pontot beírni és tisztázni!



**ÜZLETSZABÁLYZAT 6. sz. módosítása egységes szerkezetbe foglalva**

Hatályos: 2014. május 26-tól

Az Üzletszabályzat 6. sz. módosítása jóváhagyásra benyújtva:

2025. július 15.

Tartalomjegyzék

[I. Általános rendelkezések 5](#_Toc203423880)

[1. Az Üzletszabályzat hatálya, fogalom-meghatározások, a víziközmű-szolgáltatóra vonatkozó adatok, tevékenység bemutatása 5](#_Toc203423881)

[1.1. Az Üzletszabályzat célja, tárgya 5](#_Toc203423882)

[1.2. Az Üzletszabályzat hatálya 5](#_Toc203423883)

[1.2.1. Személyi és területi hatály 5](#_Toc203423884)

[1.2.2. Időbeli hatály 5](#_Toc203423885)

[1.3. Az Üzletszabályzat közzététele, hatályba lépése 5](#_Toc203423886)

[1.3.1. Az Üzletszabályzat közzététele 5](#_Toc203423887)

[1.3.2. Az Üzletszabályzat módosítása és hatályba lépése 5](#_Toc203423888)

[1.4. Fogalom-meghatározások 6](#_Toc203423889)

[1.5. Az Érd és Térsége Csatorna-szolgáltató Korlátolt Felelősségű Társaság 11](#_Toc203423890)

[1.5.1. A víziközmű-szolgáltató vonatkozó adatai 11](#_Toc203423891)

[1.6. Tevékenység bemutatása 12](#_Toc203423892)

[2. Az üzletszabályzattól, mint általános szerződési feltételrendszertől történő eltérés lehetősége 13](#_Toc203423893)

[II. Szolgáltatás bemutatása 14](#_Toc203423894)

[3. a) A szolgáltatást igénybe venni kívánó Felhasználó szerződéskötési igényeinek kezelése 14](#_Toc203423895)

[3.aa) Igénybejelentés rendje 14](#_Toc203423896)

[3.ab) Tájékoztatás az igénybejelentésre 15](#_Toc203423897)

[3.ac) Szerződéskötéshez szükséges adatok, iratok biztosításának rendje 21](#_Toc203423898)

[3.ad) A Felhasználó személyében történő változás 23](#_Toc203423899)

[3. b) Szerződéskötésre vonatkozó szabályok 27](#_Toc203423900)

[3.ba) A Közszolgáltatási Szerződés tárgya 27](#_Toc203423901)

[3.bb) A Közszolgáltatási Szerződés hatálya 27](#_Toc203423902)

[3. c) A szerződés teljesítésére vonatkozó rendelkezések 29](#_Toc203423903)

[3.ca) A víziközmű-szolgáltató által nyújtott szolgáltatás minőségi paraméterei, folyamatossága 29](#_Toc203423904)

[3.cb) Elszámolás, elszámolási időszakok, mérőeszközök leolvasása, a felhasználó által teljesítendő rendszeres leolvasás és bejelentés szabályai, elszámolás mérőeszköz hiányában 29](#_Toc203423905)

[1. A Szolgáltatás ár- és díjtétel rendszere 29](#_Toc203423906)

[2. Elszámolás, elszámolási időszakok, visszatérítés 30](#_Toc203423907)

[3. Eljárás a bekötési vízmérőn mért mennyiségen alapuló elszámolás esetén 32](#_Toc203423908)

[4. Eljárás teljes körű mellékvízmérősítés esetén 32](#_Toc203423909)

[5. Mérőeszközök leolvasása 32](#_Toc203423910)

[6. Felhasználó által teljesítendő rendszeres leolvasás és bejelentés szabályai 34](#_Toc203423911)

[7. Elszámolás mérőeszköz hiányában 34](#_Toc203423912)

[3.cc) Mérés, hibás mérés elszámolása, illetve eljárás a felhasználó hibájából eredő leolvasás elmaradása esetén 35](#_Toc203423913)

[3.cd) A megelőző évi átlagfogyasztást meghaladó eltérés mértékére vonatkozó arány 40](#_Toc203423914)

[3.ce) Fizetési módok és határidők 40](#_Toc203423915)

[3.cf) Fizetési kedvezmények (részletfizetés, fizetési haladék) 42](#_Toc203423916)

[3.cg) Szennyvízhálózat rendszeres ellenőrzésének és karbantartásának minimális elvárásai, a szennyvíz-törzshálózat használatával kapcsolatos elvárások 44](#_Toc203423917)

[3.ch) Elszámolás meghibásodás esetén 45](#_Toc203423918)

[3.ci) Védendő felhasználókra vonatkozó rendelkezések 46](#_Toc203423919)

[3. d) A szerződés teljesítésében részt vevő harmadik személyek és a velük fennálló kapcsolatok bemutatása 49](#_Toc203423920)

[3.e) Eljárás üzemzavar, szünetelés, korlátozás esetén 50](#_Toc203423921)

[3.ea) Kölcsönös tájékoztatási kötelezettség 50](#_Toc203423922)

[3.eb) A tájékoztatás elmulasztásának következményei 50](#_Toc203423923)

[3.ec) Együttműködés a helyreállítás érdekében 50](#_Toc203423924)

[3.ed) Felhasználó tájékoztatásának szabályai az előző évi átlagfogyasztástól jelentős eltérés esetén 50](#_Toc203423925)

[3. F) Közszolgáltatási szerződés megszűnésének, szünetelésének, módosításának esetei 51](#_Toc203423926)

[3.fa) A szerződés időtartamának meghatározása 51](#_Toc203423927)

[3.fb) Rendes felmondás szabályai 51](#_Toc203423928)

[3.fc) Azonnali hatályú felmondás – az azonnali felmondáshoz vezető súlyos szerződésszegések meghatározása 52](#_Toc203423929)

[3.fd) A szerződés megszűnésének egyéb esetei 52](#_Toc203423931)

[3.fe) Elszámolás a szerződés megszűnése esetén 53](#_Toc203423932)

[3.g) A szerződésszegés kezelése 54](#_Toc203423933)

[3.ga) A szerződésszerű teljesítés ellenőrzésének módja, eljárásrendje 54](#_Toc203423934)

[3.gb) A szerződésszegő felhasználó esetén az előzetes egyeztetés részletes szabályai (szolgáltatás felfüggesztése, korlátozása, valamint a tartozását rendező felhasználó víziközmű-szolgáltatás visszaállítása) 56](#_Toc203423935)

[3.gc) A szerződésszegés bizonyítására vonatkozó szabályok 58](#_Toc203423936)

[3.gd) Azonnali felmondást nem eredményező szerződésszegések jogkövetkezményei 58](#_Toc203423937)

[3.ge) Fogyasztási kategória (jelleg) eltérés esetén követendő eljárás 64](#_Toc203423938)

[3.h) Adatvédelem, adatbiztonság 67](#_Toc203423939)

[3.ha) A szerződő fél kezelt személyes adatainak köre 68](#_Toc203423940)

[3.hb) Azon személyek megjelölése, akik számára a kezelt adatok vagy azok meghatározott részei átadhatók (adatfeldolgozás, adattovábbítás) 68](#_Toc203423941)

[3.hc) Eljárásrend a személyes adatokhoz fűződő jogok megsértése esetén (a Felhasználó adatbiztonságra vonatkozó jogosultságai) 69](#_Toc203423942)

[3.hd) Felhasználó személyében beállt változás intézésének szabályai 70](#_Toc203423943)

[3.he) Felhasználói Elégedettség Felmérés 70](#_Toc203423944)

[3.i) panaszok ügyintézésére vonatkozó rendelkezések 71](#_Toc203423945)

[3.ia) A beérkező panaszok rögzítése, archiválása 72](#_Toc203423946)

[3.ib) A szükséges egyeztetések végrehajtásának dokumentálása 73](#_Toc203423947)

[3.ic) Az érdemi válaszadási határidő 73](#_Toc203423948)

[3.id) A válaszadási határidő elmulasztásának jogkövetkezményei 73](#_Toc203423949)

[3.j) Ügyfélszolgálat 74](#_Toc203423950)

[3.ja) Állandó ügyfélszolgálat, nyitvatartási idő, ellátott feladatok 74](#_Toc203423951)

[3.jb) Ügyfélszolgálati fiókirodák, nyitva tartás, ellátott feladatok 75](#_Toc203423952)

[3.jc) Telefonszámok, postacímek 75](#_Toc203423953)

[3.jd) Ügyfélszolgálati tevékenységek végzésére vonatkozó részletes minőségi követelmények, a szolgáltatás elvárt színvonala 75](#_Toc203423954)

[3.k) Vitarendezés 76](#_Toc203423955)

[3.ka) Irányadó jogszabályok megjelölése 76](#_Toc203423956)

[3.kb) Bírósági kikötések 77](#_Toc203423957)

[3.kc) Kölcsönös értesítések rendje, határideje, módja 77](#_Toc203423958)

[III. Műszaki rendelkezések 78](#_Toc203423959)

[4. A bekötővezeték, a fogyasztásmérő, illetve a mérőhely kialakításának részletes szabályai 78](#_Toc203423960)

[Szennyvíz bekötés 78](#_Toc203423961)

[Házi szennyvíz beemelők üzemeltetése 83](#_Toc203423962)

[Közüzemi szennyvízmennyiség-mérő kialakításának szabályai 85](#_Toc203423963)

[Telki vízmérő létesítésének szabályai 86](#_Toc203423964)

[Locsolási mellékvízmérő létesítésének szabályai 88](#_Toc203423965)

[Rákötési kötelezettség 88](#_Toc203423966)

[5. A víziközmű-szolgáltatás szüneteltetése iránti kérelem részletes szabályai 90](#_Toc203423967)

[6. A víziközmű-szolgáltató által a felhasználói körben alkalmazott szerződésminták 91](#_Toc203423968)

[1. Közszolgáltatási Szerződés 91](#_Toc203423969)

[7. A vízközmű-szolgáltató által a felhasználók igénye alapján külön díj ellenében végezhető, alapszolgáltatáson túli kiegészítő szolgáltatások köre és az alkalmazott díjak 98](#_Toc203423970)

[8. Egyéb Követelmények 98](#_Toc203423971)

[8.1. Víziközmű-fejlesztési hozzájárulás 98](#_Toc203423972)

[8.1.2 A kvótára vonatkozó részletszabályok 99](#_Toc203423973)

[8.2. Hibaelhárítás 100](#_Toc203423974)

[8.3. Elháríthatatlan külső ok (Vis maior) 101](#_Toc203423975)

[8.4. A Szolgáltató és a Felhasználó egymással szembeni követeléseinek beszámítása 101](#_Toc203423976)

[8.5. Részleges érvénytelenség 101](#_Toc203423977)

[8.6. Kötelező írásbeliség 101](#_Toc203423978)

[8.7. Alkalmazandó anyagi és eljárási jog 102](#_Toc203423979)

# Általános rendelkezések

# 1. Az Üzletszabályzat hatálya, fogalom-meghatározások, a víziközmű-szolgáltatóra vonatkozó adatok, tevékenység bemutatása

Az Érd és Térsége Csatorna-szolgáltatóKorlátolt Felelősségű Társaság (Cg. 13-09-156292; székhelye: 2030 Érd, Fehérvári út 67., a továbbiakban: ***Szolgáltató, Közszolgáltató vagy ÉTCS Kft.***) a Magyar Energetikai és Közmű-szabályozási Hivatal által kiadott víziközmű-szolgáltatói engedély, illetve működési engedély alapján nyújt víziközmű szolgáltatást. Az ÉTCS Kft. a vonatkozó és hatályos jogszabályok előírásainak megfelelően végzi szennyvíz-elvezetés és szennyvíz-tisztítás szolgáltatási tevékenységét, és készítette el Üzletszabályzatát (a továbbiakban: ***Üzletszabályzat***), amely az általa nyújtott szolgáltatások általános műszaki, kereskedelmi, elszámolási és fizetési szerződési feltételeit tartalmazza.

## 1.1. Az Üzletszabályzat célja, tárgya

Az Üzletszabályzat célja a közműves szennyvízelvezetéssel és - kezeléssel, mint közszolgáltatással kapcsolatos jogok és kötelezettségek Szolgáltatóra és Felhasználóra vonatkozó szabályainak rögzítése.

Az Üzletszabályzat tartalmazza az ÉTCS Kft., mint Szolgáltató által a Felhasználók részére nyújtott víziközmű-szolgáltatások igénybevételének részletes feltételeit. Az Üzletszabályzat tartalmazza továbbá többek között az adott felhasználási helyre vonatkozó szerződés megszegésének jogkövetkezményeit, valamint a Közszolgáltatási Szerződés nélküli (szabálytalan) igénybevétel következményeit.

## 1.2. Az Üzletszabályzat hatálya

### 1.2.1. Személyi és területi hatály

Az Üzletszabályzat területi hatálya a Szolgáltató vízjogi engedélyeiben és működési engedélyében meghatározott működési területére, személyi hatálya a Szolgáltató által üzemeltetett szennyvízcsatorna-hálózathoz csatlakozó, abba bebocsátó Felhasználókra, illetve Felhasználónak nem minősülő, a Szolgáltató szolgáltatását azonban igénybe vevő természetes vagy jogi személyekre, és az ÉTCS Kft-re, mint Szolgáltatóra terjed ki.

### 1.2.2. Időbeli hatály

Az Üzletszabályzat 2013. áprilisban készült, a Magyar Energetikai és Közmű-szabályozási Hivatal jóváhagyásával 2014. május 26-án lépett hatályba, és visszavonásáig érvényes.

Az Üzletszabályzat egyes módosításai a Magyar Energetikai és Közmű-szabályozási Hivatal jóváhagyásával lépnek hatályba és a jóváhagyott módosításokat a hatálybalépés előtt megkötött szerződésekre is alkalmazni kell. Az egyes módosítások hatálybalépésének időpontját az ÉTCS Kft. a honlapján teszi közzé.

## 1.3. Az Üzletszabályzat közzététele, hatályba lépése

### 1.3.1. Az Üzletszabályzat közzététele

Az ÉTCS Kft. az Üzletszabályzatot az ügyfélforgalom számára nyitva álló helyiségekben – elsősorban Ügyfélszolgálatán – jól látható módon elhelyezi, kérésre ingyenesen rendelkezésre bocsátja, és a [www.erdicsatornamuvek.hu](http://www.erdicsatornamuvek.hu) internetes oldalán szabadon hozzáférhetővé teszi.

### 1.3.2. Az Üzletszabályzat módosítása és hatályba lépése

A Szolgáltató az Üzletszabályzat egyoldalú módosításának jogát – a tisztességtelen szerződési

feltételről szóló rendelkezések (Ptk. 6:77-78. §, valamint 6:103-104. §) figyelembevételével – fenntartja, azzal, hogy az Üzletszabályzat mindenkori módosítását kizárólag a Magyar Energetikai és Közmű-szabályozási Hivatal jóváhagyó határozatának véglegessé válását követően alkalmazhatja.

Az ÉTCS Kft. az Üzletszabályzat megváltozása esetében a Hivatal által jóváhagyott - módosításokkal egységes szerkezetbe foglalt - üzletszabályzatát a Hivatal jóváhagyó határozatának közlésétől számított 3 napon belül a honlapján közzéteszi.

A Felhasználók az írásos közlés kézbesítésének napjától számított 20 napon belül írásban közölhetik esetleges véleményeltérésüket. A véleményeltérés elmaradása a módosítások elfogadását jelenti, illetve a határidő elmulasztása jogvesztéssel jár a véleményeltérésre vonatkozóan.

A véleményeltérés nem jelenti a módosítás elfogadását és Üzletszabályzatba történő beépítését, azzal kapcsolatban a Szolgáltató és a Felhasználó egyeztetést kezdeményez.

## 1.4. Fogalom-meghatározások

**Felhasználó:** a víziközmű-szolgáltatást a víziközmű-szolgáltatásról szóló 2011. évi CCIX. törvény (Vksztv.) szerinti szerződéses jogviszony keretében vagy a Vksztv. 31/A. § (1) bekezdésében meghatározott ideiglenes szolgáltatás időtartama alatt a víziközmű-szolgáltató előzetes hozzájárulásával ténylegesen igénybe vevő természetes vagy jogi személy, jogi személyiséggel nem rendelkező szervezet, aki (amely) a víziközmű-szolgáltatásba bekapcsolt ingatlan használója és sorban mögötte az ingatlan tulajdonosa.

**Elkülönített vízhasználó:** az elkülönített felhasználói hely tulajdonosa vagy egyéb jogcímen használója;

**Lakossági felhasználó:** az a természetes személy felhasználó, aki a víziközmű-szolgáltatást nem jövedelemszerző gazdasági tevékenység keretében, saját háztartása, üdülő vagy hétvégi ház, garázs ellátása érdekében veszi igénybe, valamint a társasház és a lakásszövetkezet.

**Lakossági felhasználás:** a lakossági felhasználó által igénybevett víziközmű-szolgáltatás, ideértve a természetes személy felhasználó otthoni, irodai jellegű, szellemi munkavégzését (home office). Amennyiben a felhasználási hely valamely nem lakossági felhasználó székhelyeként szerepel a cégnyilvántartásban, de a felhasználó bizonyítja, hogy a felhasználási helyen jövedelemszerző gazdasági tevékenységre egyáltalán nem kerül sor, szintén lakossági felhasználásnak minősül.

**Nem lakossági Felhasználó:** az a Felhasználó, aki nem minősül lakossági felhasználónak.

**Nem lakossági felhasználás:** minden olyan víziközmű-szolgáltatás igényvétele, amely nem minősül lakossági felhasználásnak.

**Gazdálkodó szervezet:** a polgári perrendtartásról szóló törvény szerinti gazdálkodó szervezet.

**Közintézményi felhasználó:** a földgázellátásról szóló 2008. évi XL. törvény rendelkezéseinek végrehajtásáról szóló 19/2009. (I. 30.) Korm. rendelet 55/A. § szerinti felhasználó.

a) az óvoda, általános iskola, gyógypedagógiai, konduktív pedagógiai óvoda, iskola vagy szakképző intézmény, és az ezekhez tartozó kollégium, ha

aa) állami vagy önkormányzati fenntartású, vagy

ab) állami vagy önkormányzati feladatok ellátására hatályos közoktatási szerződéssel, fenntartói megállapodással, illetve együttműködési megállapodással rendelkezik,

b) a szociális igazgatásról és a szociális ellátásokról szóló törvény szerinti ápolást, gondozást nyújtó intézmény, rehabilitációs intézmény, lakóotthon, átmeneti elhelyezést nyújtó intézmény, valamint a hajléktalan személyek nappali ellátását biztosító szociális intézmény, ha

ba) állami vagy önkormányzati fenntartású, vagy

bb) állami vagy önkormányzati feladatok ellátására hatályos ellátási szerződéssel rendelkezik,

c) a gyermekek védelméről és a gyámügyi igazgatásról szóló törvény szerinti bölcsődei ellátást nyújtó intézmény és szolgáltató, napközbeni gyermekfelügyelet, gyermekek átmeneti otthona, családok átmeneti otthona, gyermekotthon, lakásotthon, utógondozói otthon és javítóintézet, ha

ca) állami vagy önkormányzati fenntartású, vagy

cb) állami vagy önkormányzati feladatok ellátására hatályos ellátási szerződéssel rendelkezik,

d) az egészségügyről szóló törvény szerinti fekvőbeteg-szakellátást biztosító egészségügyi intézmény, ha

da) állami vagy önkormányzati fenntartású, vagy

db) egészségügyi közszolgáltatás biztosítására vonatkozó hatályos szerződéssel rendelkezik.

**Gyermekintézmény**:

a) a nemzeti köznevelésről szóló törvény szerinti óvoda, általános iskola, gyógypedagógiai nevelési-oktatási intézmény, konduktív pedagógiai intézmény, és az ezekhez tartozó kollégium, ha

aa) állami vagy önkormányzati fenntartású, vagy

ab) állami vagy önkormányzati feladatok ellátására hatályos köznevelési szerződéssel rendelkezik;

b) a gyermekek védelméről és a gyámügyi igazgatásról szóló törvény szerinti bölcsődei ellátást nyújtó intézmény és szolgáltató, napközbeni gyermekfelügyelet, gyermekek átmeneti otthona, családok átmeneti otthona, gyermekotthon, lakásotthon, utógondozói otthon és javítóintézet, ha

ba) állami vagy önkormányzati fenntartású, vagy

bb) állami vagy önkormányzati feladatok ellátására hatályos ellátási szerződéssel rendelkezik

**Védendő felhasználó:** az a természetes személy felhasználó, ideértve a mellékvízmérővel rendelkező elkülönített vízhasználót, valamint a fogyatékossággal élő felhasználót is, aki jogszabályban meghatározott szociális helyzete alapján a víziközmű-szolgáltatásban megkülönböztetett feltételek szerint vehet részt.

**Fogyatékossággal élő felhasználó:** a fogyatékos személyek jogairól és esélyegyenlőségük biztosításáról szóló törvény szerinti fogyatékossági támogatásban részesülő személy, a vakok személyi járadékában részesülő személy, továbbá az a személy, akinek életét vagy egészségét a víziközmű-szolgáltatás felfüggesztése vagy annak korlátozása közvetlenül veszélyezteti.

**Szociálisan rászoruló felhasználó:** az a természetes személy, aki, vagy akinek a háztartásában élő személy:

a) a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 32/B. §-a szerinti időskorúak járadékában részesül,

b) a Szoctv. 33. §-a szerinti aktív korúak ellátására jogosult,

c) a Szoctv. 45. § (1) bekezdés a) pontja szerint a lakhatáshoz kapcsolódó rendszeres kiadások viseléséhez nyújtott települési támogatásban részesül,

d) a Szoctv. 40–44. §-a szerinti ápolási díjban részesül,

e) a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 19. §-a szerinti rendszeres gyermekvédelmi kedvezményben részesül,

f) a Gyvt. 25. §-a szerinti otthonteremtési támogatásban részesült, a támogatás megállapításától számított 3 éven keresztül,

g) a Gyvt. 54. §-a szerinti nevelőszülő, aki saját háztartásában neveli a gondozásába helyezett nevelésbe vett gyermeket, vagy

h) a Nemzeti Eszközkezelő Programban részt vevő természetes személyek otthonteremtésének biztosításáról szóló 2018. évi CIII. törvény (a továbbiakban: 2018. évi CIII. törvény) szerinti Lebonyolítóval a 2018. évi CIII. törvény alapján bérleti jogviszonyban áll,

i) a Szoctv. 38–39/C. §-a szerinti gyermekek otthongondozási díjában részesül.

**Víziközmű-szolgáltató vagy Szolgáltató:** hatályos víziközmű-szolgáltatói engedéllyel rendelkező gazdasági társaság, jelen Üzletszabályzatban az Érd és Térsége Csatorna-szolgáltatóKorlátolt Felelősségű Társaság;

**Víziközmű:** olyan közcélú vízilétesítmény, amely

a) település vagy települések közműves ivóvízellátását, ezen belül az ivóvíztermelést, az ehhez kapcsolódó ivóvízbázis-védelmet, az ivóvízkezelést, -tárolást, -szállítást és -elosztást, és felhasználási helyekre történő eljuttatást, mindezekhez kapcsolódóan tűzivíz biztosítását vagy

b) a közműves szennyvízelvezetés során (egyesített rendszer esetén a csapadékvíz-elvezetést is ideértve) a szennyvíz felhasználási helyekről történő összegyűjtését, elvezetését, tisztítását, a keletkező szennyvíziszap kezelését és a tisztított szennyvíz hasznosítását, elhelyezését szolgálja,.

**Víziközmű-rendszer**: a víziközművek olyan egybefüggő struktúrája, amely:

a) önállóan, kizárólag egy település ellátását biztosítja (szigetüzem),

b) önállóan, több település ellátását is szolgálja,

c) átadási pontokkal egyértelműen körülhatárolt, kapcsolódó szolgáltatás nyújtásával, illetve igénybevételével egy vagy több településre nézve közvetlenül vagy közvetve biztosítja a víziközmű-szolgáltatás műszaki feltételeit.

**Szennyvíztisztító telep:** a víziközmű szennyvíztisztítási feladatait szolgáló önálló része, amely szennyvíz mechanikai, biológiai, esetleg harmadik tisztítási fokozattal történő tisztítását biztosítja, a kapcsolódó iszapkezelési technológiával, ide nem értve a biogáz hasznosító üzemet,

**Víziközmű-szolgáltatás:** Közszolgáltatási Szerződés keretében nyújtott közműves ivóvízellátás az ahhoz kapcsolódó tűzivíz biztosítással, továbbá a közműves szennyvízelvezetés és -tisztítás, ideértve az egyesített rendszerű csapadékvíz-elvezetést is (a továbbiakban együtt: víziközmű-szolgáltatási ágazatok),

**Ellátási terület:** olyan, települési közigazgatási területtel vagy területekkel egyértelműen behatárolható terület, amelyen belül a felhasználók részére az adott víziközmű-szolgáltatást ugyanaz a víziközmű-szolgáltató végzi,

**Ellátási területen átnyúló szolgáltatás:** egy szomszédos ellátási területen lévő ingatlan víziközmű-rendszerbe történő bekötése esetén nyújtott víziközmű-szolgáltatás

**Víziközmű-szolgáltatásba bekapcsolt ingatlan:** az az ingatlan vagy ingatlanrész

a) amelyen legalább egy olyan vízvételi hely található, amely a közműves ivóvízellátásra lehetőséget kínál, vagy

b) amelyen a keletkező szennyvíz részben, vagy egészben történő elvezetése érdekében a szennyvíz-bekötővezetékhez csatlakozva a házi szennyvízhálózat, vagy a csatlakozó szennyvízhálózat és a házi szennyvízhálózat kiépült,

**Szolgáltatási díj:** a víziközmű-szolgáltatás igénybevételének ellenértékeként a víziközmű-szolgáltatásról szóló 2011. évi CCIX. törvény (a továbbiakban: Vksztv.) szerint fizetendő díj, amely alapdíjból és fogyasztással arányos díjból áll;

**Alapdíj:** a víziközmű-szolgáltatás rendelkezésre állásáért fizetendő díj;

**Fogyasztással arányos díj, szennyvízdíj:** 1 m3 szennyvíz-bekötővezetékbe bocsátott szennyvízmennyiség díja;

**Elszámolási időszak:** szerződésben megállapított, az elszámolás alapjául szolgáló, két mérőleolvasás közötti időszak;

**Fizetési kötelezettség teljesítésének időpontja:** az a nap, amikor a Felhasználó által teljesített befizetés az ÉTCS Kft. bankszámláján jóváírásra kerül (összhangban a pénzforgalom lebonyolításáról szóló 35/2017. (XII. 14.) MNB rendelet vonatkozó rendelkezéseivel), vagy az összeget a Felhasználó az ÉTCS Kft. pénztárába készpénzben befizeti;

**Felhasználási hely:** az a víziközmű-szolgáltatásba bekapcsolt ingatlan, amelyen a víziközmű-szolgáltatást a felhasználó igénybe veszi,

**Elkülönített felhasználói hely:** felhasználási helyen belül minden, önálló vízhasználattal és/vagy közműves szennyvízelvezetési lehetőséggel rendelkező épület, épületrész, lakás, nem lakás céljára szolgáló helyiség, önállóan használható bérlemény;

**Szennyvíz-elvezetési hely:** az a szennyvíz törzshálózatba bekapcsolt ingatlan, illetve azon belül mindazon elkülönített felhasználói hely, amelyeknek vízhasználata mellékszolgáltatási szerződés alapját képező mellékvízmérővel mért, és szennyvizei elvezetését a házi szennyvízhálózat biztosítja,

**Szolgáltatási pont:**

a szennyvíz-bekötővezeték felhasználó felőli végpontja, amely

a) gravitációs bekötővezeték esetén a telekhatáron belül, attól legfeljebb 1 m távolságra telepített ellenőrzőaknának vagy ellenőrző-, tisztítónyílásnak a kimeneti oldala, ezek hiányában

i. zártsorú beépítés esetén az épület külső falsíkja,

ii. nem zártsorú beépítés esetén az ingatlan határvonala,

b)kényszeráramoltatású bekötővezeték esetén a telekhatáron belül, attól legfeljebb 1 méter távolságra telepített házi szennyvízbeemelőben vagy szerelvényaknában található öblítőcsonk törzshálózat felőli oldalán beépített elzáró-szerelvény kimeneti oldala, ezek hiányában

i. zártsorú beépítés esetén az épület külső falsíkja,

ii. nem zártsorú beépítés esetén az ingatlan határvonala

c) a víziközmű-szolgáltató és a felhasználó közötti Közszolgáltatási Szerződésben meghatározott pont,

d) a víziközmű-szolgáltató által üzemeltetett törzshálózaton a Közszolgáltatási Szerződésben meghatározott pont,

e) a szennyvíz-átadó rendszerének átadási pontja;

**Fogyasztásmérő:** a vízmennyiség vagy a szennyvízmennyiség mérésére szolgáló mérőeszköz:

**a) ivóvízmérő:** a bekötési vízmérő és a mellékvízmérő mellett az ivóvízhálózatba beépített - az áramló víz mennyiségének meghatározására szolgáló - hitelesített mérőeszköz és annak tartozékai:

**aa) átadási vízmérő:** víziközmű-szolgáltatók között a mennyiségi elszámolás mérésére szolgáló, az átadási ponton az átvevő által beépített ivóvízmérő,

**ab) ikermérő:** egy vagy több ingatlan különböző felhasználási helyei ivóvízhasználatának mérésére szolgáló, az ivóvíz bekötővezeték végpontjára csillagpontosan kialakított bekötési vízmérők,

**ac) locsolási vízmérő:** locsolási célú vízhasználat mérése céljából ivóvíz-bekötővezetékre telepített kizárólag közterületi locsolási bekötési vízmérő vagy ivóvíz-bekötővezetékre telepített ikermérő vagy a bekötési vízmérőt követő házi ivóvízhálózatra telepített mellékvízmérő,

**ad) törzshálózati vízmérő:** közvetlenül a törzshálózati felhasználási helyekre, többek között közterületi vízvételi helyre telepített vízmérő;

**b) szennyvízmennyiség-mérő:** a szennyvízhálózatba beépített - az áramló szennyvíz mennyiségének meghatározására szolgáló - kalibrált mérőeszköz (így például készülék, berendezés, műszer), ideértve annak tartozékait is:

**ba) átadási szennyvízmennyiség-mérő:** az átadó és az átvevő szennyvíz-hálózatának csatlakozási pontján, vagy összekötő vezetéken, az átadó és az átvevő által egyeztetett helyen, az átadó által beépíttetett, kalibráltatott szennyvízmennyiség-mérő,

**bb) közműves szennyvízmennyiség-mérő:** a szennyvíz mennyiségének mérésére alkalmas, a felhasználó által a víziközmű-szolgáltató jóváhagyásával beépített műtárgy, berendezés, amelyet a felhasználó akkreditált, kalibráló laboratórium igénybevételével hiteles használati etalonnal rendszeresen ellenőriz;

**c) telki vízmérő:** a felhasználási helyről a szennyvíz törzshálózatba vezetett mindazon vizek mennyiségének meghatározására szolgáló, a gyártó előírásai szerint beépített, hitelesített mérőeszköz - ide nem értve a bekötési vízmérőt, a mellékszolgáltatási szerződés alapjául szolgáló mellékvízmérőt és a locsolási vízmérőt - amely a saját célú ivóvízműből, saját célú kútból vagy más, a felhasználási helyen keletkező természetes vízforrásból származó víz térfogatát méri.

**Pontossági vizsgálat:** A mindenkori mérésügyi hatóság hitelesítő laboratóriumában, vagy a mérésügyi hatóság által akkreditált laboratóriumában elvégzett vízmérő pontossági mérés.

**Műszakilag rendelkezésre álló szennyvízcsatorna:** az ingatlant határoló közterületen található szennyvízelvezető törzshálózat, amelybe a házi szennyvízhálózat bekötése gravitációsan, kényszeráramoltatású szennyvízelvezetés esetén házi beemelő vagy vákuumszelep közbeiktatásával biztosítható,

**Szennyvíz-bekötővezeték:** a szennyvízgyűjtő-hálózat és a házi szennyvízhálózat vagy a csatlakozó szennyvízhálózat között a szolgáltatási pontig kiépített, a szennyvíz-törzshálózat részét képező vezeték a tartozékaival, amely a felhasználási helyen keletkező szennyvizeknek, továbbá egyesített rendszerű csapadékvíz-elvezetés esetében a csapadékvizeknek a szennyvíz-törzshálózatba történő bebocsátására szolgál,

**Házi szennyvízhálózat:** a felhasználási helyen keletkező szennyvíz összegyűjtését szolgáló - az ingatlan alkotórészét képező - vezeték, valamint annak kiegészítő elemei (így különösen szennyvízmennyiség-mérő, szennyvízminőség-ellenőrző akna, szennyvíz-előkezelő mű),

**Csatlakozó szennyvízhálózat:** több felhasználási hely szennyvizét a házi szennyvízhálózatból a szennyvíz-bekötővezeték végpontjáig szállító vezeték-hálózat, amely az érintett felhasználási helyek szerinti ingatlantulajdonosok közös tulajdonát képezi;

**Szennyvíz beemelő:** A lakossági felhasználó háztartási szennyvizét a törzshálózatba juttató szivattyú, vákuumszelep és ezek műtárgyai, szerelvényei.

**Közműfejlesztési kvóta, vagy kontingens:** víziközmű-szolgáltatásba bekapcsolt vagy bekapcsolni kívánt ingatlanhoz a víziközmű-szolgáltató által a közműfejlesztési hozzájárulás fizetésére kötelezett részére biztosított vagy biztosítandó kapacitás, amelynek mértékegysége: m3/nap.

**Rejtett vízelfolyás:** a Felhasználónak fel nem róható okból keletkezett, látható jelekkel nem észlelhető vízelfolyás. Nem minősül rejtett vízelfolyásnak, ha vízhasználat nélkül a vízmérő számlálója láthatóan pörög.

**Elöntésveszélyes ingatlan:** Az az ingatlan tekintendő elöntésveszélyesnek, amelyen létesített házi szennyvízelvezető hálózatnak vannak a szomszédos közterületen üzemelő szennyvízelvezető törzshálózat mértékadó fedlapjának szintje alatti nyílt (kiöntési) pontja(i).

**Elöntésveszélyes építmény:** Az az építmény tekintendő elöntésveszélyesnek, amelynek a mértékadó (legmélyebben lévő) szifonszintje a szomszédos közterületen üzemelő szennyvízelvezető törzshálózat mértékadó fedlapjának szintje alatt épült.

**Mértékadó fedlapszint:**

* **aknába kötő bekötővezeték esetén:** a bekötővezetéket befogadó akna fedlapjának szintje
* **gerincvezetékre kötő bekötővezeték esetén:** a bekötővezeték csatlakozási pontjától folyásirány szerint felfelé lévő legközelebbi akna fedlapjának szintje

**Szabálytalan közműhasználat:** A víziközművek törvényben, rendeletben, egyéb jogszabályban rögzített igénybevételi, folyamatos használati rendjének megsértésével járó olyan tevékenység, mely veszélyezteti a közművek állapotát, a szolgáltatások megfelelő mennyiségének, minőségének biztosítását, a közegészségügyi követelmények betartását, veszélyezteti az egészséget, biztonságot vagy ezekkel összefüggésben bármely személynek vagy a szolgáltatónak kárt, indokolatlan költség felmerülést vagy jogos bevétel elmaradást okoz. Szabálytalan közműhasználat különösen a szabálytalan csatornahasználat.

**Szabálytalan csatornahasználat:** az ingatlanon keletkezett szennyvizek és/vagy csapadékvizek és egyéb, nem közműves ivóvízhálózatról, Közszolgáltatási Szerződés keretében vételezett ivóvíz (pl. fúrt, ásott kútból származó víz) szerződés vagy engedély nélkül, szolgáltatási díj megfizetése nélkül a csatorna törzshálózatba történő bevezetése. Nem lakossági felhasználó esetében a Közszolgáltatási Szerződésben szereplő mennyiségnél nagyobb mennyiség bebocsátása m3/nap vagy a szolgáltatói hozzájárulásban szereplő csúcs kibocsátásnál nagyobb l/s (még ha a napi mennyiséget nem is lépi túl)

**Havária:** olyan, előre nem látható természetes eredetű vagy emberi tevékenység miatt bekövetkező, azonnali beavatkozást, illetve intézkedést igénylő rendkívüli esemény, amely veszélyezteti az életet vagy az egészséget, valamint vagyoni kárt vagy megnövekedett környezetterhelést, illetve környezetszennyezést okoz.

**Házikert:** az ingatlan egybefüggő, beépítetlen, legfeljebb 2000 négyzetméter alapterületű kerthasználatú területrésze, amelyen nem üzletszerű gazdálkodási tevékenység valósul meg.

**Locsolási vízhasználat:** Szennyvízelvezetési Közszolgáltatási Szerződéssel rendelkező, de szennyvízmennyiség-mérővel nem rendelkező lakossági felhasználó szennyvíz-kibocsátással nem járó vízhasználata. A locsolási vízhasználat kizárólag házikert öntözése lehet.

**Felhasználói panasz:** olyan, a felhasználó által a víziközmű-szolgáltatással kapcsolatban írásban, személyesen szóban vagy elektronikus formában előterjesztett beadvány, megkeresés, amely egyéni jog- vagy érdeksérelem megszüntetésére irányul

**Megkeresés**: minden olyan eset, amikor a Felhasználó valamilyen okból megkeresi a Szolgáltatót. Történhet személyes, telefonos vagy írásbeli (levél, fax, e-mail, stb.) úton.

**Nem minősül Felhasználói panasznak:**

* közterületi hibabejelentés
* tájékoztatást kérő megkeresés
* méltányossági kérelem (részletfizetés, fizetési halasztás, kamatjóváírás)
* tulajdonosváltozás, adatváltozások bejelentése
* más Felhasználó szabálytalan vízvételezésére, vagy csatornamű használatára vonatkozó bejelentés
* folyószámla egyenleg lekérdezése
* locsolási mellékmérő igénylése
* számlamásolat, csekkpótlás kérése
* eseti- egyedi számla kérése
* általános bejelentések a szolgáltatásról (pl. javaslatok, igények jelzése, stb.)

## 1.5. Az Érd és Térsége Csatorna-szolgáltató Korlátolt Felelősségű Társaság

Az Érd és Térsége Csatorna-szolgáltató Korlátolt Felelősségű Társaság 2012. március 9-én 3 önkormányzat és 1 szakmai befektető (Érd és Térsége Csatorna-szolgáltató Konzorcium) alapításával jött létre. A Szolgáltató Érd, Diósd és Tárnok településeken keletkezett szennyvizek összegyűjtésére, elvezetésére és tisztítására alakult.

### 1.5.1. A víziközmű-szolgáltató vonatkozó adatai

Név: Érd és Térsége Csatorna-szolgáltató Korlátolt Felelősségű Társaság

Székhely: 2030 Érd, Fehérvári út 67.

Cégjegyzékszám: 13-09-156292

Statisztikai számjel: 23921917-3700-113-13

Adószám: 23921917-2-13

Postacím: 2030 Érd, Fehérvári út 67.

Telefonszám: +36-23-500-000

Fax: +36-23-500-000

Elektronikus levélcím: [titkarsag@erdicsatornamuvek.hu](mailto:titkarsag@erdicsatornamuvek.hu)

Honlap: [www.erdicsatornamuvek.hu](http://www.erdicsatornamuvek.hu)

Adatkezelési nyilvántartási száma: NAIH-55529/2012.

### 1.6. Tevékenység bemutatása

A Szolgáltató fő tevékenysége a szennyvízelvezetés és –tisztítás.

Jelenleg Érden, Diósdon és Tárnokon közel 700 km törzshálózat üzemel. A szennyvízgyűjtő rendszer elválasztott jellegű, csak szennyvizet szállít, csapadékvíz nem juttatható a rendszerbe. A szennyvíz továbbítását 92 db közterületi szennyvíz átemelőtelep segíti. A szennyvízelvezető hálózaton mintegy 1300 db házi szennyvíz beemelő műtárgy működik.

Az eredeti tisztítótelep a hetvenes évek végén épült, 2500 m3/nap kapacitással. A kilencvenes évek legelején a régi berendezések elhagyásával, új medencék építésével korszerű, mélylégbefúvásos levegőztetésű telep épült 5000 m3/nap kapacitással. Két elődenitrifikáló-levegőztető sor és egy Dorr utóülepítő alkotta a biológiai tisztító technológiát. A kilencvenes évek közepén indult a 7500 m3/nap-ra történő bővítés. Egy Dorr előülepítő, egy újabb, a meglévőhöz hasonló elődenitrifikáló-levegőztető sor, egy további utóülepítő, egy gravitációs sűrítőket és rothasztót is tartalmazó iszapkezelő technológia építése kezdődött meg. A szakmai befektetők tulajdonossá válását követően az ÉTV Kft. befejezte az Érdi Szennyvíztisztító Telep félbeszakadt kapacitásbővítő fejlesztését, és műszaki, technológiai rekonstrukcióját. Ezzel a szennyvíztisztító telep 5000 m3-es napi kapacitása 8000 m3-re emelkedett. A bővített rendszer 2006. júniusától üzemel. A kapacitás növelése nemcsak a csatornaépítések folytatását tette lehetővé, de a víztisztítás hatásfoka is jelentősen megnőtt mind a szerves anyagok, mind a nitrogén-, foszfor- és lebegőanyag esetében.

2014-ben elkészült Érd, Diósd, Tárnok települések szennyvízgyűjtő hálózatának és az érdi szennyvíztisztító telep bővítése. A szennyvízgyűjtő rendszerhez korszerű szagmegelőző technológia kapcsolódik, megkímélve a lakosságot a szaghatásokból eredő kellemetlenségektől. A szennyvíztisztító telep 15000 m3/nap kapacitásúra bővült. Ide kerül Érd, Diósd és Tárnok települések összegyűjtött szennyvize. A négy tisztítósorral rendelkező, magas fokon automatizált telep a határértékeknek megfelelő tisztított szennyvizet bocsát a Dunába. A szennyvíziszapból rothasztókban biogázt fejlesztenek. A biogázt gázmotorokban elégetve villamos áramot termel, amely jelentősen hozzájárul a tisztítási költségek alacsony szinten tartásához. A nem csatornázott, viszonylag kisszámú ingatlan szippantott szennyvízét a bővített szennyvíztisztító telep fogadja és megtisztítja.

A Szolgáltató kiemelt célja főtevékenységeinek, mint a szennyvízgyűjtő hálózat üzemeltetése, szennyvízkezelés és –tisztítás minél magasabb szakmai színvonalon történő végzése. Különös figyelmet fordít a Felhasználói igények felmérésére, a Felhasználókkal való partneri kapcsolat kiépítésére és fenntartására, és az eredményes működés biztosítására.

A Szolgáltató feladatának lényegét úgy fogalmazza meg, hogy a minőség teljes körű garantálásával kiérdemelje a Felhasználók, üzleti partnerek, a Szolgáltató munkavállalói, valamint tulajdonosai megelégedettségét. A Szolgáltató elkötelezett a víziközmű szolgáltatás folyamatos minőségi fejlődésének megvalósításában. Célja a műszaki, technológiai és ügyfélszolgálati feladatok biztonságos, egyre magasabb színvonalú teljesítése a Vksztv-ben foglalt alapelvek mentén. Biztosítja a munkavállalók munka-, és egészségvédelmét, valamint a környezet megóvását.

# 2. Az üzletszabályzattól, mint általános szerződési feltételrendszertől történő eltérés lehetősége

Lakossági felhasználó esetében a Felhasználó és a Szolgáltató a Közszolgáltatási Szerződés megkötése során a jelen Üzletszabályzatban rögzítettektől eltérő szerződéses feltételekben nem állapodhat meg.

Nem lakossági Felhasználó esetében a nem lakossági Közszolgáltatási Szerződés általános szerződési feltételeitől műszaki vagy pénzügyi-gazdasági, illetve jogi szempontok szerint indokolt esetben a Szolgáltató és a nem lakossági Felhasználó eltérően is megállapodhat.

Egyedi feltételek alkalmazása esetén a Szolgáltató köteles azokat nyilvánosságra hozni, és minden, a feltételeket teljesítő szerződő fél részére biztosítani. A feltételek nyilvánosságra hozatala honlapon, és azÜgyfélszolgálat ügyfelek részére fenntartott helyiségében kifüggesztett tájékoztató anyagokon történik.

# 

# Szolgáltatás bemutatása

# 3. a) A szolgáltatást igénybe venni kívánó Felhasználó szerződéskötési igényeinek kezelése

## 3.aa) Igénybejelentés rendje

A víziközmű-törzshálózat mentén fekvő ingatlanoknak a víziközmű-hálózatba történő bekötését az ÉTCS Kft-nél az ingatlan tulajdonosa vagy egyéb jogcímen használója az ingatlan tulajdonosának írásbeli hozzájárulásának birtokában kezdeményezheti (igénybejelentés).

A szennyvízbekötést, valamint meglévő bekötés módosítását igénybejelentő nyomtatvány kitöltésével lehetséges igényelni.

Ügyfélszolgálat elérhetősége:

Ügyfélszolgálat: 2030 Érd, Felső u. 2.

Telefonszám: +36 23 521591

E-mail: [ugyfelszolgalat@erdicsatornamuvek.hu](mailto:ugyfelszolgalat@erdicsatornamuvek.hu)

Az igénybejelentésben a bejelentő közli:

* a felhasználási célt,
* az elvezetni tervezett napi szennyvízmennyiséget (Qday [m3/nap]) és csúcsidei vízhozamát (Qmax [l/s]), a tervezett mennyiség indokolását, a szennyvíz minőségi jellemzőit, különös tekintettel a vízvédelmi hatóság által előírt küszöbértékekre,
* a bekötéssel érintett ingatlan címét, helyrajzi számát, a tulajdonos személyét, valamint – ha az nem azonos a bejelentővel – az ingatlan tulajdonosának a bejelentéshez mellékelendő írásbeli nyilatkozata alapján az ingatlanhasználat jogcímét és
* a csatlakozó hálózat, illetve a házi szennyvízhálózat kialakításának általános műszaki jellemzőit.

A gravitációs rendszerű szennyvíz-törzshálózat üzemeltetője az ingatlan előtt húzódó szennyvíz-törzshálózat fedlapszintje feletti szifonszinttel rendelkező lefolyókba jutó szennyvíz, károkozás nélküli elvezetését biztosítja. A fedlapszint alatti szifonszinttel rendelkező lefolyók esetén a felhasználó az ingatlan elöntés elleni védelmét visszaáramlás elleni műszaki védelem házi, illetve csatlakozó szennyvízhálózatba történő beépítésével biztosítja. Ez utóbbi körülmény fennállására a víziközmű szolgáltató jelen Üzletszabályzatában, új bekötés esetén az igénybejelentéssel egyidejűleg hívja fel az érintett Felhasználókat.

Az ÉTCS Kft. az igénybejelentés kézhezvételét követő 5 napon belül a következőket vizsgálja:

* a víziközmű-hálózat igényelt szolgáltatás teljesítésére való alkalmasságát, annak műszaki állapotát,
* a víziközmű-fejlesztési hozzájárulás fizetési kötelezettség fennállását,
* a műszakilag elérhető szolgáltatás rendelkezésre állását, valamint az igényelt mennyiség indokoltságát,
* a bekötővezeték létesítésének műszaki feltételeit,
* üzem esetén a szennyvíz előzetes tisztítását szolgáló berendezés meglétét és a törzshálózatba vezetett szennyvíz minőségi paramétereit.

A víziközmű-szolgáltató az igénybejelentést a kézhezvételét követő 5 munkanapon belül elutasítja, ha

* a törzshálózat műszakilag nem elérhető, vagy annak kapacitása nem elegendő az igényelt szolgáltatás biztosítására,
* bekötővezeték kiépítése vagy átépítése szükséges, és annak költségeit a bejelentő nem vállalja,
* a víziközmű-fejlesztési hozzájárulás fizetésére kötelezett felhasználó a hozzájárulás fizetési kötelezettségének nem tesz eleget,
* a bekötővezeték kialakításának nincsenek meg a műszaki feltételei, vagy
* az adott felhasználási helyen lejárt határidejű vagy vitatott díjtartozás áll fenn.

Ha a bekötés nem a víziközmű-törzshálózati beruházás részeként, azzal egy időben valósul meg, a víziközmű-bekötővezeték megépítéséhez, átalakításához és megszüntetéséhez az ÉTCS Kft. hozzájárulása szükséges.

## 3.ab) Tájékoztatás az igénybejelentésre

A 3.aa) pont szerinti hiánytalan igénybejelentést követő 10 napon belül az ÉTCS Kft. tájékoztatja a bejelentőt arról, hogy az igénybejelentésben foglaltak maradéktalan teljesítéséhez milyen további feladatokat és fizetési kötelezettségeket kell teljesítenie. E tájékoztatás keretében az ÉTCS Kft.:

* megállapítja a víziközmű-fejlesztési hozzájárulás összegét,
* megadja a bekötővezeték tervezéshez szükséges, törzshálózatra vonatkozó műszaki alapadatokat,
* meghatározza a szennyvízmérési hely kialakításának műszaki feltételeit (ha szennyvíz-mennyiség mérő vagy telki vízmérő kiépítésre kerül).

Ha a tájékoztatás megtétele előtt más szerv nyilatkozatának beszerzése vagy eljárásának lefolytatása szükséges, az ÉTCS Kft. az igénybejelentés kézhezvételét követő 2. munkanapon köteles a nyilatkozat beszerzését, illetve az eljárás lefolytatását kezdeményezni. A tájékoztatás megtételére nyitva álló határidőbe nem számít bele más szerv nyilatkozatának beszerzéséhez vagy eljárása lefolytatásához szükséges időtartam. A megkeresett szerv a megkeresés kézhezvételétől számított 8 napon belül köteles a nyilatkozatot kiadni, illetve az eljárását lefolytatni, és annak az ÉTCS Kft-t tájékoztatni.

Ha a bejelentő ez alapján a tájékoztatásban előírtak teljesítését vállalja, benyújtja jelen Üzletszabályzat III. fejezete szerinti tervet, majd a víziközmű-szolgáltató által történő jóváhagyást követően gondoskodik a vízmérési hely kialakításáról.

Az ÉTCS Kft. a bekötéssel összefüggő tervek kivitelezésre alkalmasságával kapcsolatos nyilatkozatát az igénybejelentést követő 15 napon belül adja ki. Ha az ÉTCS Kft. e határidő lejártát követő napig nem nyilatkozik, az alkalmassággal kapcsolatos nyilatkozat megadottnak tekintendő és a csatlakozás a benyújtott, a bekötéssel összefüggő tervek alapján kivitelezhető.

Ha az ÉTCS Kft. szerint a bekötéssel összefüggő tervek a bekötés megvalósítására nem alkalmasak, illetve az igényelt mennyiség nincs megfelelően alátámasztva, úgy az ÉTCS Kft. az igénybejelentést követő 15 napon belül írásos indokolással ellátva a terv kiegészítését vagy új terv benyújtását kérheti.

Amennyiben az ÉTCS Kft. szennyvíz-bekötővezeték létesítésére irányuló a bekötéssel összefüggő terveket kivitelezésre alkalmatlannak minősítette, új terv benyújtását, vagy a tervek olyan kiegészítését írta elő, amellyel az igénybejelentő nem ért egyet, az igénybejelentő a műszaki biztonsági hatóságtól kérheti az alkalmassági nyilatkozat kiadását. A kivitelezésre való alkalmasság megállapítására indított eljárásra a Kormányrendelet rendelkezéseit kell alkalmazni azzal, hogy a műszaki-biztonsági hatóság az alkalmassági nyilatkozat kiadására irányuló kérelmet a kérelem beérkezésétől számított 8 munkanapon belül köteles elbírálni és döntéséről a kérelmezőt értesíteni. A műszaki-biztonsági hatóság eljárása díjmentes.

Az ÉTCS Kft. - az igénybejelentő egyidejű tájékoztatása mellett - a benyújtott, a bekötéssel összefüggő tervek szerinti kivitelezés megtiltását kérelmezheti a műszaki biztonsági hatóságnál, ha a terv kivitelezésre alkalmatlan. Ezen eljárás a bekötéssel összefüggő tervek kivitelezésre alkalmasságával kapcsolatos nyilatkozatában foglalt joghatás beálltától számított 20 napon belül kezdeményezhető. E határidő jogvesztő. A műszaki biztonsági hatóság az ügyben 20 napon belül dönt.

A műszaki biztonsági hatóság a kérelem alapján dönt a tervek kivitelezésre alkalmassága tárgyában, illetve szükség szerint meghatározza azokat a műszaki biztonsági feltételeket, amelyek teljesülése esetén a terv kivitelezésre alkalmassága biztosítható.

A szennyvíz-bekötővezeték létesítésére, annak a már üzemeltetett szennyvíz-törzshálózatra való bekötésére az igénybejelentő – a víziközmű-szolgáltató helyett – a kivitelezési jogosultsággal rendelkező vízszerelők nyilvántartásában szereplő személynek is megbízást adhat. A kivitelezési jogosultsággal rendelkező vízszerelő alkalmazása esetén a kivitelező vagy az igénybejelentő köteles a víziközmű-szolgáltatónál az üzletszabályzat szerinti szakfelügyeletet megrendelni, a víziközmű-szolgáltató pedig legkésőbb 3 munkanapon belül nyilatkozni a szakfelügyelet szükségességéről és annak ellátásáról, azzal, hogy amennyiben határidőben nem nyilatkozik, úgy kell tekinteni, hogy a szakfelügyelet biztosításától eltekint.

A kivitelezési jogosultsággal rendelkező vízszerelők nyilvántartását a műszaki biztonsági hatóság vezeti. A geodéziai bemérésre az igénybejelentő – a víziközmű-szolgáltató helyett – a földmérési és térképészeti tevékenység végzéséhez szükséges szakképzettségről szóló miniszteri rendeletben meghatározott szakképzettséggel rendelkező személynek is megbízást adhat. A megbízásnak ki kell terjednie arra is, hogy a megbízott geodéziai vállalkozó az általa bemért objektumokat, a víziközmű-szolgáltató digitális objektumkezelő rendszerébe illeszthető formátumban átadja. A víziközmű-szolgáltató köteles az igénybejelentővel, valamint az igénybejelentő által megbízott kivitelezési jogosultsággal rendelkező személlyel együttműködni. A kivitelezési jogosultsággal rendelkező vízszerelő a víziközmű-szolgáltató üzemeltetésében lévő törzshálózaton csak előzetes bejelentést követően végezhet munkálatokat.

A bekötővezeték létesítését követően műszaki átvételt szükséges megrendelni, melyért az ÉTCS Kft-t a honlapján közzétett díjtáblázatban szereplő kiszállási díj illeti meg.

A víziközmű-szolgáltató vagy az általa megbízott vállalkozó a számlázás alapjául szolgáló locsolási mellékmérőt, telki vízmérőt, valamint szennyvízmennyiség-mérőt (a továbbiakban együtt: elszámolás alapjául szolgáló fogyasztásmérő) az üzembe helyezésekor illetéktelen beavatkozás, leszerelés megakadályozása céljából plombával vagy leszerelést megakadályozó zárral látja el.

A víziközmű-szolgáltató hozzájárulása nélkül végzett bekötés esetén az építtetőt a víziközmű-szolgáltató a jogkövetkezményekre történő figyelemfelhívással egyidejűleg, a tudomásszerzést követő 5 munkanapon belül írásban, igazolható módon felszólítja a létesítmény szükség szerinti átalakítására, ha azzal a bekötés műszaki szempontból alkalmassá válik, és a víziközmű-szolgáltatás biztosításának egyéb akadálya nincs.

Nem lakossági csatornabekötés esetén **víziközmű-fejlesztési hozzájárulás** fizetendő (mértékét a Szolgáltató mindenkor hatályban lévő Igazgatói Utasítása határozza meg, mindaddig, ameddig a Magyar Energetikai és Közmű-szabályozási Hivatal elnöke rendeletében azt meg nem állapítja). A víziközmű-fejlesztési hozzájárulásra vonatkozó szabályozás jelen Üzletszabályzat 8.1 pontjában található.

Ha a víziközmű-szolgáltatást a lakossági felhasználó olyan ingatlanon igényli, ahol a műszakilag elérhető törzshálózat kizárólag az ingatlan fekvése szerinti ellátási területtel szomszédos ellátási területen áll rendelkezésre, akkor a bekötés – a legkisebb költség elvének érvényesülése érdekében – a szomszédos ellátási területen található közműves ivóvízellátás vagy a közműves szennyvízelvezetés és – tisztítás biztosítását szolgáló víziközmű-rendszer igénybevételével is elvégezhető a víziközmű-törvény végrehajtására kiadott rendeletben foglaltak szerint.

Amennyiben az érintett felhasználási hely tekintetében a felhasználóváltást követően nem lakossági szerződés kerül megkötésre, a közszolgáltatási szerződésben rögzített kvóta nem haladhatja meg az előző bekezdés szerinti, korábbi lakossági igénybejelentés alapján számított alapmértéket.

Az ellátási területen átnyúló víziközmű-szolgáltatás igénybevételét a lakossági felhasználó az igénybejelentéssel egyidejűleg abban az esetben kezdeményezheti a szomszédos ellátási terület víziközmű-szolgátatójánál, ha:

**a)** az ingatlan közműves ellátásához az ingatlan fekvése szerinti településhez tartozó ellátási területen a törzshálózat műszakilag nem elérhető, és

**b)** ehhez az ingatlan fekvése szerinti ellátási terület szerinti víziközmű-szolgáltató nyilatkozatában hozzájárult.

Az ingatlan fekvése szerinti településhez tartozó ellátási területen üzemeltető víziközmű-szolgáltató a nyilatkozatát az előző bekezdésben foglalt igénybejelentéshez kapcsolódó kezdeményezés kézhezvételétől számított 5 munkanapon belül küldi meg az igénybejelentő részére. Ezen nyilatkozat az igénybejelentőnek a szomszédos településhez tartozó ellátási területen üzemeltető víziközmű-szolgáltató részére benyújtott igénybejelentésének mellékletét képezi.

Amennyiben a kérelmezett ingatlan ellátási területen átnyúló víziközmű-hálózatba történő bekötése biztosítható, a szomszédos ellátási terület szerinti víziközmű-szolgáltató az igénybejelentés kézhezvételétől számított 5 munkanapon belül értesíti az igénybejelentőt, az érintett ellátásért felelősöket, valamint az ingatlan fekvése szerinti településhez tartozó ellátási területen üzemeltető víziközmű-szolgáltatót.

Az ingatlan ellátási területen átnyúló víziközmű-hálózatba történő bekötését követően a szomszédos településhez tartozó ellátási területen üzemeltető víziközmű-szolgáltató értesíti az érintett ellátásért felelősöket, valamint a Hivatalt.

Szolgáltatói hozzájárulás kérelmezése

Leggyakrabban az ÉTCS Kft. szolgáltatási területén a szennyvíz-bekötővezeték a szennyvízelvezető törzshálózattal együtt épült ki, (azaz telekhatártól legfeljebb 1 méteres távolságon belül elkészült a tisztító-, ellenőrzőnyílás, vagy a bekötővezeték a felszín alatt benyúlik eddig a pontig), ebben az esetben a terveztetési kötelezettség kizárólag a házi szennyvízhálózatra (ún. házi szennyvízvezetékre) vonatkozik. Ez esetben a munkálatok közterületbontással nem járnak.

Szükség esetén a tervező egyeztetést kezdeményezhet az Ügyfélszolgálatán, előzetesen egyeztetett időpontban.

A szennyvíz-törzshálózatba való bekötés iránti hozzájáruláshoz szükséges terv elbírálását követően az ÉTCS Kft. szolgáltatói hozzájárulást ad ki, mely birtokában a házi szennyvízvezeték (pl. a tisztítónyílástól a lakásig) megépíthető.

Amennyiben az ingatlan vonatkozásában nem került létesítésre szennyvíz bekötővezeték (azaz az ingatlanon belül tisztító-, ellenőrzőnyílás nincsen, sem a földfelszín alatt nem található bekötővezeték benyúlás), ez általa bekötés nem a víziközmű-törzshálózati beruházás részeként, azzal egy időben valósul meg, a szennyvíz-bekötővezeték megépítéséhez, átalakításához és megszüntetéséhez az ÉTCS Kft. ún. Szolgáltatói hozzájárulása szükséges. Ez esetben a Felhasználónak szaktervezői jogosultsággal rendelkező mérnökkel tervet kell készíttetnie a bekötővezetékről, melynek műszaki megvalósíthatóságáról lehetősége van előzetes egyeztetés lefolytatására az ÉTCS Kft-vel, majd a tervet engedélyeztetésre be kell nyújtania az Ügyfélszolgálatra.

A tervdokumentáció műszaki tartalmi követelményeit az Üzletszabályzat III. fejezete és a Kormányrendelet rögzíti.

Amennyiben szennyvíz-bekötővezeték létesítésével kapcsolatban az igénybejelentő nem a víziközmű-szolgáltatót, hanem a kivitelezési jogosultsággal rendelkező vízszerelők nyilvántartásában szereplő személyt bízza meg, a szennyvíz-bekötővezeték átvételéről és üzembe helyezéséről a víziközmű-szolgáltató köteles gondoskodni, feltéve, hogy az - a víziközmű-szolgáltató által elfogadott vagy a műszaki biztonsági hatóság által alkalmassá nyilvánított - kiviteli tervnek megfelelően készült el.

A víziközmű-szolgáltató a szennyvíz-bekötővezeték üzembe helyezéséről a kivitelezés befejezésének a víziközmű-szolgáltatóhoz történt bejelentésétől számított 8 munkanapon belül köteles nyilatkozni, továbbá köteles a szennyvíz-bekötővezetéket üzembe helyezni. Amennyiben a víziközmű-szolgáltató a 8 munkanapos határidőn belül nem nyilatkozik és az ehhez szükséges műszaki feltételek adottak, úgy az üzembe helyezés nem tagadható meg, a víziközmű-szolgáltató köteles a szennyvíz-bekötővezetéket azonnal üzembe helyezni. A közterületi bekötővezeték létesítése során szükségessé váló közterület-bontási engedélyeket (közterületbontás, ill. fakivágás engedélyeztetése, közterület-foglalás, stb.) a Megrendelő előzetesen köteles beszerezni a helyi Önkormányzattól. Az előzetes közműegyeztetések lebonyolítása, a közműegyeztetési jegyzőkönyvek beszerzése szintén a Megrendelő feladata, ezek költségei Megrendelőt terhelik.

A Vksztv. 55/H. § alapján díjmentes csatlakozásra jogosult igénybejelentőnek az ÉTCS Kft. megtéríti a szennyvízvezeték bekötésével összefüggésben felmerült, igazolt költségeit, ha

a) szennyvíz-bekötővezeték létesítésére irányuló tervek alapján a csatlakozás kivitelezése a Vksztv. alapján megkezdhető,

b) az igénybejelentő a bekötés kivitelezését befejezi, és azt

ba) az ÉTCS Kft-nek a Vksztv. 55/J. § (1a) bekezdése szerinti, a bekötéssel összefüggő tervek kivitelezésre alkalmasságáról szóló nyilatkozata kézhezvételétől,

bb) nyilatkozat hiányában a terv benyújtásától számított 15 napos határidő lejártától,

bc) a Vksztv. 55/J. § (1b) bekezdés alapján folytatott eljárásban meghozott, a tervek kivitelezésre alkalmasságát megállapító döntés véglegessé válásától, vagy

bd) a Vksztv. 55/J. § (1) bekezdés szerinti döntés véglegessé válásától

számított százhúsz napon belül bejelenti, és

c) a Vksztv. 55/J. § (4) bekezdés szerinti olyan közigazgatási hatósági eljárásra kerül sor, amely az üzembe helyezés elrendelésével zárul.

Ha a költségek az előző bekezdés szerinti megtérítésére a megtérítési igény bejelentését követő 15 napon belül nem került sor, a fizetésre kötelezés tárgyában a műszaki biztonsági hatóság kérelemre dönt. A kérelem az előző bekezdés c) pontja szerinti eljárás keretében is előterjeszthető.

Az előző bekezdés szerinti eljárás igazgatási szolgáltatási díja huszonkétezer forint. A hatóság a díj megfizetésére az eljárást lezáró döntésében

a) a víziközmű-szolgáltatót kötelezi, ha a kérelmező kérelmének részben vagy egészben helyt ad,

b) a kérelmezőt kötelezi, ha a kérelmet elutasítja.

Az ÉTCS Kft. részére az Érd és Térsége Regionális Víziközmű Korlátolt Felelősségű Társaság (2030 Érd, Fehérvári út 67. továbbiakban: ÉTV Kft.) látja el az ügyfélszolgálattal összefüggő tevékenységeket.

**Engedélyek, nyilatkozatok típusai, jelentőségük**

1. Szolgáltatói hozzájárulás

A szolgáltatói hozzájárulás az ÉTCS Kft. nyilatkozata a szennyvíz-törzshálózatba való bekötés iránti kérelem elbírálását követően. A szolgáltatói hozzájárulás birtokában az egyéb előírások figyelembevételével a szennyvíz bekötővezeték, ill. a házi szennyvízvezeték (pl. a tisztítónyílástól a lakásig) megépíthető, és a felhasználási hely a csatorna törzshálózatra rácsatlakoztatható.

A szolgáltatói hozzájárulás kiadása kizárólag írásban kezdeményezhető, a szolgáltatói hozzájárulás kérelem nevű formanyomtatvány számú űrlap kitöltésével. A szükséges formanyomtatvány és a csatolandó dokumentumok listája a Szolgáltató Ügyfélszolgálatán megtalálható és letölthető a Szolgáltató [www.erdicsatornamuvek.hu](http://www.erdicsatornamuvek.hu) címen elérhető honlapjáról.

Amennyiben a kérelem a tartalmi vagy a formai követelményeknek nem felel meg, úgy a Szolgáltató a kérelmet elutasítja.

Ha a szolgáltatói hozzájárulás iránti kérelem a tartalmi és a formai követelményeknek megfelel, de a rendelkezésre álló műszaki információk nem elegendőek a hozzájárulás kiadásához, akkor a Szolgáltató helyszíni vizsgálatot kezdeményezhet.

A szolgáltatói hozzájárulás kiadása díjmentes, érvényességi ideje 2 év.

Amennyiben ez idő alatt a Felhasználó nem kéri meg az ÉTCS Kft-től a használatbavételi hozzájárulást, úgy szükséges újra kezdeményezni a szolgáltatói hozzájárulás-kérelmet. Társaságunk szolgáltatói hozzájárulása nem használható fel építésügyi hatósági eljárásban. Az építéshatósági használatbavételi engedélyhez ÉTCS Kft. közműnyilatkozatot állít ki, amelyet nem helyettesít sem a szolgáltatói hozzájárulás, sem az előzetesen megkötött Közszolgáltatási Szerződés.

1. Használatbavételi hozzájárulás

A használatbavételi hozzájárulás az ÉTCS Kft. nyilatkozata a szennyvíz-törzshálózatba való rákötési munkálatokat követően tartott helyszíni műszaki átvétel után. A műszaki átvétel során a Szolgáltató ellenőrzi, hogy a csatornabekötés a jóváhagyott tervek szerint megfelelő műszaki színvonalon készült‑e el. A műszaki átvétel díjaként az ÉTCS Kft-t 1 órányi szakfelügyeleti díj illeti meg, mértéke a Szolgáltató honlapján közzétett díjtáblázatban szerepel.

A használatbavételi hozzájárulás kiadása kizárólag írásban kezdeményezhető, a használatbavételi hozzájárulás kérelem nevű formanyomtatvány benyújtásával. A szükséges formanyomtatvány és a csatolandó dokumentumok listája a Szolgáltató Ügyfélszolgálatán megtalálható és letölthető a Szolgáltató [www.erdicsatornamuvek.hu](http://www.erdicsatornamuvek.hu) címen elérhető honlapjáról.

Amennyiben a kérelem a tartalmi vagy a formai követelményeknek nem felel meg, úgy a Szolgáltató a kérelmet elutasítja.

A használatbavételi hozzájárulás kiadásának feltétele nem lakossági felhasználó esetében a víziközmű-fejlesztési hozzájárulásra kötelezett víziközmű-fejlesztési hozzájárulás befizetésének igazolása.

Az építéshatósági használatbavételi engedélyhez ÉTCS Kft. használatbavételi közműnyilatkozatot állít ki, amelyet nem helyettesít sem a használatbavételi hozzájárulás, sem az előzetesen megkötött Közszolgáltatási Szerződés.

A használatbavételi hozzájárulás kiadása díjmentes, visszavonásig érvényes.

1. Elvi (építési) közműnyilatkozat építési engedélyhez

Az elvi (építési) közműnyilatkozat az ÉTCS Kft. építésügyi hatósági eljárásban tett előzetes állásfoglalása az adott ingatlan tervezett szennyvízbebocsátási igény kielégítésének műszaki lehetőségéről és feltételeiről.

Elvi közműnyilatkozat kiadása kizárólag írásban kezdeményezhető . A szükséges formanyomtatvány és a csatolandó dokumentumok listája a Szolgáltató Ügyfélszolgálatán megtalálható és letölthető a Szolgáltató [www.erdicsatornamuvek.hu](http://www.erdicsatornamuvek.hu) címen elérhető honlapjáról.

Amennyiben a kérelem a tartalmi vagy a formai követelményeknek nem felel meg, úgy a Szolgáltató a kérelmet elutasítja.

Ha az elvi közműnyilatkozat iránti kérelem a tartalmi és a formai követelményeknek megfelel, de a rendelkezésre álló műszaki információk nem elegendőek a nyilatkozat kiadásához, akkor a Szolgáltató helyszíni vizsgálatot kezdeményezhet.

ÉTCS Kft. a dokumentumot a honlapján közzétett díjtáblázatban szereplő díj ellenében adja ki. Az elvi közműnyilatkozat érvényességi ideje 1 év.

1. Közműnyilatkozat használatbavételi engedélyhez

A használatbavételi közműnyilatkozat az ÉTCS Kft. építésügyi hatósági eljárásban tett nyilatkozata az adott ingatlan szennyvízelvezetésének megvalósulásáról.

Használatbavételi közműnyilatkozat kiadása kizárólag írásban kezdeményezhető. A szükséges formanyomtatvány és a csatolandó dokumentumok listája a Szolgáltató Ügyfélszolgálatán megtalálható és letölthető a Szolgáltató [www.erdicsatornamuvek.hu](http://www.erdicsatornamuvek.hu) címen elérhető honlapjáról.

Amennyiben a kérelem a tartalmi vagy a formai követelményeknek nem felel meg, úgy a Szolgáltató a kérelmet elutasítja.

A közműnyilatkozat kiadását a Szolgáltató akkor jogosult megtagadni, ha:

* + - a Szolgáltató felé a Felhasználónak lejárt esedékességű díjtartozása van az adott ingatlanra, vagy
    - víziközmű-fejlesztési hozzájárulás megfizetésére kötelezett nem lakossági Felhasználó által kért új bekötés vagy a szolgáltatás mennyiségének igényelt növelése esetén a víziközmű-fejlesztési hozzájárulás fizetési kötelezettségét nem teljesítette, vagy
    - a szennyvízműre történő rácsatlakozás nem az előírás szerint készült el, vagy
    - az ingatlan ideiglenes bekötéssel van ellátva, vagy
    - a Felhasználó a felhasználási helyet engedély nélkül átalakította.

ÉTCS Kft. a dokumentumot a honlapján közzétett díjtáblázatban szereplő díj ellenében adja ki, ha azt a Felhasználó kéri. A használatbavételi közműnyilatkozat visszavonásig érvényes.

1. Közmű üzemeltetői hozzájárulás

A közmű üzemeltetői hozzájárulás az ÉTCS Kft. nyilatkozata a szennyvíz-törzshálózat (kivéve bekötővezeték) bővítésével, megszüntetésével, módosításával, védelembe helyezéssel járó kivitelezés műszaki feltételeiről. A közmű üzemeltetői hozzájárulás birtokában a kérelmezett munka szakfelügyeletünk mellett – az egyéb engedélyek és nyilatkozatok, valamint jogszabályok figyelembevételételével – megvalósítható.

A közmű üzemeltetői hozzájárulás kérelem szabad szöveges formátumban nyújtható be elektronikus, vagy postai úton, kiadása kizárólag írásban történik.. A szükséges csatolandó dokumentumok listája a Szolgáltató Ügyfélszolgálatán megtalálható és letölthető a Szolgáltató [www.erdicsatornamuvek.hu](http://www.erdicsatornamuvek.hu) címen elérhető honlapjáról.

A közműegyeztetett kiviteli terveket 2 db nyomtatott és 1 db elektronikus példányban szükséges benyújtani a kérelemmel együtt.

Amennyiben a kérelem a tartalmi vagy a formai követelményeknek nem felel meg, úgy a Szolgáltató hiánypótlást ír elő, vagy a kérelmet elutasítja.

Ha a közmű üzemeltetői hozzájárulás iránti kérelem a tartalmi és a formai követelményeknek megfelel, de a rendelkezésre álló műszaki információk nem elegendőek a hozzájárulás kiadásához, akkor a Szolgáltató helyszíni vizsgálatot kezdeményezhet.

A közmű üzemeltetői hozzájárulás kiadása nem mentesíti a kérelmezőt az E-közmű rendszeren keresztül történő tervegyeztetés alól.

ÉTCS Kft. a dokumentumot jelen Üzletszabályzat 7. pontjában szereplő díj ellenében adja ki. A közmű üzemeltetői nyilatkozat érvényességi ideje 2 év.

1. Befogadó nyilatkozat

A befogadó nyilatkozat az ÉTCS Kft. nyilatkozata az 1995. évi LIII. törvény, a 72/1996. (V. 22.) Korm. rendelet, illetve a 220/2004. (VII. 21.) Korm. rendelet alapján hatósági engedélyköteles létesítményekhez a szennyvíz-kibocsátás mennyiségi és minőségi feltételeiről. A befogadó nyilatkozat vízügyi hatósági eljárásban (kibocsátási engedély, vízjogi engedély) felhasználható állásfoglalás.

A befogadó nyilatkozat kiadása kizárólag írásban kezdeményezhető a „7.” számú űrlap kitöltésével. A szükséges formanyomtatvány és a csatolandó dokumentumok listája a Szolgáltató Ügyfélszolgálatán megtalálható és letölthető a Szolgáltató [www.erdicsatornamuvek.hu](http://www.erdicsatornamuvek.hu) címen elérhető honlapjáról.

A kiviteli terveket (befogadó nyilatkozat érvényességének meghosszabbítása esetén: megvalósulási terveket) 1 db elektronikus példányban szükséges benyújtani a kérelemmel együtt.

Amennyiben a kérelem a tartalmi vagy a formai követelményeknek nem felel meg, úgy a Szolgáltató hiánypótlást ír elő, vagy a kérelmet elutasítja.

Ha a befogadó nyilatkozat iránti kérelem a tartalmi és a formai követelményeknek megfelel, de a rendelkezésre álló műszaki információk nem elegendőek a hozzájárulás kiadásához, akkor a Szolgáltató helyszíni vizsgálatot kezdeményezhet.

ÉTCS Kft. a dokumentumot jelen Üzletszabályzat 7. pontjában szereplő díj ellenében adja ki. A befogadó nyilatkozat érvényességi ideje 5 év.

## 3.ac) Szerződéskötéshez szükséges adatok, iratok biztosításának rendje

Az új bekötés megvalósítását követő vagy a felhasználó személyében történt változás bejelentését követő 15 napon belül a víziközmű-szolgáltatásra a víziközmű-szolgáltató és a felhasználó Közszolgáltatási Szerződést köt.

A víziközmű-szolgáltatási jogviszony a lakossági felhasználó esetében a Közszolgáltatási Szerződés megkötésével vagy a víziközmű-szolgáltatás igénybevételével, a nem lakossági felhasználó esetében kizárólag a Közszolgáltatási Szerződés megkötésével jön létre.

Amennyiben a Szolgáltató és a lakossági Felhasználó között meglévő közszolgáltatási jogviszony – akár a Felhasználó, akár a Szolgáltató hibájából vagy mulasztásából adódóan – az írásbeli szerződés nem jön létre, úgy a Felek közszolgáltatási jogviszonyára a Ptk., a Vksztv. valamint a Kormányrendelet vonatkozó előírásai a szerződés írásba foglalása nélkül is irányadóak

Lakossági felhasználónak nem minősülő személyek és szervezetek vonatkozásában – Közszolgáltatási Szerződés hiányában – a felhasználási helynek a víziközmű-szolgáltató beleegyezése nélkül történő víziközmű-rendszerbe történő bekötése esetében a víziközmű-szolgáltató jelen Üzletszabályzat II. „Szolgáltatás bemutatása” fejezet 3.ba) „A Közszolgáltatási Szerződés tárgya” pontjának 5. bekezdésében foglalt szabályokat alkalmazza, valamint – a Ptk. szerződésen kívüli károkozásra vonatkozó szabályaira tekintettel – a jogi személyt, vagy jogi személyiséggel nem rendelkező szervezetet pótdíj fizetésre kötelezheti.

A Közszolgáltatási Szerződéskötéshez a Felhasználó részéről szükséges minimális adatok:

* Természetes személy neve, születési neve, születési helye, ideje, lakcíme, anyja neve, elektronikus levelezési címe, telefonos elérhetősége;
* Jogi személy, illetőleg jogi személyiséggel nem rendelkező szervezet esetén annak neve, székhelye, cégjegyzékszáma, adószáma, elektronikus levelezési címe, képviselőjének neve, lakcíme, anyja neve;
* A felhasználási hely adatai (cím, hrsz.)
* A felhasználási helyen igénybe vett szolgáltatás
* Felhasználás jellege (lakossági vagy nem lakossági)
* Nem lakossági Felhasználó esetén a lekötött közműfejlesztési kvóta mértéke
* Díjfizetés módja
* Számlatovábbítás módja
* Szerződéskötés jogcíme
* Ha a szerződést kötő nem tulajdonos, a tulajdonos adatai (név, születési név, lakcím, anyja neve, születési hely, idő)
* Az ÉTV Kft. és az ÉTCS Kft. által rendszeresített felhasználóváltozásról szóló nyilatkozat formanyomtatványa kitöltött és mindkét fél (a korábbi és az új Felhasználó) által aláírt formában (felhasználóváltás esetében)

A Közszolgáltatási Szerződéskötéshez szükséges iratok:

* Az ÉTV Kft. és az ÉTCS Kft. által rendszeresített felhasználó változásról szóló nyilatkozat formanyomtatványa kitöltött és mindkét fél (a korábbi és az új Felhasználó) által aláírt formában (felhasználóváltás esetében)
* személyazonosításra alkalmas dokumentum (személyi igazolvány, személyazonosító igazolvány, kártyaalakú vezetői engedély, útlevél) egyike (csak bemutatásra)
* lakcímkártya (csak bemutatásra)
* **amennyiben az ügyintézéskor meghatalmazott jár el**, teljes bizonyító erejű magánokiratba (két tanú által aláírt, vagy ügyvédi ellenjegyzéssel ellátott), illetve közjegyzői okiratba foglalt meghatalmazás
* **amennyiben a felhasználási helyül szolgáló ingatlannak több tulajdonosa van**, a tulajdonostársak teljes bizonyító erejű magánokiratba (két tanú által aláírt, vagy ügyvédi ellenjegyzéssel ellátott), illetve közjegyzői okiratba foglalt hozzájárulása
* **haszonélvezeti jog vagy özvegyi jog jogosultjával történő szerződéskötés esetén** a tulajdonostársak teljes bizonyító erejű magánokiratba (két tanú által aláírt, vagy ügyvédi ellenjegyzéssel ellátott), illetve közjegyzői okiratba foglalt hozzájárulása
* **nem lakossági felhasználó esetén:** gazdasági társaságesetében30 napnál nem régebbi cégkivonat, egyéni vállalkozó esetében vállalkozói igazolvány (vagy az egyéni vállalkozást igazoló okirat), egyesület, alapítvány, egyéb civil szervezet esetében bírósági bejegyző végzés, továbbá aláírási címpéldány, vagy ügyvéd által ellenjegyzett aláírás-minta
* **társasházi közös képviselő/lakóközösségi megbízott szerződéskötése esetén** társasház alapító okirata, közgyűlési/lakógyűlési határozat a közös képviselő megválasztásáról
* birtokbaadástól számított 30 napon túli felhasználóváltozás bejelentése esetén 60 napnál nem régebbi tulajdoni lap
* ingatlan átruházásáról szóló szerződés földhivatali iktatóbélyegzővel ellátott példánya (adásvételi, ajándékozási, csere stb.); hagyatékátadó végzés; bérleti szerződés vagy egyéb, használatot igazoló dokumentum (csak bemutatásra)
* Vízgazdálkodási tervezési szakterület (VZ-TEL), illetve Építmények gépészeti tervezési szakterület (G) tervezői jogosultsággal rendelkező személy által elkészített szennyvíz bebocsátási igény számítás. Víziközmű-fejlesztési hozzájárulás fizetésére kötelezett Felhasználó a Közszolgáltatási Szerződés megkötését megelőzően az ebben szereplő víziközmű-fejlesztési hozzájárulás összegét megfizetni köteles.
* Szennyvízbebocsátási kvóta átadásáról szóló nyilatkozat (opcionális). Amennyiben átadásra kerül az előd által megváltott kvóta, akkor annak mértéke igazolandó (számlával, Társaságunk által aláírt Közszolgáltatási Szerződés bemutatásával).

A fenti okiratok alatt eredeti vagy hiteles másolat értendő. (Amennyiben a fenti dokumentumok benyújtása a Szolgáltató Ügyfélszolgálatán személyesen történik, elegendő az eredeti vagy hiteles másolat bemutatása és ezzel párhuzamosan nem hiteles másolat leadása.)

A Szolgáltató indokolt, az általánostól eltérő egyedi esetekben jogosult a fentieken túl is meghatározni a benyújtandó adatok és dokumentumok körét.

Szerződésben szereplő adatok módosítása

A szerződéses adatok módosítását személyesen azországos adatváltozás-kezelési szolgáltatás útján, Ügyfélszolgálaton vagy a Szolgáltatónak címezve postai levélben, elektronikus levélben is kezdeményezheti a Felhasználó.

A Közszolgáltatási Szerződés módosítását a Felhasználó írásban köteles kezdeményezni legfeljebb a változás bekövetkeztétől számított harminc napon belül az alábbi változások bekövetkezése esetén:

* változás a Közös képviselő személyében,
* bármely a Közszolgáltatási Szerződésben feltüntetett adat változása esetén, ide nem értve a Felhasználó személyében bekövetkezett változást.

A kérelmek tartalmi és formai ellenőrzése során feltárt hiányosságok esetén a Szolgáltató a Felhasználót hiánypótlásra kérheti fel.

Az alábbi adatok megváltoztatása esetén a Szolgáltató új Közszolgáltatási Szerződést köt a Felhasználóval:

* Felhasználó személyében történő változás esetén,
* a csatornaszolgáltatás jellegének (lakossági vagy nem lakossági) változása esetén.

A Felhasználó nevében jognyilatkozat tételre jogosult személyek köre

A Felhasználó teljes bizonyító erejű magánokiratba vagy közokiratba foglalt meghatalmazással, képviselő útján is eljárhat a Szolgáltatónál. A meghatalmazást a Szolgáltató részére át kell adni. Az okiratok minősítésénél a polgári perrendtartásról szóló 2016. évi CXXX. törvény (Pp.) 323-325. §-aiban foglaltak az irányadóak.

Gazdálkodó szervezet képviseletében a cégkivonatban szereplő képviselő járhat el. A képviselő teljes bizonyító erejű magánokiratba vagy közokiratba foglalt meghatalmazással más személyt is megbízhat a Szolgáltató előtti eljárással. A meghatalmazásban pontosan meg kell fogalmazni annak terjedelmét, pontosan milyen eljárásokban, nyilatkozattételben jogosult a meghatalmazott eljárni, illetőleg kifejezetten nyilatkozni kell a meghatalmazásban arról, hogy a képviselő eljárását a Társaság eljárásaként ismerik el.

E személyek jognyilatkozat tételéhez az a vélelem fűződik, hogy arról a Felhasználó tudomást szerez, és azzal egyetért. E vélelem megdönthető, azonban a vélelmezett jognyilatkozat megdöntésével a Szolgáltatónak okozott költségek és károk megtérítése a Felhasználó kötelezettsége.

## 3.ad) A Felhasználó személyében történő változás

**1. A bejelentés módja, határideje**

Ha a felhasználási helyen a Felhasználó személye megváltozik, a korábbi és az új Felhasználó a változást legkésőbb - a Felhasználó elhalálozása kivételével - a birtokátruházástól számított 15 napon belül kötelesek az ÉTCS Kft-nek jelen Üzletszabályzatban foglaltak szerint bejelenteni és annak rendelkezései szerint eljárni. E kötelezettség elmulasztása a Felhasználó részéről szerződésszegésnek minősül, és a Felhasználó köteles a szerződésszegő magatartás megszüntetésén túl az ebből eredő valamennyi kárt és igazolt költséget a Szolgáltató részére megtéríteni, ezen felül az ÉTCS Kft. jelen Üzletszabályzat 3.gd) pont szerinti kötbért érvényesíthet az új Felhasználóval szemben.

A Szolgáltató a felhasználó-változás bejelentésének azt az időpontot tekinti, amikor a felhasználó-változáshoz szükséges valamennyi dokumentum hiánytalanul benyújtásra kerül.

A korábbi felhasználó a Felhasználó személyében történő változásról szóló bejelentés keretében a Közszolgáltatási Szerződését is felmondja. A felmondás az új felhasználóval létrejött közszolgálati szerződés hatálybalépése napján hatályosul.

A Felhasználó személyében történő változásról szóló bejelentésnek legalább a következőket kell tartalmaznia:

a) a felhasználási helyre vonatkozóan

aa) a felhasználási hely címe és felhasználó azonosító száma,

ab) a fogyasztásmérő(k) berendezés gyári száma és

ac) a fogyasztásmérő berendezés mérőállása a birtokátruházás napján,

b) a korábbi felhasználó vonatkozásában

ba) Vksztv. 61. § (2) bekezdésében meghatározott adatai, azaz:

* természetes személy esetén
  + családi és utóneve, születési családi és utóneve, lakcíme, anyja neve, születésének helye, időpontja, elektronikus levelezési címe, telefonos elérhetősége
* nem természetes személy esetén
  + elnevezése, székhelye, adószáma, cégjegyzék száma vagy egyéb nyilvántartási száma, elektronikus elérhetősége

bb) új lakcíme és

bc) víziközmű-szolgáltatónál nyilvántartott felhasználói azonosító száma,

c) nyilatkozat a Közszolgáltatási Szerződés felmondásáról,

d) a felhasználó személyében bekövetkezett változás jogcíme,

e) az új felhasználó vonatkozásában a Vksztv. 61. § (2) bekezdésében meghatározott adatok,

f) a bejelentés kelte és

g) a korábbi felhasználó - a felhasználó elhalálozása esetén az örökös -, valamint az új felhasználó aláírása.

A Felhasználó személyében történő változásról szóló bejelentés egyúttal az új felhasználó Közszolgáltatási Szerződés megkötésére vonatkozó igényének is minősül.

A Felhasználó személyében történő változásról szóló bejelentést az ÉTV Kft és az ÉTCS Kft. formanyomtatványán szükséges benyújtani, mely a területi közigazgatás működésével kapcsolatos egyes kérdésekről, valamint egyes törvényeknek az Alaptörvény tizenegyedik módosításával összefüggő módosításáról szóló 2022. évi XXII. törvényben meghatározott adatváltozás-kezelési szolgáltatás útján (a továbbiakban: adatváltozás-kezelési szolgáltatás) megküldött kérelmek esetén is szükséges. Az ÉTCS Kft. a formanyomtatványt az Ügyfélszolgálaton hozzáférhetővé teszi és honlapján ([www.erdicsatornamuvek.hu](http://www.erdicsatornamuvek.hu)) elektronikusan letölthető formátumban közzéteszi, továbbá azt kérés esetén a korábbi felhasználó vagy az új felhasználó számára postai úton is megküldi.

Ha a felhasználó-változásról szóló bejelentést az új felhasználó teszi meg, és nem tud olyan mérőállást megadni, amelyet a felhasználó aláírásával elfogadott, akkor a birtokátruházás napja szerinti mérőállásnak a víziközmű-szolgáltató számlázási rendszere alapján utolsó - a felhasználóváltás időpontjához képest 90 napnál nem régebben kiállított - kiegyenlített számlának megfelelő mérőállást kell tekinteni.

A felhasználó elhalálozása esetén az örökös az elhalálozás tényét legkésőbb annak tudomására jutása napjától számított 60 napon, de legkésőbb a jogerős hagyatékátadó végzés kézhezvételét követő 15 napon belül a víziközmű-szolgáltató számára az ÉTV és az ÉTCS Kft. közös „NYILATKOZAT felhasználó változás bejelentéséhez” nevű formanyomtatványán bejelenti. A bejelentésnek legalább a következőket kell tartalmaznia:

a) a felhasználási helyre vonatkozóan

aa) a felhasználási hely címe és felhasználó azonosító száma,

ab) a fogyasztásmérő(k) berendezés gyári száma és

ac) a fogyasztásmérő berendezés mérőállása a birtokátruházás napján,

b) a korábbi felhasználó vonatkozásában a Vksztv. 61. § (2) bekezdésében meghatározott adatai,

c) a felhasználó személyében bekövetkezett változás jogcíme,

d) az új felhasználó vonatkozásában a Vksztv. 61. § (2) bekezdésében meghatározott adatok,

e) a bejelentés kelte,

f) az örökös, mint új felhasználó aláírása,

g) a halotti anyakönyvi kivonat másolata.

A bejelentés az örökös Közszolgáltatási Szerződés megkötésére vonatkozó igényének minősül.

Ha a felhasználó a felhasználási helyen a víziközmű-szolgáltatás igénybevételével felhagy, a felhasználási hely tekintetében mindaddig felel a víziközmű-szolgáltatóval szemben a víziközmű-szolgáltatási szerződésben foglaltak teljesítéséért, amíg a Felhasználó személyében történő változásról szóló bejelentést meg nem teszi vagy nem kéri a szüneteltetést.

A bejelentés megtételének bizonyítása a felhasználót, a helyszíni ellenőrzés akadályoztatásának bizonyítása a víziközmű-szolgáltatót terheli.

Az ivóvíz-szolgáltató ÉTV Kft. felé tett felhasználó változás bejelentés alapján az ÉTCS Kft. is elvégzi a felhasználó változás átvezetését, és a közszolgáltatási vagy mellékszolgáltatási szerződés ajánlatot az új Felhasználó, ill. elkülönített vízhasználó részére hivatalból megküldi.

**2. Helyszíni ellenőrzés**

A felhasználó személyében történő változás esetén a víziközmű-szolgáltató a bejelentés kézhezvételét követő 30 napon belül helyszíni ellenőrzést tart, amennyiben a bejelentett vagy a víziközmű-szolgáltató rendelkezésére álló adatok alapján azt bármelyik fél szükségesnek tartja. A helyszíni ellenőrzésre vonatkozó igényt írásban kell jeleznie a felhasználónak, a felhasználó személyében történő változás bejelentésekor. Az ellenőrzési jegyzőkönyvben rögzíteni kell a fogyasztásmérő berendezés állását és a mérőberendezés, illetve a leszerelést megakadályozó zár vagy plomba szemrevételezéssel megállapított állapotát és minden lényeges tényt, adatot és nyilatkozatot. A jegyzőkönyvnek a felhasználó által aláírt egy példányát a víziközmű-szolgáltató a felhasználó részére átadja, másik példányát megőrzi, és az esetleges hatósági ellenőrzés vagy felhasználói panasz esetén az eljáró hatóságnak bemutatja.

A víziközmű-szolgáltató a helyszíni ellenőrzéstől eltekinthet, ha a régi és az új felhasználó a bejelentés során a felhasználó-változás bejelentésére szolgáló nyomtatvány mellékleteként a meghatározott kötelező elemeken felül a mérőhelyet, annak közvetlen környezetét, a csatlakozásokat és az oldható kötéseket bemutató, valamint a fogyasztásmérő berendezést, a vízmérő állását és a vízmérő gyári számát bemutató fényképfelvételeket csatol.

Az ÉTCS Kft. megbízásából és felhatalmazása alapján a helyszíni ellenőrzést az ÉTCS Kft. nevében eljárva az ivóvíz-szolgáltató ÉTV Kft. is elvégezheti.

A Felhasználó személyében történő változásról szóló bejelentés napjától az új felhasználót terheli a Közszolgáltatási Szerződésben foglaltak teljesítése, ha a felhasználási helyen az előzetes írásbeli felszólítás ellenére a helyszíni ellenőrzést az új felhasználó vagy képviselője akadályozza.

Ha a víziközmű-szolgáltató ez előzőekben leírt ellenőrzési feladatának a felhasználóváltás bejelentésétől számított 30 napon belül nem tesz eleget, nem hivatkozhat felhasználói szerződésszegésre, és ezen a jogcímen nem érvényesíthet igényt a felhasználóval szemben kivéve, ha a felhasználó az ezen fejezet második bekezdésben foglaltak szerinti dokumentumokat a víziközmű-szolgáltató rendelkezésére bocsátotta, és a víziközmű-szolgáltató az ellenőrzéstől eltekint.

**3. Szerződéskötés, elszámolás**

A Felhasználó-változás bejelentése után az új Felhasználóval szerződést köt a Szolgáltató. Szolgáltató az új Felhasználóval abban az esetben is szerződést köt, ha az más felhasználási hely tekintetében szolgáltatásait már igénybe veszi.

Ha a Szolgáltatónak a felhasználási helyre vonatkozóan korábbi Közszolgáltatási Szerződés alapján rendezetlen követelése áll fenn, akkor az adott felhasználás hely tekintetében az Üzletszabályzat 3.gb) pontjában foglaltak szerint járhat el (szolgáltatás korlátozása vagy felfüggesztése).

A Szolgáltató a Felhasználó személyében bekövetkezett változás esetén az elszámolási időszak utolsó napjára elszámoló számlát, valamint a Közszolgáltatási Szerződés megszűnése esetén a szerződés megszűnésének napjára végszámlát bocsát ki, és a Felhasználóval az elszámolási időszakra vonatkozóan elszámol.

**4. A képviselő személyében bekövetkező változás**

Társasházi közös képviselő, vagy a lakóközösség által felhatalmazott képviselő személyében bekövetkező változást az új képviselőnek a változástól számított 15 napon belül írásban kell bejelentenie az 1. pontban foglaltaknak megfelelően, csatolva a többlakásos épület/társasház közgyűlésének erre vonatkozó határozat másolatát.

# 3. b) Szerződéskötésre vonatkozó szabályok

## 3.ba) A Közszolgáltatási Szerződés tárgya

A Ptk. 6:256. § szerint Közszolgáltatási Szerződés alapján a Szolgáltató általános gazdasági érdekű szolgáltatás nyújtására, a Felhasználó díj fizetésére köteles. A Szolgáltató a vonatkozó jogszabályok alapján köteles a Felhasználóval történő írásbeli Közszolgáltatási Szerződés megkötésére.A Szolgáltató - az ellátásért felelőssel kötött üzemeltetési szerződésben meghatározott keretek között, a víziközmű-rendszer teljesítőképességének mértékéig - a Felhasználók részére víziközmű-szolgáltatást nyújt, és víziközmű-szolgáltatás nyújtása céljából a szolgáltatást igénybe venni kívánók rendelkezésére áll.

A Szolgáltató a jogszabályban meghatározott feltételek fennállása esetében írásban köt szerződést a közműves szennyvíz-elvezetés és tisztítás közszolgáltatásra a felhasználási helyen a Felhasználóval. A víziközmű-szolgáltatásba bekapcsolt ingatlan tekintetében a Szolgáltató és a lakossági Felhasználó között a Közszolgáltatási Szerződés annak megkötésével vagy ráutaló magatartással, a víziközmű-szolgáltatás igénybevételével is létrejön. Az így létrejövő víziközmű-szolgáltatási jogviszonyra a jelen Üzletszabályzat az irányadó.

Amennyiben a Szolgáltató és a lakossági Felhasználó között meglévő közszolgáltatási jogviszony – akár a Felhasználó, akár a Szolgáltató hibájából vagy mulasztásából adódóan – az írásbeli szerződés nem jön létre, úgy a Felek közszolgáltatási jogviszonyára a Ptk., a Vksztv. valamint a Kormányrendelet vonatkozó előírásai a szerződés írásba foglalása nélkül is irányadóak.

Amennyiben a nem lakossági Felhasználó és a Szolgáltató között írásbeli Közszolgáltatási Szerződés nincs, a nem lakossági Felhasználó nem tartozik a Vksztv. hatálya alá, az ÉTCS Kft. által nyújtott szolgáltatás nem minősül közműves csatornaszolgáltatási tevékenységnek, így arra az ÉTCS Kft. nem a hatályos jogszabályok alapján megállapított szolgáltatási díjat, hanem egy, a teljes költségre épülő vállalkozási díjat számláz a nem lakossági Felhasználó felé. A nyújtott vállalkozási jellegű szennyvízelvezetési és tisztítási szolgáltatási tevékenység díjának meg nem fizetése, a fentnevezett jogszabályban előírt – a közszolgáltatásra vonatkozó – feltételek figyelmen kívül hagyásával a szolgáltatás megszüntetéséhez vezet.

A Szolgáltató csak abban az esetben mentesül a szerződés megkötésének kötelezettsége alól, ha a Felhasználó a bekötéshez, vagy a használatbavételhez szükséges Szolgáltatói hozzájárulás megadásához megkívánt jogszabályi előfeltételeknek és a bekötés megvalósításához jelen Üzletszabályzatban előírt műszaki követelményeknek nem tesz eleget.

## 3.bb) A Közszolgáltatási Szerződés hatálya

A Közszolgáltatási Szerződés a Szolgáltató és a Felhasználó aláírásával lép hatályba, és határozatlan időre szól.

A szolgáltatás megkezdésének időpontja: a szolgáltatás igénybevételének első napja, szennyvíz-elvezetés esetén a használatbavétel időpontja, amennyiben a használatbavételi hozzájárulás kérelemben a csatornahasználat megkezdéséről más időpontot nem jelöltek meg. Felhasználó-váltás esetén (a szolgáltatás folyamatossága mellett) a birtokbaadási jegyzőkönyvben rögzített időpont, ennek hiányában a változás tényének a szolgáltató irányába történő bejelentésének időpontja.

Az Üzletszabályzat hatálya a szolgáltatás igénybevételétől kezdődően kiterjed a Szolgáltató és a Felhasználó jogviszonyára.

Abban az esetben, ha közműves szennyvízelvezetésre és -tisztításra irányuló igény a Szennyezőanyag listában (a 220/2004. (VII. 21.) Korm. rendelet 1. számú mellékletében) meghatározott anyagokat felhasználó üzem részéről merül fel, a Felhasználó és a Szolgáltató között megkötött Közszolgáltatási Szerződés az illetékes vízügyi hatóság jóváhagyásával válik érvényessé.

Az illetékes vízügyi hatóság jóváhagyását a Felhasználónak kell beszereznie.

Új üzem esetén a szennyvíz törzshálózatba az ingatlan csak akkor kapcsolható be, ha azzal egyidejűleg a szennyvíz előtisztításához szükséges berendezés üzembe helyezhető, és annak a vízjogi üzemeltetési engedélyezésére vagy a szennyvíz kibocsátásának engedélyezésére irányuló eljárás megindult vagy véglegesen lezárult.

A szennyvízelvezető mű káros szennyezése esetén - megfelelő szennyvíz előtisztító berendezés hiányában, vagy szakszerűtlen üzemeltetése miatt - a hatóság a bebocsátót a szennyvíz előzetes tisztításához szükséges berendezés létesítésére, korszerűsítésére vagy a meglévő berendezés megfelelő üzemeltetésére kötelezi.

# 3. c) A szerződés teljesítésére vonatkozó rendelkezések

## 3.ca) A víziközmű-szolgáltató által nyújtott szolgáltatás minőségi paraméterei, folyamatossága

A víziközművek üzemeltetésének követelményeit a 16/2016. (V. 12.) BM rendelet szabályozza. A víziközművek üzemeltetését szolgáló berendezések, műszerek folyamatos működéséről és fenntartásáról a Szolgáltató köteles gondoskodni.

**1. A Szolgáltatás folyamatossága**

A víziközmű-szolgáltató szolgáltatási kötelezettsége közműves szennyvízelvezetés és -tisztítás esetében a szolgáltatási ponttól a tisztítottszennyvíz-befogadóba, illetve az átvevő rendszerébe történő bevezetéséig áll fenn. Az ettől eltérő szolgáltatást (műszaki indokok, vagy a Felhasználó igénye miatt) a Közszolgáltatási Szerződés, illetőleg a kapcsolódó dokumentumok rögzítik.

A szolgáltatás folyamatossága érdekében a Szolgáltató gondoskodik olyan szervezett munkarendről, ügyeleti, készenléti szolgálatról, amely a hiba felmerülése esetén azonnal be tud avatkozni a nagyobb károk elhárítása és a szolgáltatás helyreállítása érdekében.

A víziközművek működésében keletkezett hibák elhárítása során, illetve a karbantartási, javítási vagy átépítési munkák alatt a szennyvíz továbbvezetéséről folyamatosan gondoskodni kell.

## 3.cb) Elszámolás, elszámolási időszakok, mérőeszközök leolvasása, a felhasználó által teljesítendő rendszeres leolvasás és bejelentés szabályai, elszámolás mérőeszköz hiányában

### 1. A Szolgáltatás ár- és díjtétel rendszere

A víziközmű-szolgáltatás díja alapdíjból és fogyasztással arányos díjból álló kéttényezős díjként kerül megállapításra. A Magyar Energetikai és Közmű-szabályozási Hivatal által jóváhagyott és a víziközmű-szolgáltatásért felelős miniszter által rendeletben meghatározott - a Szolgáltató működési területén szennyvízelvezetésért és - tisztításért - fizetendő mindenkor hatályos szolgáltatási díjak a Szolgáltató honlapján találhatók meg ([www.erdicsatornamuvek.hu](http://www.erdicsatornamuvek.hu)).

2024. január 01-től a nem lakossági Felhasználók országosan egységes alapdíjat és fogyasztás arányos díjat fizetnek az általuk igénybevett víziközmű-szolgáltatásért.

**Az alapdíj** összegének meghatározásakor a fogyasztásmérő berendezések átfolyási átmérője szerint különbséget kell tenni, és a különböző átfolyási átmérők esetében eltérő alapdíjat kell megállapítani. Az alapdíjat az a Felhasználó köteles megfizetni, aki a tárgyhó első napján az adott felhasználási helyen a Szolgáltatóval közszolgáltatási jogviszonyban áll. Az alapdíj elkülönített felhasználói helyenként fizetendő.

Kombinált vízmérőre számlázandó alapdíj összegét a vízmérő nagyobbik átmérője határozza meg.

Amennyiben az elkülönített felhasználói hely rendelkezik mellékvízmérővel, úgy az általa használt legnagyobb átfolyási átmérőjű vízmérőre vonatkozóan, az azzal azonos átmérőjű bekötési vízmérőre alkalmazott alapdíj figyelembe vételével kell megállapítani.

Amennyiben az elkülönített felhasználói hely nem rendelkezik mellékvízmérővel, úgy az NA13 mm átfolyási átmérőre vonatkozóan, az azzal azonos átmérőjű bekötési vízmérőre alkalmazott alapdíj figyelembe vételével kell megállapítani.

Ha a közműves szennyvízelvezetés és - tisztítás igénybevételét szennyvízmennyiség-mérő rögzíti, a szennyvízalapdíj e mérő névleges kapacitásához kötött. A szennyvízmérő nélküli szennyvízalapdíj viszonyítási alapja a vízmérő átfolyási átmérője.

Az a Felhasználó, aki a felhasználási helyen a vizet nem, vagy nem csak közműves vízellátáshoz csatlakozva, hanem telki vízmérővel szerzi be, vagy az ivóvíz-szolgáltatás a felhasználási helyen korlátozva van, a szennyvízelvezetés és -tisztítás szolgáltatás rendelkezésre állásának díját, tehát az alapdíjat köteles megfizetni.

Nem állapít meg alapdíjat a Szolgáltató azokra a vízmérőkre, amelyek kizárólagosan tűzivíz ellátására állnak rendelkezésre és a Felhasználó az ennek megfelelő besorolást a Szolgáltatónál írásban kezdeményezte.

**A fogyasztással arányos díj (szennyvízdíj)** megfizetésének alapja a hiteles fogyasztásmérőn mért és a Szolgáltató által rögzített mérési eredmény, annak hiányában átalánnyal, arányosítással, átlagszámítással vagy műszaki számítással megállapított mennyiség.

Locsolási mellékvízmérőn mért vízmennyiségre jutó szennyvízdíjat a Szolgáltató a locsolási mellékmérőhöz tartozó bekötési vízmérőn, ikermérőn vagy mellékmérőn mért fogyasztás csatornamennyiségéből jóváírja. Ebben az esetben a Felhasználó más szennyvízdíj kedvezményre - különösen locsolási kedvezményre - nem jogosult.

**Vízterhelési díj:** Az elvezetett szennyvíz mennyisége alapján a környezetterhelési díjról szóló 2003. évi LXXXIX. törvényben meghatározott szabályok szerint vízterhelési díj is fizetendő, amelyet a Szolgáltató a Felhasználónak a mindenkor fizetendő szennyvízről kiállított számlában számít fel és érvényesít.

### 2. Elszámolás, elszámolási időszakok, visszatérítés

A számlákra vonatkozó jogszabályok előírásainak betartásával a Szolgáltató Felhasználónként és felhasználási helyenként a szennyvízelvezetés, tisztítás szolgáltatási díjáról, a szolgáltatási területen az ivóvíz-szolgáltatást végző ÉTV Kft. által biztosított fogyasztási adatok alapján számlát állít ki. A Szolgáltató alapesetben a felhasználó részére nyomtatott, papír alapú számlát bocsát ki, amelyet a felhasználó által megadott számlabemutatási címzett nevére és címére juttat el.

A víziközmű-szolgáltató a nem lakossági felhasználó részére 2026. január 1-jétől kizárólag elektronikus számlát bocsát ki. A nem lakossági felhasználó 2025. október 31. napjáig köteles a víziközmű-szolgáltató rendelkezésére bocsátani az elektronikus számla fogadására szolgáló elektronikus levelezési címét, ha arra korábban nem került sor. Ha a nem lakossági felhasználó elektronikus levelezési címre vonatkozó adatszolgáltatási kötelezettségnek nem tesz eleget, a víziközmű-szolgáltató a nem lakossági felhasználó cégjegyzék, államigazgatási szerv vagy bíróság által vezetett közhiteles vagy egyéb nyilvántartás szerinti elektronikus levelezési címére küldi meg az elektronikus számlát addig, amíg a nem lakossági felhasználó ettől eltérő elektronikus elérhetőséget nem közöl a víziközmű-szolgáltatóval.

A számla csak a befizetést igazoló bizonylattal együtt tekinthető kiegyenlítettnek.

Az ÉTCS Kft. az évi egy elszámoló számla mellett évi legalább 3, de legfeljebb 11 részszámlát bocsát ki. Többhavi fogyasztás kiszámlázása esetén (kivéve szabálytalan közműhasználat esetét) az esedékesség meghatározása során biztosítani kell, hogy a Felhasználó a számlában szereplő összeget annyi havi részletben fizethesse meg, ahány havi fogyasztást a számla tartalmaz. Ez esetben az ÉTCS Kft. a honlapján közzétett díjtáblázatban szereplő, részletfizetési megállapodás elkészítésének díját nem számítja fel.

Ha az ÉTCS Kft. évente egynél több elszámoló számlát bocsát ki, az így kibocsátott elszámoló számla számának megfelelően csökkenthető a részszámla fentiekben meghatározott minimális száma.

A Szolgáltató számlázásának rendje az ÉTV Kft. adatátadási gyakorlatához igazodik.

Részszámla

Az elszámolások közötti, jellemzően kéthónapos számlázási ciklusokra készülő számla, melyben szereplő fogyasztási adat alapja az ÉTV Kft. által közölt, részszámlázott ivóvíz mennyiség.

A Szolgáltató locsolási célú mellékmérő vonatkozásában a részszámlában fogyasztási adatot nem részszámláz, a mérő változatlan állását feltételezi.

Részszámlázás esetén, amennyiben az azokban elszámolt fogyasztási mennyiség – a Felhasználónak felróható módon - nem igazodott a tényleges fogyasztási szokásokhoz, az elszámoló számlában nagyobb összegű fizetendő díjkülönbözet alakulhat ki, amelyre a Szolgáltató díjkedvezményt nem biztosít. Ennek elkerülése érdekében Felhasználó - akár évente többször is - kérheti a részszámlázandó mennyiség módosítását, vagy a Szolgáltató által a számlán előre jelzett időpontban bediktálhatja a mérőállást.

Szolgáltató fenntartja a jogot, hogy abban az esetben, ha a részszámla összege nem éri el a bruttó 3000 Ft-ot, úgy a részszámla nem kerül kiállításra. Ez esetben a Felhasználó által fizetendő összeg a következő számlában jelenik meg, amennyiben az így keletkező számla fizetendő végösszege már eléri a bruttó 3000 Ft-ot.

Elszámoló számla

A Szolgáltató nyilvántartásában szereplő Felhasználó részére – az ÉTV Kft., mint ivóvíz-szolgáltató által leolvasott vagy a Felhasználó által az ÉTV Kft. felé diktált és az ÉTV Kft. által közölt – mérőállás szerint készített számla, amely tartalmazza az adott elszámolási időszakban keletkezett részszámlák levonását is.

Számlát módosító okirat (helyesbítő számla, stornó számla)

A számlával egy tekintet alá eső okirat, amely az ÁFA Tv. 170. §-ban meghatározott feltételeknek megfelel és kétséget kizáróan az adott számlára hivatkozva, annak adattartalmát módosítja.

E-számla (hiteles elektronikus számla)

Amennyiben a Felhasználó igényli, illetve ahhoz kifejezett, egyértelmű hozzájárulását igazolható módon megadja, a számlát, a Szolgáltató a Felhasználó részére a jogszabályokban meghatározott elektronikus formában bocsátja ki. Az ÉTCS Kft. a Szolgáltatóval szerződéses kapcsolatban lévő elektronikus számlakibocsátón keresztül is kibocsáthat elektronikus számlát, mely szolgáltatás a Felhasználó számára ingyenes.

Elektronikus úton küldött számla, melyet a Felhasználó nyomtat

Amennyiben a Felhasználó igényli, a számlát a Szolgáltató közvetlenül a Felhasználó részére, a Felhasználó által megjelölt elektronikus levélcímére küldi el PDF formátumban. Ebben az esetben a számlát nem a Szolgáltató, hanem a Felhasználó nyomtatja ki, ezért az elektronikus számlának nem minősül. A szolgáltatás igénybevétele díjmentes. Az ilyen módon továbbított számla papír alapú számlának minősül.

Szolgáltató lakossági Felhasználók részére **kéthavonta**, meghatározott felhasználói kör (jellemzően a nagyfogyasztók) részére **havonta** állít ki elszámoló vagy részszámlát. A számlakibocsátás gyakorisága egyes esetekben (pl. egyedi megállapodás, vagy soron kívüli számlakibocsátás esetében) eltérhet a rendszeres (havi, kéthavi) számlázástól.

A szennyvízelvezetési helyről a szennyvízelvezető műbe kerülő szennyvíz mennyisége méréssel, mérés hiányában pedig az adott helyen felhasznált vízmennyiség alapulvételével állapítható meg.

Az ÉTCS Kft. a felhasználó indokolt kérésére, az általa megjelölt határnapra elszámoló számlát, valamint a közszolgáltatási vagy mellékszolgáltatási szerződés megszűnése esetén a szerződés megszűnésének napjára végszámlát bocsát ki. Ez esetben, ha a Felhasználó számára visszatérítés jár, ide értve a felhasználót megillető késedelmi kamatot, azt az ÉTCS Kft. az elszámoló számla vagy végszámla kiállítását követő 8 napon belül készpénz-fizetés vagy a jogosult által meghatározott fizetési számlára történő átutalás útján teljesíti.

Egyéb elszámolást követően (elszámoló számla kibocsátását követően) amennyiben a Felhasználó számára visszatérítés jár (ideértve felhasználót megillető késedelmi kamatot is), az összeget az ÉTCS Kft. a felhasználó technikai számláján jóváírja és a jóváírt összeggel a soron következő számla összegét, vagy ha a visszatérítendő összeg az első soron következő számlánál magasabb, a többi soron következő számla szerint fizetendő összeget csökkenti. Ha a megtérítendő összeg az 5000 forintot meghaladja, a felhasználó kérésére a visszatérítendő összeget a víziközmű-szolgáltató a visszatérítési igény elismerését vagy megállapítását követő 8 napon belül készpénz kifizetéssel vagy a jogosult által meghatározott fizetési számlára történő átutalással teljesíti.

A visszatérítést a Szolgáltató nem lakossági Felhasználó részére bankszámlára történő utalással teljesíti. Lakossági Felhasználó esetében az ügyfél kérésére, továbbá csoportos beszedési megbízást választó Felhasználók esetén a megadott bankszámlára, minden más esetben postai kézbesítéssel vagy - a Felhasználó kifejezett kérésére - pénztári készpénz kifizetéssel teljesíti.

A mutatkozó vevői technikai folyószámla egyenlegét az ÉTCS Kft. minden számlán feltűnteti.

### 3. Eljárás a bekötési vízmérőn mért mennyiségen alapuló elszámolás esetén

Az ingatlanon keletkező szennyvízmennyiség szempontjából, szennyvízmennyiség-mérés hiányában alapesetben **a bekötési vízmérő** az irányadó.

A bekötési vízmérő és az elkülönített vízhasználatokat mérő mellékvízmérők mérési különbözeteként megállapított vízfogyasztás után a szennyvízdíjat a bekötési vízmérő szerinti felhasználó köteles a Szolgáltatónak megfizetni.

A víziközmű-szolgáltató az elszámolás alapjául szolgáló fogyasztásmérőkön mért fogyasztásról nyilvántartást vezet. Amennyiben az elszámolás a bekötési vízmérőn mért mennyiség alapján történik, úgy az ÉTCS Kft. a bekötési vízmérő és a mellékvízmérők aktuális és az ezt megelőző állásáról, valamint a mérési különbözetről a szolgáltatói leolvasást követően kiállított számlán tájékoztatja a bekötési vízmérő felhasználóját.

### 4. Eljárás teljes körű mellékvízmérősítés esetén

A mellékszolgáltatási szerződéssel rendelkező elkülönített vízhasználók az ivóvíz-szolgáltató ÉTV Kft-től kérhetik, hogy a szolgáltatási díj elszámolásának alapja kizárólag a mellékvízmérőkön mért fogyasztás legyen, ha

* valamennyi elkülönített vízhasználói hely hatályos mellékszolgáltatási szerződéssel rendelkezik és az ivóvízvételi helyek fogyasztását kizárólag hiteles, plombával vagy záró bélyeggel ellátott mellékvízmérőkkel mérik, és
* a mellékvízmérőkön és a bekötési vízmérőn mért fogyasztási adatok, valamint a helyszíni ellenőrzés alapján a csatlakozó hálózati szakaszon a karbantartás elmaradására visszavezethető vízveszteség vagy az elszámolatlan vízvétel lehetősége kizárható.

Ezen elszámolási mód részleteit a Vksztv. 52. § (2a) bekezdése, a Kormányrendelet 62. § (5) bekezdése és az ÉTV Kft. Üzletszabályzata rögzíti, az ÉTCS Kft. az eljárás eredményeképpen az ÉTV Kft. által szolgáltatott ivóvíz mennyiségi adat alapulvételével állítja ki a csatornaszolgáltatásról a számlát.

### 5. Mérőeszközök leolvasása

A Felhasználó köteles a szolgáltatóval, illetőleg a leolvasást végző személlyel együttműködni, a fogyasztásmérőhöz való hozzáférést biztosítani, annak tisztántartásáról, fagy elleni védelméről gondoskodni, továbbá a fogyasztásmérő rendellenes működéséről a Szolgáltatót haladéktalanul értesíteni. A Szolgáltató jogosult az ingatlanon lévő fogyasztásmérők Közszolgáltatási Szerződésben rögzített gyakoriságú leolvasására, amelyet az érintett Felhasználó köteles lehetővé tenni.

A Szolgáltató megbízásából és felhatalmazása alapján az ÉTV Kft. az ivóvíz-szolgáltatásra kötött Közszolgáltatási Szerződésben rögzített rendszerességgel olvassa a vízmérőket és (amennyiben a felhasználási helyen található) a szennyvízmérőket. A Felhasználó az ÉTCS Kft-vel megkötött szennyvízelvezetési Közszolgáltatási Szerződés megkötésekor tudomásul veszi, és hozzájárulását adja, hogy a szennyvízdíj alapját képező fogyasztásmérők leolvasását az ÉTCS Kft. megbízásából és felhatalmazása alapján – egyidejűleg az ÉTV Kft. szolgáltatói leolvasásával - az ÉTV Kft. végzi el.

Mentesül a víziközmű-szolgáltató az évi egy leolvasási kötelezettség alól, ha a felhasználási helyen a fogyasztásmérő távleolvasással leolvasható, vagy a felhasználó maga teljesíti a leolvasást. A felhasználó általi leolvasás időpontját a szolgáltató határozza meg hirdetményében.

A fogyasztásmérők állását a Felhasználó is leolvashatja és a számlán előre jelzett időpontban a mérőállást az ÉTV Kft. részére bediktálhatja.

Tekintettel arra, hogy az ÉTCS Kft. általi és az ÉTV Kft. általi fogyasztásmérő leolvasására egyidejűleg kerül sor, a felhasználó figyelmét a leolvasás várható idejéről az ÉTCS Kft. az ÉTV Kft. leolvasás előtti utolsó számlájában, illetve a számla mellékletében hívja fel.

A fogyasztásmérő leolvasásának gyakoriságát a Szolgáltató jogosult megállapítani azzal, hogy legalább évente egy alkalommal – a Felhasználó értesítése mellett – köteles a fogyasztásmérő leolvasására.

Fogyatékossággal élő védendő felhasználók nyilvántartásában szereplő lakossági felhasználó kérelmezheti a fogyasztásmérő havi (időközi) szolgáltatói leolvasását. A pontos időpontról előzetesen a Felhasználó és az ÉTV Kft. telefonos egyeztetést folytatnak le.

A fogyasztásmérők leolvasását az ÉTCS Kft. megbízásából az ÉTV Kft. alkalmazottai, illetve ezzel megbízott vállalkozók előre meghatározott ütemterv alapján végzik, a mérőleolvasást végző munkatársak személyazonosságukat fényképes azonosító igazolvánnyal igazolják.

A fogyasztásmérők leolvasására az ÉTV Kft. Üzletszabályzatában rögzített rendszerességgel, lakossági Felhasználók esetében évi rendszerességgel, meghatározott felhasználói kör (jellemzően nagyfogyasztók) esetében havonta kerül sor. A Felhasználó a leolvasás időpontjában külön értesítés nélkül is köteles a mérőhely szabad megközelítését és a fogyasztásmérő leolvasását biztosítani.

A rendszeres ütemezéstől eltérő, a felhasználó kérésére történő soron kívüli leolvasásért a Szolgáltató vagy megbízottja díjat számíthat fel.

Amennyiben a fogyasztásmérő leolvasását végző személy az előzetesen jelzett időpontban nem tudta rögzíteni a mérőállást, köteles értesítést hagyni a levélszekrényben vagy fellelhető módon a felhasználási helyen. Az értesítésben az ÉTCS Kft. megbízásából az ÉTV Kft. felhívja a Felhasználó figyelmét a leolvasás második megkísérlésének idejére, annak nem megfelelősége esetén az időpont-egyeztetés lehetőségére - azzal, hogy a leolvasásra legalább heti egy munkanapon 20 óráig lehetőséget biztosít -, továbbá az ÉTV Kft. időpont-egyeztetésre alkalmas elérhetőségére és a leolvasás legkésőbbi időpontjára. A leolvasás időpontja tekintetében az ÉTCS Kft. megbízásából az ÉTV Kft. és a Felhasználó köteles megegyezni.

A felhasználónak a felajánlott 5 napos időtartamon belül meg kell határoznia azt az időpontot, amely számára megfelelő. Ha a megadott időtartamon belül nem tudja biztosítani a leolvasást, ezt a víziközmű-szolgáltató felé jeleznie kell legkésőbb az időtartam kezdetét megelőző napon.

Ha a fogyasztásmérő leolvasására legalább egy éven keresztül nem került sor, és a felhasználó a nem jelentett be fogyasztásmérő állást, valamint távleolvasási adat sem áll rendelkezésre, az ÉTCS Kft. a szennyvízmennyiséget a legutolsó sikeres leolvasást megelőző 12 hónap átlagfogyasztását alapul véve állapítja meg, valamint bekötési mérővel rendelkező felhasználási helyek esetében a sikertelen leolvasást követően, legfeljebb 30 napon belül, a kibocsátott számlában, rögzített telefonhívás keretében vagy egyéb igazolható módon az ÉTCS Kft. megbízásából az ÉTV Kft. a felhasználó figyelmét felhívja arra, hogy legfeljebb két hónapon belül egyeztesse le a soron kívüli leolvasás időpontját, és tegye lehetővé annak elvégzését.

Az ÉTCS Kft. megbízásából az ÉTV Kft. a soron kívüli leolvasás elvégzésére legalább heti egy munkanapon 20 óráig lehetőséget biztosít. Az értesítésnek tartalmaznia kell az időpont-egyeztetésre alkalmas elérhetőséget is.

Ha az előzőekben leírt ismételt értesítés ellenére a felhasználó nem él az időpont-egyeztetés lehetőségével, vagy az egyeztetett időpontban nem biztosítja a leolvasás elvégzését, az ÉTCS Kft-t a leolvasás elmaradásáért nem terheli felelősség.

A Szolgáltató vagy megbízottja által végzett időszakos vagy eseti leolvasás nem mentesíti a Felhasználót a rendszeres karbantartási kötelezettsége alól.

Amennyiben a szolgáltatói leolvasás alkalmával kiugró fogyasztás tapasztalható, akkor azt a Szolgáltató leolvasó munkatársa azonnal jelzi a Felhasználónak szóban, amely tájékoztatás megtörténtének tényét a Felhasználó köteles aláírásával elismerni. Ennek hiányában a leolvasást követő 15 napon belül az ÉTCS Kft. megbízásából az ÉTV Kft. írásban, elektronikus úton vagy rögzített telefonbeszélgetés keretében tájékoztatja a Felhasználót a kiugró fogyasztás tényéről. A tájékoztatás megtörténtét kétség esetén a víziközmű-szolgáltató bizonyítja.

Amennyiben a kiugró fogyasztás oka a házi ivóvízhálózat meghibásodása, és a hibára utaló jelet a Szolgáltató a mérő leolvasásakor, ellenőrzésekor vagy cseréje során észlelte, úgy lehetőleg a helyszínen, vagy ha a helyszíni tájékoztatás akadályba ütközik, haladéktalanul, írásban, igazolható módon vagy rögzített telefonbeszélgetés útján köteles az ÉTCS Kft. a Felhasználót tájékoztatni a tapasztaltakról és a Felhasználó feladatairól. A tájékoztatás magában foglalja az azonnali hibajavításra vonatkozó jogszabályi Felhasználói kötelezettséget. Ezen tájékoztatást az ÉTCS Kft. megbízásából az ÉTV Kft. is megteheti.

Az ÉTCS Kft. megbízásból az ÉTV Kft. által elvégzett szolgáltatói fogyasztásmérő-leolvasás szabályai részletesen az ÉTV Kft. Üzletszabályzatának 3.cb) pontjának 6. alpontjában (Mérőeszközök leolvasása) található meg.

### 6. Felhasználó által teljesítendő rendszeres leolvasás és bejelentés szabályai

A Felhasználóknak kizárólag az ivóvíz-szolgáltató ÉTV Kft-vel kötött Közszolgáltatási Szerződés és üzletszabályzat alapján van lehetőségük arra, hogy a mérőállást maguk jelentsék be az ivóvíz-szolgáltató ÉTV Kft-nek telefonon vagy elektronikus ügyfélszolgálaton keresztül.

### 7. Elszámolás mérőeszköz hiányában

A szennyvízelvezetési helyről a szennyvízelvezető műbe kerülő szennyvíz mennyisége méréssel (szennyvíz-mennyiségmérő beépítésével), mérés hiányában pedig az adott helyen felhasznált vízmennyiség alapulvételével állapítható meg.

Amennyiben a felhasználási hely szennyvízmennyiségmérővel nem rendelkezik, a felhasználási helyen igénybe vett csatornaszolgáltatás mennyisége az ivóvíz-szolgáltató ÉTV Kft. által átadott adatok alapján kerül meghatározásra és ez az adatszolgáltatás képezi a szennyvízdíj számlázás alapját.

Amennyiben a felhasználási hely érvényes hitelesítésű szennyvízmennyiség-mérővel és telki vízmérővel sem rendelkezik, és a felhasználási helyen közműves ivóvíz-szolgáltatás nincsen, úgy az igénybe vett csatornaszolgáltatás mennyiségét a Kormányrendelet 8. számú melléklete alapján – a Felhasználónál kialakított vízvételi helyek előzetes felmérési adatait figyelembe véve – átalány alapján határozza meg a Szolgáltató – kivéve a szabálytalan közműhasználat esetét. Az előzmény fogyasztási adatok becslésekor a Szolgáltató a Kormányrendelet 8. sz. melléklete által meghatározott adatokból indul ki. Az ÉTCS Kft. indokolni köteles, ha az ott meghatározott mennyiségeknél többet tekint az elszámolás alapjának. Lakossági felhasználó kizárólagos használatában álló nyaralók, üdülők, esetében a Kormányrendelet 8. mellékletben található táblázat 1-2. sorában megállapított átalánymennyiségek alapján évente legalább 5 hónap időtartamra (május-szeptember hónapokra) kell a szolgáltatási díjat felszámítani.

Jogszabályban meghatározott átalány mennyiségének hiányában, a Szolgáltató műszaki becslése alapján kerül sor az átalány mennyiségének megállapítására.

A szennyvíz elszállításának bejelentését Szolgáltató kizárólag abban az esetben fogadja el, amennyiben azt a Felhasználó hitelt érdemlően bizonyítja. Bizonyítékként kizárólag a szennyvizet befogadó szennyvíztelep által kiadott átvételi elismervény bemutatása fogadható el, mely részletesen tartalmazza a szippantott szennyvíz beszállítási adatait.

**8. Elkülönített mérés nélküli, locsolási** **szennyvízdíj kedvezmény**

Nem veszi figyelembe az ÉTCS Kft. a szennyvíz mennyiségének meghatározásánál az elkülönített mérés hiányában, a lakossági felhasználó által a házikert öntözéséhez május 1-jétől szeptember 30-ig terjedő időszakban az elszámolás alapjául szolgáló ivóvízfogyasztás 10 százalékát, amennyiben azt a Felhasználó – az ellenőrzés lehetőségének előzetes értesítés mellőzésével történő felajánlásával – kéri. Az ÉTCS Kft. e szennyvízdíj kedvezményt mennyiségi korrekció útján biztosítja, kizárólag lakossági felhasználó részére..

Az ÉTCS Kft. az elkülönített mérés nélküli, locsolási szennyvízdíj kedvezményt (továbbiakban: locsolási kedvezmény) az igénylést követően elkészülő, soron következő számlában biztosítja a Felhasználó részére. A korábbi elszámolási periódusra eső locsolási kedvezmény visszamenőlegesen nem érvényesíthető.

A locsolási kedvezmény igénylésének feltételei:

* Írásos igénylés beérkezése azzal, hogy Felhasználó lehetőséget biztosít Szolgáltatónak, hogy az igénybevétel feltételeit előzetes értesítés nélkül ellenőrizze.
* az igényléssel érintett ingatlan egybefüggő, beépítetlen, legfeljebb 2000 négyzetméter alapterületű kerthasználatú területrésszel rendelkezik, amelyen üzletszerű gazdálkodási tevékenység nem valósul meg.
* A Felhasználó víziközműből szolgáltatott ivóvizet használ a házikertje locsolásának céljára, és nincs külön mérője a locsolási vízhasználat elszámolására.
* A felhasználási helyen hiteles bekötési vagy mellékvízmérő működik.
* Igénylő rendelkezik a Szolgáltatóval kötött érvényes, közszolgáltatási vagy mellékszolgáltatási szerződéssel, illetve nem áll fent teljes körű mellékmérősítés.

A kérelmet nem szükséges évente meghosszabbítani, a locsolási kedvezményt a közszolgáltatási vagy mellékszolgáltatási szerződés tartama alatt - hiteles fő- vagy mellékmérő esetén - az ÉTCS Kft. folyamatosan biztosítja.

Felhasználói mérőállás diktálás hiányában a Szolgáltató arányosítással állapítja meg az fenti időpontokban a locsolási kedvezmény alapjául szolgáló kezdő és záró időpont mérőállásait, az arányosítással megállapított mérőállástól kerül a locsolási kedvezmény alkalmazásra az arányosítással megbecsült mérőállásig, soron kívüli szolgáltatói mérőleolvasást az ÉTCS Kft. a locsolási kedvezmény okán nem végez.

## 3.cc) Mérés, hibás mérés elszámolása, illetve eljárás a felhasználó hibájából eredő leolvasás elmaradása esetén

**1. Mérés**

A szennyvízelvezetés- és tisztítás esetében az elszámolás a szennyvízelvezetési helyről a szennyvízelvezető szennyvíz-törzshálózatba bocsátott mennyiségén alapul, csökkentve azt más szennyvízelvezető műbe szabályosan elvezetett vagy elhelyezett szennyvízmennyiséggel. A szennyvízelvezetési helyről a szennyvízelvezető műbe kerülő szennyvíz mennyisége méréssel, mérés hiányában pedig az adott helyen felhasznált vízmennyiség alapulvételével állapítható meg.

Nem vehető figyelembe a szennyvíz mennyiségének meghatározásánál:

a) az a szennyvízmennyiség, ami az illetékes vízügyi hatóság engedélye alapján üzemeltetett, saját célú szennyvízelhelyező műben nyert elhelyezést,

b) az a szennyvízmennyiség, amelynek a közüzemi szennyvízhálózatba vezetését minőségi vagy egyéb okok miatt az illetékes vízügyi hatóság megtiltotta, és szakszerű, ártalommentes elhelyezését a felhasználó igazolta,

c) az a vízmennyiség, amely a házi ivóvízhálózat, illetve a csatlakozó hálózat meghibásodása következtében, jelen Üzletszabályzat 3.ch) pontjának utolsó bekezdésében (Elszámolás meghibásodás esetén) meghatározott mennyiséget meghaladóan a környezetben elszivárgott,

d) elkülönített mérés hiányában a lakossági felhasználó által a házikert öntözéséhez felhasznált, május 1-jétől szeptember 30-ig terjedő időszakban az elszámolás alapjául szolgáló ivóvízfogyasztás 10 százaléka (jelen Üzletszabályzat 3.cb) 8. pont), valamint

e) a házi ivóvízhálózatra a víziközmű-szolgáltató és a Felhasználó írásbeli megállapodása alapján telepített locsolási vízmérőn mért elkülönített locsolási vízhasználat, ha a d) pont szerinti kedvezmény igénybevételére nem kerül sor.

A mérőhely kialakításának, valamint a mérőállás ellenőrzésének lehetőségét a víziközmű-szolgáltató részére biztosítani kell.

**A fogyasztásmérő pontossági vizsgálata**

Ha a felhasználó az elszámolás alapjául szolgáló fogyasztásmérő rendellenes működését vagy hibáját, sérülését észleli, köteles azt az ÉTCS Kft. részére haladéktalanul bejelenteni. Az ÉTCS Kft. vagy megbízottja a bejelentéstől számított 8 napon belül köteles a kifogásolt fogyasztásmérőt ellenőrizni. Ha a fogyasztásmérő hibáját az ellenőrzés alátámasztja, a fogyasztásmérő cseréjéről annak tulajdonosa haladéktalanul köteles gondoskodni.

Ha valószínűsíthető, hogy a fogyasztásmérő rendellenesen működik, vagy ha az előző bekezdésben meghatározott ellenőrzés során a megfelelő működés kérdésében a felek között vita alakul ki, a felhasználó, az elkülönített vízhasználó vagy a víziközmű-szolgáltató kezdeményezi az elszámolás alapjául szolgáló fogyasztásmérő mérésügyi hatósággal történő metrológiai pontossági ellenőrzését, (a továbbiakban: pontossági vizsgálat), és ha indokolt, független szakértővel történő metrológiai szerkezeti vizsgálatát (a továbbiakban: szerkezet vizsgálat).

A pontossági vizsgálatra illetve szerkezetvizsgálatra nem kerül sor, ha a fogyasztásmérő tulajdonosa – az ellenérdekű fél részéről bejelentett kárigény tényének elismerésével együtt – haladéktalanul más hiteles fogyasztásmérőt szerel fel.

Amennyiben a pontossági vizsgálatot illetve szerkezetvizsgálatot a Felhasználó kezdeményezi, úgy azt meg kell rendelnie a Szolgáltatónál. Ebben az esetben a költségeket a Felhasználónak meg kell előlegeznie, a fogyasztásmérő pontossági vizsgálatára csak ebben az esetben kerülhet sor.

A vizsgálat kezdeményezését követő 8 napon belül a víziközmű-szolgáltató másik hiteles fogyasztásmérőt szerel be, a vizsgálatra szállítandó fogyasztásmérőt a Felhasználó jelenlétében a Szolgáltató szakemberei kiszerelik, dobozba helyezik, melyet sorszámozott plombákkal lezárnak, és erről jegyzőkönyvet vesznek fel. A leszerelést követően a mérőt az MKEH előírások figyelembevételével beszállítják az ÉTCS Kft. központi telephelyre és gondoskodnak a megőrzéséről.

A pontossági vizsgálatot, illetve szerkezetvizsgálatot a Szolgáltató rendeli meg az akkreditált laboratóriumtól. A vizsgálat idejéről, helyéről az érintetteket az ellenőrzést végző hatóság legalább 5 nappal korábban, igazolható módon írásban értesíti. A vizsgálat végrehajtását az érintett felhasználó vagy a víziközmű-szolgáltató távolléte nem akadályozza. Az akkreditált laboratórium a vizsgálat eredményéről jegyzőkönyvet állít ki. A vizsgálat végeztével a fogyasztásmérőt visszahelyezik a műanyag dobozba és plombákkal lezárják. Az így lezárt mérőt visszaszolgáltatják a Szolgáltatónak.

A mérő szerkezetvizsgálatra vonatkozó megrendelése esetében a vízmérő szerkezeti vizsgálata okán megbontott szerkezete eredeti állapotába már vissza nem állítható, ezért azon további mérés nem végezhető. Ebből adódóan a mérő szerkezetvizsgálata kizárólag akkor kérhető, miután a mérőeszköz a pontossági vizsgálaton előzetesen már „megfelelt” minősítést kapott, azonban ezt az eredményt vitatja a vizsgálatot kérő.

A szerkezetvizsgálat tehát nem előzheti meg a pontossági vizsgálatot, ezért az csak a pontossági vizsgálat után kérhető, ebből adódóan a szerkezetvizsgálat önállóan nem kérelmezhető!

A vizsgálat eredményéről a Felhasználót a Szolgáltató a hatósági bizonyítvány vagy mérési jegyzőkönyv egy példányának megküldésével értesíti.

**A fogyasztásmérő pontossági vizsgálatának következményei**

Ha a pontossági vizsgálaton a fogyasztásmérő a hitelesítési előírásban megfogalmazott követelményeknek megfelelt, a fogyasztásmérő a pontossági vizsgálat miatt elvégzett cseréjének díja és a pontossági vizsgálat költsége a vizsgálatot kezdeményezőt terheli, valamint a szolgáltatási díjról kiállított számlák módosítására nincsen lehetőség.

Ha a pontossági vizsgálaton a fogyasztásmérő a hitelesítési előírásban megfogalmazott követelményeknek nem felelt meg, úgy a fogyasztásmérő cseréjének díja és a pontossági vizsgálat elvégzésének költsége a fogyasztásmérő tulajdonosát terheli, kivéve ha a pontossági vizsgálaton a fogyasztásmérő a hitelesítési előírásban megfogalmazott követelményeknek azért nem felelt meg, mert a fogyasztásmérő rendellenes működése, vagy hibája, sérülése valamelyik fél szerződésszegő magatartásának a következménye.

A kiállított számlák korrekcióját az ÉTCS Kft. jelen Üzletszabályzat 3.cc) 2. alpontjában leírtaknak megfelelően elvégzi (hibás mérés).

Amennyiben a pontossági vizsgálaton és/vagy a szerkezetvizsgálaton a fogyasztásmérő a hitelesítési előírásban megfogalmazott követelményeknek nem felelt meg és a fogyasztásmérő rendellenes működése, vagy hibája, sérülése valamelyik fél szerződésszegő magatartásának a következménye, úgy a fogyasztásmérő a pontossági vizsgálat miatt elvégzett cseréjének és a pontossági vizsgálat elvégzésének díja, a szerződésszegés egyéb jogkövetkezményeivel együtt a szerződésszegő felet terheli.

Amennyiben a fogyasztásmérő a pontossági vizsgálaton megfelelt, az azt követő szerkezeti vizsgálaton azonban megállapítják annak hibás működését, úgy ebben az esetben mind a pontossági, mind a szerkezetvizsgálat költségét a mérőeszköz tulajdonosa köteles megfizetni.

**Szennyvízmennyiség-mérő felszerelése**

A közműhálózatba bevezetett szennyvízmennyiség meghatározására szolgáló, a Felhasználó tulajdonát képező szennyvízmennyiség-mérő nyilvántartásba vételét a III. fejezetben leírtak figyelembe vételével a jogszabályban meghatározott tervek csatolásával lehet igényelni. Szolgáltató a szennyvízmennyiség-mérőt és tartozékait Felhasználó költségén plombálja.

A szennyvízmennyiség-mérő működtetéséről, karbantartásáról, kalibrálásáról a Felhasználónak kell gondoskodnia.

Felhasználó vállalja a szennyvízmennyiség-mérő kapcsán a felszerelést követő első 3 évben az évenkénti, azt követően a kétévente történő, a mérésügyről szóló törvény előírásainak megfelelő kalibrációs eljárás lefolytatását, a jegyzőkönyv Szolgáltató részére történő megküldését. A kalibráció kezdetéről és várható időtartamáról 8 nappal korábban hivatalosan értesíti a Felhasználó a Szolgáltatót. A kalibrációs költségek a Szolgáltatóra nem háríthatóak át.

Felhasználó – Szolgáltató ez irányú igénye esetén - biztosítja a Szolgáltató által végzendő ellenőrző kalibrálás lehetőségét. Amennyiben az ellenőrző kalibrálás a mérőeszköz, mint szennyvízmennyiség-mérő hibáját, mérési pontatlanságát állapítja meg, úgy az ellenőrző kalibrálás költségei a Felhasználót terhelik, ellenkező esetben az ellenőrző kalibrálás költségeit a Szolgáltató állja.

A szennyvízmennyiség-mérő abban az esetben alkalmas a rajta átfolyó szennyvíz hiteles mérésére, amennyiben a szennyvízmennyiség-mérőt működtető feszültség meglétének érzékelésére és a feszültséghiányos időszak(ok) időpontjának és hosszának tárolására és kiolvasására alkalmas regisztráló egység kerül felszerelésre.

ÉTCS Kft. a következő feltételekkel fogadja el a szennyvízmennyiség-mérő által mért mennyiséget a számlázás alapjául:

* Számlázás alapjául csak hitelesített (kalibrált) mérőből származó adat szolgálhat.
* A szennyvízmennyiség-mérő működtetéséről, karbantartásáról, hitelesítéséről (kalibrálásáról) a Felhasználónak kell gondoskodnia.
* A Felhasználó lehetővé teszi ÉTCS Kft. szakemberei számára a szennyvízmennyiség-mérő és a megtápláló feszültség meglétét regisztráló berendezés rendszeres (havi) leolvasását, valamint a rendszer működőképességének bármely időpontban történő ellenőrzését.
* A szennyvízmennyiség-mérőt megtápláló feszültség folyamatos megléte esetén ÉTCS Kft. a szennyvízmennyiség mérő által mért mennyiség alapján készít számlát.
* Amennyiben a szennyvízmennyiség-mérő érvényes hitelesítéssel (kalibrálással) nem rendelkezik, ÉTCS Kft. az adott helyen felhasznált vízmennyiség alapulvételével állapíthatja meg a bebocsátott szennyvíz mennyiségét.
* ÉTCS Kft. a vízfogyasztás alapján számlázza a szennyvizet, ha a szennyvízmennyiség-mérő nyilvánvalóan nem alkalmas vagy nem képes a rajta átfolyó szennyvíz hiteles mérésére (pl.: nem kap feszültséget, a szivattyúk üzemelése esetén nem mutat átfolyást vagy irreális nagyságú átfolyást mutat),
* Rövid időre történő mérés kiesés (legfeljebb 360 perc hosszúságú áramszünet), vagy előre bejelentett 2 napot meg nem haladó karbantartás, javítás idejére Szolgáltató az előző 12 hónap egy napra eső átlagfogyasztási adata alapján számlázza a bebocsátott szennyvízmennyiséget.
* A mérő- és regisztráló egységet megfelelő szerkezettel leplombálhatóvá kell tenni, melyet a Szolgáltató végez Felhasználó költségére.

**Mellékmérő**

Amennyiben az elkülönített vízhasználó az ivóvíz-szolgáltató ÉTV Kft-vel mellékszolgáltatási szerződést köt, úgy az átadott adatok alapján az ÉTCS Kft. is megküldi az elkülönített vízhasználónak a mellékszolgáltatási szerződés ajánlatát.

**Locsolási mellékvízmérő**

A Szolgáltató lehetőséget biztosít a Felhasználó költségére az ingatlanon belül locsolási mellékmérő beépítésére. A locsolási mellékvízmérő esetében a mérőn átfolyt, locsolásra használt ivóvízmennyiség után nem kell szennyvízdíjat fizetni, e mennyiség tekintetében a Szolgáltató szennyvízdíj kedvezményt számol el a kibocsátott számlában.

A locsolási mellékvízmérő – ha a Közszolgáltatási Szerződésben másként nem szerepel - a Felhasználó tulajdonát képezi, ezért megfelelő működéséről, hitelesítéséről, karbantartásáról, javításáról, cseréjéről, kárveszélyviseléséről saját költségén kell gondoskodnia. A Felhasználó a felszerelt mellékmérőt az ivóvíz-szolgáltató ÉTV Kft-vel külön díjazás ellenében műszakilag átveteti és plombáltatja.

Amennyiben a locsolási mellékmérő beépítését, illetve cseréjét nem az ÉTV Kft. végezte el, a locsolási mellékvízmérőn mért vízfogyasztások szerinti szennyvízdíj jóváírás vonatkozásában csak a mérőcsere előtti legutolsó, és a csere utáni, a Szolgáltató műszaki átvételének, plombálásakor feljegyzett induló új mérő állást tudja figyelembe venni a Szolgáltató.

A locsolási célú vízhasználat mérése céljából a locsolási vízmérő lehet

* ivóvíz-bekötővezetékre telepített locsolási bekötési vízmérő (kizárólag közterület locsolására), vagy
* ivóvíz-bekötővezetékre telepített ikermérő, illetve
* a bekötési vízmérőt követő házi ivóvízhálózatra telepített mellékvízmérő.

Ivóvíz-bekötővezetékre telepített ikermérő vagy locsolási bekötési vízmérő esetében a mérő által mért ivóvízmennyiség vonatkozásban szolgáltatási díjat a Szolgáltató nem számít fel.

A vízmérőnek a házi vezetékhálózatba történő beépítéséhez a Szolgáltató előzetes hozzájárulása szükséges, melyben a Szolgáltató nyilatkozik a megvalósíthatóságról, ennek feltételei a következők:

* a Felhasználó biztosítja, hogy a locsolási célú öntözővezetékről csak öntözési célú vízfelhasználástörténhet, abból szennyvizet nem keletkeztet,
* az öntözővíz a csatornahálózatba nem vezethető,
* a szolgáltatás kialakításának előzetes értesítés nélküli ellenőrzéséhez a Felhasználó feltétel nélküli és visszavonhatatlan hozzájárulását adja.

A locsolási célú vízmérő vonatkozásában létrejött megállapodás együttes előfeltétele:

* locsolási célú vízhasználatra vonatkozó írásbeli igénybejelentés,
* az ÉTV Kft. és a Szolgáltató előzetes hozzájárulása,
* a felhasználási hely vízfogyasztásának bekötési vízmérővel történő mérése, és szennyvízelvezetésre vonatkozó Közszolgáltatási Szerződés megléte, amelyhez a locsolási célú vízhasználat csatlakozni kíván,
* a felhasználási helynek lejárt határidejű számlatartozása az ÉTV Kft. és a Szolgáltató felé nem lehet.

A locsolási vízmérő vonatkozásában létrejött szerződést a Szolgáltató a következő esetekben azonnali hatállyal jogosult felmondani:

* a felhasználási helyen 30 napon túli lejárt határidejű vagy vitatott díjtartozás keletkezik,
* a Felhasználó a locsolási célú vízmérő által mért ivóvízmennyiséget nem öntözési célra használja,
* a Felhasználó a locsolási célú vízmérő által mért ivóvízmennyiséget a szennyvízhálózatba bebocsátja,
* a locsolási vízmérőt követő vízvezetékszakasz a házi ivóvízhálózattal összekötésre kerül,
* a szolgáltatás igénybevételének ellenőrzését a Felhasználó nem teszi lehetővé,
* ,
* a Felhasználó nem teszi lehetővé a Szolgáltató előzetes értesítését követően a locsolási bekötési vízmérő vagy locsolási célú ikermérő hitelesítésének lejárata miatti cseréjét a Szolgáltató számára, és a mérő hitelessége lejár,
* a felhasználási helyen felszerelt bármely vízmérőt vagy plombazárat megsérti vagy eltávolítja,
* a locsolási mérő vagy a plombazár sérülését vagy hiányát a Szolgáltató felé nem jelzi haladéktalanul,
* a Felhasználó nem gondoskodik a locsolási mérő lopás, ill. fagy elleni védelméről,
* a Felhasználó egyéb visszaélést követ el.

**Telki vízmérő**

A nem víziközműből származó víz azon mennyiségének mérésére, amelyet a felhasználó a szennyvíz törzshálózatba vezet be, telki vízmérőt kell beépítenie, és kérnie kell annak leszerelést megakadályozó zárral vagy plombával történő ellátását a víziközmű-szolgáltatótól.

Az ÉTCS Kft. által megbízott ÉTV Kft. a számlázás alapjául szolgáló telki vízmérőt az üzembe helyezésekor illetéktelen beavatkozás, leszerelés megakadályozása céljából plombával vagy leszerelést megakadályozó zárral látja el.

Az ÉTCS Kft. az elszámolás alapjául szolgáló fogyasztásmérőnek a mérésügyről szóló törvény végrehajtására kiadott kormányrendeletben előírt hitelesítési idejét nyilvántartja. Telki vízmérő esetében a lejárati évben, legkésőbb október 31-ig tértivevény-szolgáltatással feladott levélben, a számlalevélben vagy egyéb igazolható módon felhívja az elkülönített vízhasználót a csere, vagy az újrahitelesítés szükségességére, és az ezzel összefüggő teendőkre.

A telki vízmérő tulajdonjoga a felhasználót illeti meg, így a felhasználó a saját tulajdonában lévő és elszámolás alapjául szolgáló telki vízmérő működéséről, hitelesítéséről, cseréjéről saját költségén köteles gondoskodni. Ha ezzel a feladattal a víziközmű-szolgáltatót bízza meg, a víziközmű-szolgáltató a megbízás teljesítését nem tagadhatja meg. A telki vízmérő cseréjét ez esetben a Felhasználó megrendelésére az ÉTV Kft. végzi el.

Az elszámolás alapjául szolgáló telki vízmérő és a leszerelésüket megakadályozó zárak sértetlen megőrzéséért és a mérési hely, valamint a telki vízmérő fagy elleni védelméért a felhasználó felelős. Mulasztás miatt megrongálódott vagy elveszett telki vízmérő javításának, pótlásának, szerelésének költségeit, továbbá valamennyi ezzel összefüggő kárt a felhasználó vagy az elkülönített vízhasználó a víziközmű-szolgáltatónak megtéríteni köteles.

Ha a telki vízmérő vagy a plombazárak rongálása, eltávolítása vagy a felhasználó egyéb, a mérő működését vagy a mérőhelyet befolyásoló magatartása miatt a törzshálózatba bebocsátott szennyvíz mennyiségét méréssel nem lehet megállapítani, úgy a bebocsátott szennyvíz mennyiségét a telki vízmérő névleges térfogatárama alapján, számítással kell megállapítani. Ebben az esetben az elszámolás időtartama nem haladhatja meg az évi 500 órát.

**2. Hibás mérés elszámolása**

Ha a fogyasztásmérő rendellenesen működik, nem mér, nem lehet leolvasni vagy a hitelesítés ideje lejárt (a továbbiakban együtt: hibás mérés) úgy a mérőeszköz adatai a számlázás alapjául nem szolgálhatnak.

A hibás méréssel érintett időszakban a számlázás alapjául szolgáló szennyvíz mennyiségét az utolsó mérési hiba nélküli elszámolási időszak egy napra számított átlagfogyasztása és a hibás mérés alatt eltelt napok számának szorzataként kell meghatározni.

Előzmény felhasználási adatok hiánya esetén a Szolgáltató a Kormányrendelet 8. sz. melléklete által meghatározott fogyasztási adatokból indul ki.

A hibás mérés időtartama:

* + ha a meghibásodás tényleges időpontja megállapítható, a meghibásodás időpontjától az új fogyasztásmérő felszerelésének időpontjáig terjedő időtartam,
  + ha a meghibásodás tényleges időpontja nem állapítható meg, a felek által közösen, becsléssel megállapított időtartam, vagy
  + megállapodás hiányában az utolsó mérőleolvasásától az új fogyasztásmérő felszerelésének időpontjáig eltelt időszak, de legfeljebb 12 hónap.

A hibás méréssel érintett időszakban a számlázás alapjául szolgáló egy napra eső szennyvíz mennyiség a Kormányrendelet 8. melléklete szerint meghatározott átalány-mennyiséggel azonos, ha azt az előző bekezdésben meghatározott módon nem lehet megállapítani.

**3. Eljárás a Felhasználó hibájából eredő leolvasás elmaradása esetén**

A fogyasztásmérők leolvasását az ivóvíz-szolgáltató végzi, ezért a Felhasználó hibájából eredő leolvasás elmaradása esetén követendő eljárást az ivóvíz-szolgáltató ÉTV Kft. Üzletszabályzata tartalmazza.

## 3.cd) A megelőző évi átlagfogyasztást meghaladó eltérés mértékére vonatkozó arány

A fogyasztásmérők leolvasását az ivóvíz-szolgáltató ÉTV Kft. végzi, ezért az átlagfogyasztást meghaladó eltérést az ivóvíz-szolgáltató tartja nyilván.

## 

## 3.ce) Fizetési módok és határidők

A Felhasználó a Közszolgáltatási Szerződésben megjelölt módon vállalja a számla kiegyenlítését oly módon, hogy a számla ellenértéke a számlán feltüntetett fizetési határidő napjáig a Szolgáltató pénztárában vagy banki folyószámláján jóváírásra kerüljön (összhangban a pénzforgalom lebonyolításáról szóló 35/2017. (XII. 14.) MNB rendelet vonatkozó rendelkezéseivel). Ennek elmulasztása esetén a Szolgáltató a késedelem napjaira a mindenkor érvényes Ptk-ban meghatározott mértékű késedelmi kamat felszámítására jogosult.

**1. Fizetési módok**

**Pénztári befizetés**

Ha a Felhasználó a számlát a Szolgáltató pénztárában kívánja kiegyenlíteni, akkor a pénztáros a készpénz átvételét köteles pénztárbevételi bizonylat kiállításával igazolni. A számla kiegyenlítése a pénztárban bankkártyás fizetéssel is megvalósítható.

**Készpénzátutalási megbízás (postai csekk)**

A Felhasználó a számla ellenértékét kiegyenlítheti postán történő befizetéssel, a számlához mellékelt Készpénzátutalási-megbízás felhasználásával. Tekintettel arra, hogy a Magyar Posta Zrt. a postai úton befizetett összeget a befizetést követő második munkanap végéig írja jóvá a Szolgáltató pénzintézeti folyószámláján, a postai készpénzátutalási megbízással teljesített befizetések esetében a postán történő csekkbefizetési határidő a fizetési határidőt megelőző harmadik munkanap.

**Pénzintézeti folyószámláról történő átutalás**

A Felhasználó választhatja fizetési módként a folyószámláról történő egyéni átutalást. A közleményben a 9 jegyű vevő (fizető) azonosító számot, illetve a számla sorszámát feltüntetni szükséges.

**Csoportos beszedési megbízás**

Csoportos beszedési megbízás esetén a Felhasználó egyszerre szerződik az ÉTCS Kft-vel, és számlavezető bankjával: a Felhasználó egyrészt meghatalmazza az ÉTCS Kft-t, hogy bankszámlájáról leemelje az éppen esedékes számla összegét, ugyanakkor engedélyt ad számlavezető bankjának, hogy ezt az ÉTCS Kft. részére lehetővé tegye.

Az ÉTCS Kft. az aktuálisan esedékes összeget a Felhasználó folyószámláján a fizetési határidő napján terheli.

**Egyéb elektronikus számlafizetési formák**

A mobileszközbe beépített kamera segítségével – a számlalevélen található, a fizetendő tétel kifizetéséhez szükséges összes adatot tartalmazó – ún. QR-kódot lefényképezve azonnali fizetés kezdeményezhető (amennyiben a fizető rendelkezik internetes fizetésre alkalmas bankkártyával). Az ún. iCsekk alkalmazással történő tranzakció bankkártyás vásárlásnak minősül. E-számla szolgáltatással rendelkező Felhasználók a [www.dijnet.hu](http://www.dijnet.hu) felületen bankkártyás fizetésnek minősülő fizetéssel is kiegyenlíthetik számlájukat.

**Készpénzes díjbeszedés a felhasználási helyen**

A fogyatékossággal élő védendő felhasználók nyilvántartásában szereplő lakossági felhasználó kérelmezheti a számla ellenértékének a felhasználási helyen történő kiegyenlítését. Ennek időpontja kizárólag az Ügyfélszolgálat nyitva tartási idejében lehetséges, és a pontos időpontról előzetesen a Felhasználó és az ÉTCS Kft. telefonos egyeztetést folytatnak le. A számla nem készpénzes fizetési móddal kerül kiállításra, a számla befizetését a helyszínen aláírt készpénz átvételi elismervény igazolja.

**2. Fizetési határidő**

A számla fizetési határideje a számlán feltüntetett dátum, mely a számla kiállításának dátumától számított **15. nap**, de legalább a számla kézbesítését követő 8. nap.

Ha a víziközmű-szolgáltató vagy a felhasználó fizetési kötelezettségét nem határidőre teljesíti, köteles jelen üzletszabályzatban meghatározott késedelmi kamatot és a késedelem miatt keletkezett többletköltséget a másik félnek megtéríteni.

**3. Számla kifogásolása**

Ha a Felhasználó a számla tartalmát vitatja, az ÉTCS Kft-nél kifogást emelhet. A kifogás bejelentésének a számla kiegyenlítésére akkor van halasztó hatálya, ha azt a felhasználó a fizetési határidő lejártát megelőzően közölte, és a számlán feltüntetett mennyiség alapján számított havi fogyasztás az előző 12 hónap havi átlagfogyasztásának 150 százalékát meghaladja.

Az ÉTCS Kft. köteles a kifogást megvizsgálni, és a kifogás közlésétől számított 15 napon belül álláspontjáról a Felhasználót írásban értesíteni. Ha a Felhasználót a kifogás alapján visszatérítés illeti meg, úgy az ÉTCS Kft. jelen Üzletszabályzat 3.cb) 2. pontjában leírtaknak megfelelően jár el.

Ha a víziközmű-szolgáltató a kifogást elutasítja, a Felhasználó a halasztó hatályú fizetési kötelezettségének legkésőbb az elutasítás kézhezvételétől számított 8. napon tesz eleget. Ezen határidő leteltét követően a fizetés elmaradása késedelmes fizetésnek minősül, és a Szolgáltató jogosult a jelen Üzletszabályzat 3.gd) 1. pontjában foglaltak alkalmazására.

A Szolgáltató érdekkörében felmerült egyéb okból elmaradt számlázás esetén a Felhasználó a szolgáltatási díjat vagy díjkülönbözetet az elmaradt számlázás időtartamával azonos időn belül, egyenlő részletekben jogosult kiegyenlíteni. Ez esetben az ÉTCS Kft. késedelmi kamatot és a honlapján közzétett díjtáblázatban szereplő, részletfizetési megállapodás elkészítésének díját nem számítja fel.

**4. Számlák és egyéb szolgáltatói iratok Felhasználónak való kézbesítése**

A Szolgáltató az iratokat

* postai úton, vagy
* személyesen, vagy
* elektronikus dokumentum formájában, illetve távközlési eszköz útján, vagy
* az ÉTCS Kft. megbízottjával munkaviszonyban álló kézbesítője útján

kézbesíti a Felhasználónak.

A Szolgáltató gondoskodik a számla Felhasználó részére történő eljuttatásáról oly módon, hogy a számla kiegyenlítésére a Felhasználónak a kézhezvételtől legalább 8 nap álljon rendelkezésére. A számla késedelmes kézhez vétele azonban nem mentesíti a Felhasználót a fizetési kötelezettsége alól.

Ha az iratot azért nem lehet kézbesíteni, mert a címzett Felhasználó a bejelentett értesítési címen ismeretlen, vagy onnan ismeretlen helyre költözött anélkül, hogy új értesítési címet, vagy érvényes kézbesítési meghatalmazást adott volna meg a Szolgáltatónak, a Felhasználó viseli a meghiúsult kézbesítéssel Szolgáltatónál felmerült összes költséget és kárt.

A postai úton megküldött iratokat a kézbesítés megkísérlésének napján kézbesítettnek kell tekinteni, ha a címzett az átvételt megtagadta. Ha a kézbesítés azért volt eredménytelen, mert a címzett az iratot nem vette át (azaz a Szolgáltatóhoz nem kereste jelzéssel érkezett vissza), az iratot - az ellenkező bizonyításáig - a postai kézbesítés második megkísérlésének napját követő ötödik munkanapon kézbesítettnek kell tekinteni (*kézbesítési fikció*).

## 3.cf) Fizetési kedvezmények (részletfizetés, fizetési haladék)

A fennálló díjtartozás rendezése érdekében a Felhasználó részletfizetési kérelemmel vagy fizetési haladék iránti kérelemmel fordulhat a Szolgáltatóhoz, mely kérelemről a Szolgáltató egyedi mérlegelés alapján dönt és a kérelem elbírálásának eredményéről 30 napon belül értesíti a Felhasználót a rendelkezésre álló elérhetőségein.

Amennyiben Szolgáltató a fizetési haladék iránti kérelmet jóváhagyja, úgy a szolgáltató a haladékot írásban (elektronikus vagy postai levélben) engedélyezi.

Amennyiben Szolgáltató a részletfizetési kérelmet jóváhagyja, akkor a felek között erre vonatkozóan írásbeli részletfizetési megállapodás készül. A megállapodás a mindkét fél által történő aláírását, a Szolgáltató példányának nyilvántartásaiba történő visszaérkezését követően lép érvénybe. Részletfizetési megállapodás kizárólag a Felhasználó által elismert díjtartozásra köthető. A Felhasználónak a részletfizetési megállapodás futamideje alatt a részletbefizetések mellett a mindenkor esedékes további számláit is határidőben ki kell egyenlítenie.

A részletfizetési megállapodás elkészítéséért az ÉTCS Kft. a honlapján közzétett díjtáblázatban szereplő, részletfizetési megállapodás elkészítésének díját számítja fel.

Amennyiben a részletfizetési kérelem elutasításra kerül vagy a részletfizetési megállapodás a kérelemtől eltérő feltételekkel kerül jóváhagyásra, úgy annak okát Szolgáltató nem köteles megindokolni.

Amennyiben a részletfizetési kedvezmény hatálya alatt a Felhasználó bármely részlet határidőre történő befizetését elmulasztja, úgy az ÉTCS Kft. a részletfizetési megállapodást felmondja. A részletfizetési megállapodás felmondásáért az ÉTCS Kft. a honlapján közzétett díjtáblázatban szereplő, részletfizetési megállapodás felmondásának díját számítja fel.

Ez esetben a fennmaradó tartozás azonnali egy összegben esedékessé válik a költségekkel és késedelmi kamatokkal együtt.

A szolgáltató érdekkörében felmerült okból elmaradt számlázás esetén a Felhasználó a szolgáltatási díjat vagy díjkülönbözetet az elmaradt számlázás időtartamával azonos időn belül, egyenlő részletekben jogosult kiegyenlíteni. Ez esetben az ÉTCS Kft. késedelmi kamatot és a honlapján közzétett díjtáblázatban szereplő, részletfizetési megállapodás elkészítésének díját nem számítja fel.

**Fizetési kedvezmények szociálisan rászoruló védendő felhasználók esetében**

A szociálisan rászoruló védendő felhasználó 12 naptári hónapon belül egy alkalommal részletfizetési kedvezményt vagy fizetési haladékot kérhet. Erre a szociálisan rászoruló felhasználó figyelmét az ÉTCS Kft. a fizetési felszólításban felhívja, egyúttal tájékoztatja a szociálisan rászorulót a részletfizetés, illetve a fizetési haladék leghosszabb igénybe vehető időtartamáról és a tervezett fizetési ütemezésről.

Részletfizetési kedvezmény és fizetési haladék csak olyan szociálisan rászoruló felhasználót illet meg, aki vállalja, hogy a részletfizetés, fizetési haladék igénybevételének időtartama alatt igénybe vett víziközmű-szolgáltatás díját és a tartozás részösszegeit, illetve a tartozás halasztott összegét a víziközmű-szolgáltató által méltányosan megállapított, határidőben és ütemezésben kiegyenlíti.

A víziközmű-szolgáltató a szociálisan rászoruló felhasználó fizetési kedvezményre vonatkozó kérelmét 15 napon belül érdemben köteles megválaszolni.

Amennyiben a szociálisan rászoruló Felhasználó a részletfizetési, illetve fizetési haladékra vonatkozó megállapodás feltételeit megszegi, a víziközmű-szolgáltató jogosult a részletfizetésre, illetve fizetési haladékra vonatkozó megállapodás azonnali hatályú felmondására. A részletfizetés, fizetési haladék időtartama alatt a kedvezménnyel érintett díjfizetési kötelezettség vonatkozásában a felhasználót kamat- és kötbérfizetési kötelezettség nem terheli. Ez esetben az ÉTCS Kft. a honlapján közzétett díjtáblázatban szereplő, részletfizetési megállapodás elkészítésének díját sem számítja fel.

A részletfizetés időtartama az igénylést megelőző 12 hónapban számlázott szennyvízdíj használatból számított:

* egy havi átlagfogyasztás ellenértékét meg nem haladó tartozás esetén legalább két hónap,
* 3 havi átlagfogyasztás ellenértékét meg nem haladó tartozás esetén legalább öt hónap,
* 3 havi átlagfogyasztást meghaladó tartozás esetén legalább hat hónap.

A fizetési haladék időtartama legfeljebb 60 nap, különös méltánylást érdemlő esetben 90 nap.

A részletfizetés, fizetési haladék tekintetében a fentiektől - a szociálisan rászoruló felhasználó javára – az ÉTCS Kft. eltérhet.

## 3.cg) Szennyvízhálózat rendszeres ellenőrzésének és karbantartásának minimális elvárásai, a szennyvíz-törzshálózat használatával kapcsolatos elvárások

**1. Szennyvízhálózat rendszeres ellenőrzésének és karbantartásának minimális elvárásai**

A Felhasználó köteles **legalább 30 naponta egyszer** ellenőrizni a házi szennyvízhálózat általános állapotát, dugulásmentességét.

**2. A szennyvíz-törzshálózat használatával kapcsolatos elvárások**

A Felhasználó a házi szennyvízhálózat építési követelményeknek megfelelő kialakítására, üzemképes állapotának fenntartására köteles.

A gravitációs rendszerű szennyvíz-törzshálózatot üzemeltető Szolgáltató az ingatlan előtt húzódó szennyvíz-törzshálózat fedlapszintje feletti szifonszinttel rendelkező lefolyókba jutó szennyvíz, károkozás nélküli elvezetését biztosítja. A fedlapszint alatti szifonszinttel rendelkező lefolyók esetén a Felhasználó az ingatlan elöntés elleni védelmét visszaáramlás elleni műszaki védelem házi, illetve csatlakozó szennyvízhálózatba történő beépítésével köteles biztosítani.

Szolgáltató a szolgáltatási területén kizárólag elválasztott rendszerű szennyvízcsatorna-hálózatot üzemeltet. Ennek megfelelően a szennyvízcsatornába kizárólag szennyvíz bocsátható be, csapadékvíz, egyéb víz bevezetése nem engedélyezett, ezen tevékenység szabálytalan szennyvízbebocsátásnak minősül, jelen Üzletszabályzat 3.gd) 3. alpontja szerint.

Ha a szennyvízgyűjtő-hálózatba történő csapadékvíz bevezetésének ellenőrzése a felhasználási hely, illetve az elkülönített felhasználói hely esetében közterületről is lefolytatható, és a szerződésszegés ténye az ellenőrzés során fénykép- vagy videofelvétellel, illetve más technikai eszközzel egyértelműen rögzíthető és utólagosan is bizonyítható, a Szolgáltató az ellenőrzést az ellenőrzött felhasználó vagy képviselőjének jelenléte nélkül, előzetes bejelentés mellőzésével is lefolytathatja, azzal, hogy az ellenőrzésről készült jegyzőkönyvet és a felvett bizonyítékokat a felhasználó részére az ellenőrzést követő 15 napon belül megküldi.

Fenti jegyzőkönyv megküldésével együtt a Szolgáltató az ellenőrzött felhasználót írásban tájékoztatja arról, hogy az ellenőrzésre mikor és milyen célból került sor, valamint annak milyen jogkövetkezménye lesz, továbbá arról, hogy az ellenőrzéssel, annak körülményeivel és eredményével kapcsolatban 15 napon belül észrevételt tehet. A víziközmű-szolgáltató az észrevételek kézhezvételét követően, 15 napon belül érdemben köteles nyilatkozni a felhasználó esetleges kifogásaival kapcsolatos álláspontjáról.

Ha elválasztott rendszerű szennyvízelvezető hálózatba csapadékvíz bevezetésére kerül sor, és ezt a gyakorlatot a Felhasználó a víziközmű-szolgáltató felszólítása ellenére tovább folytatja, az ÉTCS Kft. a jogellenes állapotot a Felhasználó költségére megszüntetheti.

A szennyvízelvezető törzshálózatba csak a felszíni vizek minősége védelmének szabályairól szóló 220/2004. (VII.21.) Kormányrendelet vagy hatóság határozatában meghatározott minőségű szennyvíz, illetve szennyezőanyag vezethető be, amely a Szolgáltató munkavállalóinak testi épségét, egészségét nem veszélyezteti, továbbá a szennyvízelvezető és –tisztító mű állagát nem károsítja, és berendezései rendeltetésszerű működését nem akadályozza, valamint a szennyvízelvezető és –tisztítóműből kibocsátva környezetkárosodást nem okoz.

Amennyiben a keletkező szennyvíz minősége nem felel meg az előírásoknak, úgy annak előtisztításáról a Felhasználó gondoskodni köteles. A tervezett szennyvíz-előtisztító (előkezelő) berendezés létesítéséhez vízügyi hatóság által kiadott engedély (vízjogi engedély, vagy kibocsátási engedély) szükséges.

A szennyvízelvezető mű káros szennyezése esetén - megfelelő szennyvíz előtisztító berendezés hiányában, vagy szakszerűtlen üzemeltetése miatt - a hatóság a bebocsátót a szennyvíz előzetes tisztításához szükséges berendezés létesítésére, korszerűsítésére vagy a meglévő berendezés megfelelő üzemeltetésére kötelezi.

Az ÉTCS Kft. a szennyvíz-törzshálózatba bocsátott szennyvíz mennyiségét és minőségét előzetes értesítés nélkül ellenőrizheti. Az ellenőrzés végrehajtását a Felhasználó köteles elősegíteni.

Jogszabály szerint önellenőrzésre kötelezett Felhasználók önellenőrzési tervüket első alkalommal a kibocsátási engedély hatálybalépését követő 60 napon belül, ezt követően az engedély időbeli hatályának lejártát megelőző 60 napon belül kötelesek benyújtani, melyet legalább 5 évente köteles felülvizsgálni. A Szolgáltató az önellenőrzési tervre 30 napon belül észrevételt tehet, amelyet a bebocsátónak és a hatóságnak egyidejűleg köteles eljuttatni. Az elfogadott önellenőrzési tervben meghatározott vizsgálatok elvégzését a Szolgáltató a bebocsátó megrendelésére külön díjazás ellenében vállalhatja, melynek körülményeit vállalkozási keretszerződésben kell rögzíteni.

Az önellenőrzési terv szerinti éves vizsgálati időpontokat a tárgyévet megelőző év november 30-áig be kell jelenteni a vízvédelmi hatóságnak, valamint az önellenőrzési tervben foglaltak szerint a Szolgáltatónak, mely bejelentés nem minősül az önellenőrzési terv módosításának. Az önellenőrzési tervben rögzített ellenőrzések száma - az időszakos üzemek kivételével - egy naptári évben 2 alkalomnál kevesebb nem lehet.

Határérték feletti kibocsátás megállapítása esetén a Felhasználó csatornabírság fizetésére köteles. A Szolgáltató megállapítása megtételét követő naptól a tárgyévet követő év január 1-jétől március 31-ig továbbítja az illetékes vízügyi hatóságnak az esethez kapcsolódó valamennyi iratot és vizsgálati adatot, a csatornabírság kiszabására vonatkozó javaslatával együtt.

## 3.ch) Elszámolás meghibásodás esetén

Házi, illetve csatlakozó ivóvíz- és szennyvízhálózat meghibásodása esetén, ha a hibára utaló jelet

* + a víziközmű-szolgáltató a fogyasztásmérő leolvasásakor, cseréje vagy a felhasználási helyen tartott ellenőrzés során észlelte, lehetőleg a helyszínen, vagy ha a helyszíni tájékoztatás akadályba ütközik, haladéktalanul, írásban igazolható módon vagy rögzített telefonbeszélgetés útján köteles tájékoztatni a felhasználót a tapasztaltakról és a felhasználó feladatairól,
  + a Felhasználó észlelte, köteles a hibát a Szolgáltatónak az aktuális mérőállás megjelölésével haladéktalanul, de legkésőbb 5 napon belülbejelenteni, illetve a hiba kijavításáról azonnal gondoskodni.

A víziközmű-szolgáltató a felhasználó bejelentésének közlésétől számított 5 napon belül köteles a helyszíni ellenőrzést kezdeményezni. Az értesítésben a víziközmű-szolgáltató felhívja a felhasználó figyelmét az időpont egyeztetés lehetőségére azzal, hogy az ellenőrzésre legalább heti egy munkanapon 20 óráig lehetőséget biztosít, valamint a víziközmű-szolgáltató időpont-egyeztetésre alkalmas elérhetőségére.

A helyszíni ellenőrzés lefolytatásában a felhasználó köteles együttműködni, ellenkező esetben az ÉTCS Kft. a környezetben elszivárgott ivóvíz mennyiségére eső szennyvízdíj jóváírására nem kötelezhető.

A felhasználó köteles a víziközmű-szolgáltató számára a hiba keletkezésének helyét ellenőrizhető módon bemutatni és a javítást számlával igazolni.

A helyszíni ellenőrzés során rögzíteni kell, hogy a meghibásodás következtében az elfolyt ivóvíz a szennyvíz törzshálózatba jutott-e vagy a környezetben elszivárgott.

Ha a helyszíni ellenőrzés megállapítja a házi ivóvízhálózatból a környezetbe történő elszivárgás tényét, a meghibásodási időszakban elvezetett szennyvíz mennyiségét közműves szennyvízmennyiség-mérő alkalmazása hiányában a meghibásodás bejelentését megelőző utolsó mérőleolvasás időpontját megelőző 12 hónap összes ivóvízfogyasztásából az egy napra számított átlagfogyasztás és a meghibásodás időtartama alatt eltelt napok számának szorzataként kell meghatározni. A meghibásodás időszakának a bejelentés dátumát megelőző utolsó mérőleolvasás időpontjától a hiba kijavításának napjáig, de legfeljebb a bejelentést követő 30. napig terjedő időszakot kell tekinteni. A meghibásodás idejére számított szennyvíz mennyisége nem lehet több, mint a fogyasztásmérő által mért ivóvíz mennyisége.

A felek a helyszíni ellenőrzés lezárását követő 15 napon belül kötelesek egymással elszámolni.

## 3.ci) Védendő felhasználókra vonatkozó rendelkezések

A víziközmű-szolgáltatási jogszabályok a legnehezebb helyzetben lévő lakossági Felhasználókat védelem alá helyezik. Ez azt jelenti, hogy a védendő felhasználók jogosultak bizonyos kedvezményekre, szolgáltatásokra, melyek azonban a szolgáltatási díj mértékét nem érintik. A védendő felhasználók a kedvezményeket és szolgáltatásokat csak egy felhasználási helyen vehetik igénybe.

A védendő felhasználók a védelemre jogosító, jogszabályban meghatározott tulajdonságuk alapján szociálisan rászoruló vagy fogyatékkal élő felhasználóként részesülhetnek a víziközmű-szolgáltató által nyújtott, jogszabályban részletesen meghatározott kedvezményben.

Az a felhasználó, aki a fogyatékossággal élő és a szociálisan rászoruló felhasználók nyilvántartásában egyidejűleg szerepel, jogosult igénybe venni a védendő felhasználókat megillető valamennyi kedvezményt.

A Kormányrendelet szerint a nyilvántartásba történő felvételt a felhasználónak kell kérnie az ÉTCS Kft. Ügyfélszolgálatán díjmentesen elérhető és weboldaláról letölthető adatlap kitöltésével, valamint a rászorultságot igazoló eredeti iratok bemutatásával az igazolás kiállításától számított 30 napon belül az ÉTCS Kft. Ügyfélszolgálatán. A 30 nap elteltét követően új igazolást kell kérnie.

A védendő felhasználói körbe tartozás igazolására a felhasználó kérelmére a jegyző igazolja, hogy a felhasználó életvitelszerűen tartózkodik a kérelemben megjelölt felhasználási helyen, a védendő felhasználói státuszra jogosító ellátást megállapító szerv, hogy a kérelem benyújtásakor a védendő felhasználó részesül az adott ellátásban, illetve, hogy a védendő felhasználói jogosultságot a felhasználó egészségi állapota alapozza meg.

A védendő fogyasztók nyilvántartásba vételéhez szükséges adatlapok, ill. azok kitöltési útmutatója a [www.erdicsatornamuvek.hu](http://www.erdicsatornamuvek.hu) címen elérhető honlapunkról is letölthetőek illetve ügyfélszolgálati irodánkban díjmentesen igényelhetőek.

A víziközmű-szolgáltató a nyilvántartásba vételről a védendő felhasználót 8 napon belül írásban tájékoztatja. A tájékoztatás tartalmazza, hogy

* a nyilvántartás szerint a védendő felhasználó milyen kedvezményeket vehet igénybe,

az adatváltozás bejelentésére mely időpontokban és módon biztosít lehetőséget a víziközmű-szolgáltató.

A nyilvántartásba vételt követően a védendő felhasználói státuszra jogosító ellátást megállapító szervet minden év március 31-ig tájékoztatja a víziközmű-szolgáltató, hogy a védendő felhasználó védettsége továbbra is fennáll-e. Határozott időre megállapított védettség esetén a védettségre megállapított határozott időszak alatti években, továbbá a védettség lejáratának évében a védendő felhasználói státuszra jogosító ellátást megállapító szerv mentesül a március 31-ei igazolási kötelezettség alól.

Fogyatékossággal élő felhasználó esetében, ha szakorvosi vélemény alapján az állapotában jelentős javulás nem várható, az évenkénti tájékoztatási kötelezettség nem áll fenn.

A víziközmű-szolgáltató a Felhasználó védendői jogosultsága kapcsán kezelt adatokat a jogosultság megszűnését követően további 5 évig kezeli.

**Szociálisan rászoruló védendő felhasználók**

A szociálisan rászoruló felhasználó különösen részletfizetés és fizetési haladék igénybevételére jogosult.

A szociálisan rászoruló felhasználó az (1) bekezdésnek való megfelelését

* a Kormányrendelet 9. melléklet szerinti, 30 napnál nem régebbi, kitöltött és aláírt nyomtatvány, vagy
* a szociálisan rászoruló felhasználói státuszt megállapító szerv által kibocsátott, a jogosultság fennállását igazoló, 30 napnál nem régebbi igazolás, illetve határozat eredeti példányának bemutatásával igazolhatja a víziközmű-szolgáltató felé.
* A víziközmű-szolgáltató az igazolás céljára bemutatott iratok másolatát a jogosultság megszűnését követő 5 évig megőrzi.

Ha a nyilvántartásba vétel alapjául szolgáló körülmény határozott ideig áll fenn, és annak meghosszabbítását a védendő felhasználó – a határidő lejártát 30 nappal megelőzően a víziközmű-szolgáltató által a részére megküldött írásbeli figyelemfelhívás ellenére – nem igazolja, a határozott idő lejártát követő 15 napon belül a víziközmű-szolgáltató az érintett védendő felhasználót törli a nyilvántartásból. A víziközmű-szolgáltató értesíti az érintett felhasználót a nyilvántartásból való törlésről.

Ha a védendő felhasználók nyilvántartásában nem szereplő lakossági felhasználó díjtartozásával 45 napot meghaladó késedelembe esett, a víziközmű-szolgáltató további 15 napon belül írásban, közérthető módon és áttekinthető formában tájékoztatja a lakossági felhasználót a szociálisan rászoruló felhasználókat megillető kedvezményekről, a védendő felhasználók nyilvántartásába történő felvétel kérelmezésének módjáról, valamint megküldi részére a Kormányrendelet 9. melléklet szerinti adatlapot. A tájékoztatást felhasználási helyenként évente egy alkalommal postázza az ÉTCS Kft.

**Fogyatékossággal élő védendő felhasználók**

A fogyatékossággal élő felhasználót különösen a méréssel, a leolvasással, a számlázással és a díjfizetési módokkal kapcsolatosan igényeinek megfelelő, különleges bánásmódban kell részesíteni.

A fogyatékossággal élő lakossági felhasználó a védendő felhasználók nyilvántartásába történő felvételére való jogosultságát

a) a Kormányrendelet 10. melléklet A) része szerinti, 30 napnál nem régebbi, kitöltött és aláírt nyomtatvány benyújtásával, és

b) ha

ba) vakok személyi járadékában részesül, a juttatást megállapító vagy folyósító szerv által kiadott, a jogosultság fennállását igazoló, 30 napnál nem régebbi határozat vagy igazolás eredeti példányának bemutatásával, vagy a Kormányrendelet 10. melléklet B) része szerinti, 30 napnál nem régebbi, kitöltött és aláírt nyomtatvány benyújtásával;

bb) fogyatékossági támogatásban részesül, a juttatást megállapító vagy folyósító szerv által kiadott, a jogosultság fennállását igazoló, 30 napnál nem régebbi határozat vagy igazolás eredeti példányának bemutatásával, vagy a Kormányrendelet 10. melléklet B) és C) része szerinti, 30 napnál nem régebbi, kitöltött és aláírt nyomtatvány benyújtásával; vagy

bc) a víziközmű-szolgáltatás megszüntetése, felfüggesztése a lakossági felhasználó vagy a vele közös háztartásban élő személy életét vagy egészségét közvetlenül veszélyezteti, a 10. melléklet C) része szerinti, 30 napnál nem régebbi, kitöltött és aláírt nyomtatvány benyújtásával igazolhatja.

A fogyatékosság jellegét, amely a fogyatékossággal élő felhasználót alkalmatlanná teszi a fogyasztásmérő leolvasására, a mérőállás közlésére, a számlaolvasásra, vagy a számla felhasználási helyen kívüli, készpénzes fizetéstől eltérő kiegyenlítésére, továbbá az fenti bekezdés b) pont bc) alpontjának esetleges fennállását a kezelőorvos, ennek hiányában a háziorvos igazolja a Kormányrendelet 10. melléklet C) része szerinti nyomtatvány kitöltésével. Ha a rehabilitációs szakértői szerv az érintett személy egészségi állapotát, egészségkárosodását, fogyatékosságát vizsgálta a kezelőorvos és a háziorvos a Kormányrendelet 10. melléklet C) része szerinti nyomtatványt e szerv szakvéleménye, szakhatósági állásfoglalása vagy határozata alapján tölti ki.

A víziközmű-szolgáltató a fogyatékossággal élő felhasználót a rászorultság igazolását követő 15 napon belül nyilvántartásba veszi, és a nyilvántartásba vételről a felhasználót további 8 napon belül írásban tájékoztatja.

A víziközmű-szolgáltató tájékoztatja a védendő felhasználói státuszra jogosító ellátást megállapító szervet a nyilvántartásba vételről és a víziközmű-szolgáltató azon elérhetőségéről, ahova a védendő felhasználó státuszáról a Vksztv. 61/A. § (6) bekezdése szerinti tájékoztatás megküldhető.

A vakok személyi járadékában vagy fogyatékossági támogatásban részesülő személyt, mint fogyatékkal élő felhasználót nem kell személyes körülményeinek megfelelő, különleges bánásmódban részesíteni, ha vele együtt olyan nagykorú személy él, aki nem fogyatékossággal élő felhasználó.

Az fenti bekezdés b) pont bc) alpontja szerinti körbe tartozó, a felhasználóval egy háztartásban élő fogyatékossággal élő személyre tekintettel, a fogyatékossággal élőnek nem minősülő felhasználó is kérheti a fogyatékossággal élő személyek nyilvántartásába történő felvételét, de ugyanazon fogyatékossággal élő személyre tekintettel csak egy felhasználó egy felhasználási hely vonatkozásában szerepelhet a nyilvántartásban jogosultként.

Az fenti bekezdés b) pont ba) és bb) alpontja szerinti körbe tartozó fogyatékossággal élő felhasználót megillető különleges bánásmód:

a) készpénzben történő számlakiegyenlítés a felhasználási helyen,

b) a számla értelmezéséhez az érintett víziközmű-szolgáltató üzletszabályzata szerint nyújtott egyedi segítség (helyszíni számlamagyarázat, számlafordíttatás),

c) helyszíni (otthoni) ügyintézés lehetősége.

A lakossági felhasználó a fogyatékossággal élő felhasználók nyilvántartásába történő felvétel iránti kérelemben nyilatkozik arról, hogy az előző bekezdésben felsorolt szolgáltatások közül melyekre tart igényt. Az igényelt szolgáltatást legkésőbb a nyilvántartásba vételt követő 30. naptól kell biztosítani, illetve az esetleges műszaki beavatkozásokat 30 napon belül kell megkezdeni.

A fogyatékossággal élő felhasználók nyilvántartásában szereplő felhasználó nyilatkozatát évente legfeljebb két alkalommal módosíthatja. Az így igénybe venni kívánt szolgáltatást a módosítási igény beérkezését követően, a 30. naptól kell biztosítani a felhasználó számára.

A fogyatékossággal élő felhasználók nyilvántartásában szereplő lakossági felhasználó olyan igényét, amelyet a benyújtott iratok nem támasztanak alá, az érintett víziközmű-szolgáltató nem köteles teljesíteni.

A Kormányrendelet 10. mellékletének C) része szerint kiállított igazolás tartalmazza azon értesítendő személy elérhetőségét, akit az fenti bekezdés b) pont bc) alpontja szerinti körbe tartozó fogyatékossággal élő személy vonatkozásában a közműves ivóvízellátás, illetve közműves szennyvízelvezetés és - tisztítás szolgáltatási üzemszünet esetén értesíteni kell.

A védendő felhasználó köteles a védelemre jogosultságot adó körülmény megváltozását vagy megszűnését 15 napon belül bejelenteni a víziközmű-szolgáltatónál. A víziközmű-szolgáltató köteles a bejelentést követő 8 napon belül a változást a nyilvántartáson átvezetni, vagy a védendő felhasználót a nyilvántartásból törölni.

# 3. d) A szerződés teljesítésében részt vevő harmadik személyek és a velük fennálló kapcsolatok bemutatása

A Szolgáltató és a Felhasználó közötti szerződések teljesítésében tagi mellékszolgáltatási tevékenység keretében esetenként résztvevő harmadik fél:

Érd és Térsége Regionális Víziközmű Korlátolt Felelősségű Társaság

* + pénzügyi-számviteli és munkaügyi szolgáltatások (könyvelés, bérszámfejtés, tárgyi eszköznyilvántartás stb.) nyújtása;
  + az ügyfélszolgálat, fogyasztói nyilvántartás, számla előállítás, díjbeszedés, díjkönyvelés, hátralékkezelés, helyszíni ellenőrzés;
  + Hiba-elhárítási ügyelet fenntartása a szennyvízelvezető rendszeren felmerülő üzemzavarok elhárítására;

Fővárosi Csatornázási Művek Zrt.

* + Hibaelhárítás elvégzése a szennyvízelvezető rendszeren, illetve a hozzá tartozó műtárgyakon
  + Dugulás-elhárítás
  + Átemelő-telepek, illetve technológiai berendezéseinek javítása
  + Szennyvíztisztító telepek technológiai berendezéseinek javítása
  + A szennyvízelvezető rendszeren elvégzendő időszerű és tervszerű karbantartási munkák, illetve vizsgálatok elvégzése:
  + Intézményes csatornatisztítás
  + Csatornák kamerás vizsgálata
  + Illegális csapadékvíz bevezetések felderítése
  + Takart bekötések vizsgálata
  + Átemelő-telepek, illetve technológiai berendezéseinek tervszerű karbantartása
  + Iszapelszállítás és –ártalmatlanítás, rácsszemét és homokfogó üledék elszállítás, elhelyezés
  + Laboratóriumi szolgáltatások
  + Környezetvédelmi megbízotti tevékenység ellátása

# 3.e) Eljárás üzemzavar, szünetelés, korlátozás esetén

A szennyvízelvezető mű üzemeltetését szolgáló berendezések, műszerek folyamatos működéséről és fenntartásáról a Szolgáltató köteles gondoskodni. A szennyvízelvezető mű működésében keletkezett hibák elhárítása során, illetve a karbantartási, javítási vagy átépítési munkák alatt a szennyvíz elvezetéséről folyamatosan gondoskodni kell.

## 3.ea) Kölcsönös tájékoztatási kötelezettség

Az előre tervezhető közérdekű tevékenység kapcsán felmerülő korlátozásokról a Felhasználókat legalább három nappal korábban, a helyben szokásos módon tájékoztatni kell. Szolgáltató a tájékoztatást a [www.erdicsatornamuvek.hu](http://www.erdicsatornamuvek.hu) internetes oldalon közzéteszi, illetőleg az Ügyfélszolgálatán kifüggeszti.

## 3.eb) A tájékoztatás elmulasztásának következményei

Amennyiben az ÉTCS Kft. nem értesíti az előírt határidőben a Felhasználót az előre tervezett karbantartási, felújítási vagy fejlesztési munkák miatti szünetelés időpontjáról és várható időtartamáról, 5000 Ft kötbért fizet a Felhasználónak, jelen Üzletszabályzat 3.gd) pontja szerint.

## 3.ec) Együttműködés a helyreállítás érdekében

A Felhasználó együttműködése keretében – amennyiben indokolt - biztosítani köteles az ingatlanjára történő bejutást, illetve közterületen tárolt ingóságának más helyen történő elhelyezését.

Együttműködés keretében az előre közölt szüneteltetési időpontokat köteles elfogadni, elősegítve ez által a Szolgáltató közérdekű tevékenységét.

Közérdekű korlátozás vagy szünetelés időtartama alatt a keletkezett hiba kivizsgálása és felszámolása végett a víziközmű-szolgáltató a felhasználási helyen rendkívüli ellenőrzést tarthat, amit a lakossági vízhasználó vagy képviselője időben és térben nem korlátozhat.

## 3.ed) Felhasználó tájékoztatásának szabályai az előző évi átlagfogyasztástól jelentős eltérés esetén

A fogyasztásmérők leolvasását az ivóvíz-szolgáltató végzi, ezért az átlagfogyasztást meghaladó eltérésre vonatkozó Felhasználói tájékoztatást az ivóvíz-szolgáltató ÉTV Kft. teljesíti.

# 3. F) Közszolgáltatási szerződés megszűnésének, szünetelésének, módosításának esetei

## 3.fa) A szerződés időtartamának meghatározása

A szolgáltatás fő szabály szerint folyamatos, és a szerződés határozatlan időre jön létre. A Felhasználó személyében bekövetkezett változás esetén az új Felhasználóval történő szerződéskötéssel egyidejűleg a régi Felhasználóval fennállt Közszolgáltatási Szerződés automatikusan megszűnik.

## 

## 3.fb) Rendes felmondás szabályai

**1. A közszolgáltatási és mellékszolgáltatási szerződés felmondása a Felhasználó kezdeményezésére**

A megkötött **Közszolgáltatási Szerződést** a Felhasználó, ha egyben az ingatlan tulajdonosa – az egyéb jogcímen használó pedig a tulajdonos hozzájárulásával, - 30 napos határidővel, írásban felmondhatja, amennyiben az ingatlanon keletkező szennyvíz elvezetése, tisztítása és ártalommentes elhelyezése vagy hasznosítása a vízügyi hatóság által engedélyezett és a vízgazdálkodásról szóló 1995. évi LVII. törvény 1. számú melléklet 26. pont b) alpontjában meghatározott saját célú vízilétesítménnyel biztosított vagy az ingatlanon keletkező szennyvíz tisztítása az építésügyi hatóság által engedélyezett egyedi szennyvíztisztító berendezéssel megoldott.

A Közszolgáltatási Szerződés felmondása nem érintheti hátrányosan az ingatlanon más felhasználó által igénybe vett víziközmű-szolgáltatást.

A felhasználó írásbeli felmondásának az alábbiakat kell tartalmaznia:

• Felhasználó/elkülönített vízhasználó szerződéses adatai (neve, anyja neve, születési helye és ideje),

• felhasználási hely/elkülönített felhasználói hely azonosításához szükséges adatok (felhasználási hely pontos címe, felhasználó azonosító szám),

• a felhasználási/elkülönített felhasználói helyen felszerelt fogyasztás mérő berendezések gyári száma, a felmondás időpontjában leolvasott mérőállásokkal,

• a felhasználó/elkülönített vízhasználó új lakcíme a végszámla kézbesíthetősége érdekében,

• a felhasználó/elkülönített vízhasználó kifejezett nyilatkozata, amelyben egyértelműen kinyilvánítja felmondási szándékát,

• felmondás időpontja,

• felmondási határidő, amely időpontban a felhasználó meg kívánja szüntetni a szerződést.

• nyilatkozat arról, hogy a megszüntetés nem érint hátrányosan az ingatlanon más felhasználó által igénybe vett közműves szennyvízelvezetési közszolgáltatást. A felmondás okozta jogkövetkezményekért a Felhasználó köteles helytállni.

Amennyiben a szerződés felmondása nem felel meg jelen Üzletszabályzat rendelkezéseinek, erről a Szolgáltató a Felhasználót értesíti.

A szolgáltató a szerződés felmondása esetén előírhatja a szolgáltatási ponton a szennyvíz bekötővezeték folytonosságának megszakítását (ún. „lefalazás”), melynek költségei a Felhasználót terhelik. A szerződés megszűnését követően a szolgáltatás újraindításának költségei a Felhasználót terhelik.

**2. A Közszolgáltatási és Mellékszolgáltatási Szerződés felmondása a Szolgáltató kezdeményezésére**

Nem lakossági felhasználó esetében a szolgáltatást a Szolgáltató felfüggesztheti, illetve 45 napon túli díjtartozás esetében 30 napos határidővel a Közszolgáltatási Szerződést felmondhatja.

A Közszolgáltatási Szerződés felmondása általában a bekötési vízmérő kiszerelésével egyidejűleg a szolgáltatás megszüntetését is eredményezi.

Szennyvízmennyiség-mérőre vonatkozó Közszolgáltatási Szerződés felmondása esetében nem szükséges a fogyasztásmérő kiszerelése.

A Mellékszolgáltatási Szerződést a víziközmű-szolgáltató a fizetési késedelem miatt kezdeményezett fizetési meghagyás kibocsátását követő 15 napos határidővel felmondhatja. A víziközmű-szolgáltató Mellékszolgáltatási Szerződést felmondásáról a szerződés felmondásával egyidejűleg tájékoztatja a bekötési vízmérő szerinti felhasználót, valamint mellékmérős elszámolási mód esetén az elkülönített vízhasználók képviseletében eljáró képviselőt.

Mellékszolgáltatási Szerződés felmondása esetében nem szükséges a mellékvízmérő kiszerelése. A mellékszolgáltatási szerződés felmondását követően az adott felhasználási helyhez kapcsolódó szolgáltatási díj (alapdíj és fogyasztással arányos díj) a bekötési vízmérő szerinti Felhasználó részére kerülnek számlázásra. Az ÉTV Kft-vel megkötött mellékszolgáltatási szerződés ÉTV Kft. általi felmondása esetén, az ÉTCS Kft. is felmondja a megkötött mellékszolgáltatási szerződést.

A Közszolgáltatási Szerződés felmondása a fogyasztásmérő kiszerelésével egyidejűleg a szolgáltatás megszüntetését is eredményezi. A korlátozás vagy a felfüggesztés, illetve a szolgáltatás újraindításának költségei a Felhasználót terhelik.

A szolgáltatás megszüntetésével kapcsolatos intézkedések csak nem lakossági Felhasználók, illetőleg lakatlan ingatlanok esetében, vagy kárenyhítési célból alkalmazhatóak.

## 

## 3.fc) Azonnali hatályú felmondás – az azonnali felmondáshoz vezető súlyos szerződésszegések meghatározása

Szolgáltató kizárólag a következő esetekben mondhatja fel egyoldalúan és azonnali hatállyal a Közszolgáltatási Szerződést, amennyiben a Felhasználó az igazolt, a jogkövetkezményekre felszólító értesítést követően sem teljesíti jelen Üzletszabályzatban foglalt kötelezettségeit:

* + a szolgáltatás fenntartása a víziközmű-rendszer teljesítőképességét meghaladó igénybevételt eredményez,
  + a Felhasználó nem működik együtt a felhasználási hely szabályos kialakítása, illetve a fogyasztásmérő berendezés elhelyezése, leolvasása érdekében, és a víziközmű-szolgáltató a Felhasználót az együttműködésre legalább kétszer írásban felszólította, és a második felszólítás sem vezetett eredményre,
  + a víziközmű-szolgáltatás fenntartása közegészségügyi vagy műszaki okból veszélyezteti az ellátás biztonságát.

A Felhasználót az átvétel igazolására alkalmas módon kell felszólítani azzal, hogy a második felszólítás kiküldésére leghamarabb az első felszólítás kézhezvételét követő tizenötödik napon túl kerülhet sor.

A szolgáltatás újraindításának költségei a Felhasználót terhelik.

A Mellékszolgáltatási Szerződés megszűnik, ha a lakossági felhasználónak minősülő elkülönített vízhasználó:

* a tulajdonában álló mellékvízmérő leszerelését megakadályozó zárat vagy plombát megsérti, illetve eltávolítja vagy azokkal együtt a mellékvízmérőt a víziközmű-szolgáltató által jóváhagyott vízmérési helyről leszereli;

határidőben nem gondoskodik a mellékvízmérő hitelesítéséről vagy cseréjéről.

Nem lakossági felhasználónak minősülő elkülönített vízhasználó tekintetében- a lakossági felhasználónak minősülő elkülönített vízfelhasználóval szemben alkalmazott jogkövetkezmény helyett - fenti feltételek teljesülése esetében a szolgáltató jelen Üzletszabályzatban meghatározott kötbért, illetve a szolgáltatás korlátozásának, felfüggesztésének jogkövetkezményét alkalmazhatja.

## .

## 3.fd) A szerződés megszűnésének egyéb esetei

Adott felhasználási hely tekintetében a Közszolgáltatási Szerződés megszűnik, ha

1. a Felhasználó személyének megváltozása miatt a felhasználási helyre nézve a víziközmű-szolgáltató új Közszolgáltatási Szerződést kötött,
2. a Felhasználó elhalálozott és örököse felmondja a szerződést,
3. nem lakossági Felhasználó jogutóddal vagy jogutód nélkül megszűnik, végelszámolás, felszámolási eljárás folytán történő megszüntetésével,
4. a Felhasználó vagy a Szolgáltató a 3.fb) pontban meghatározott módon a Közszolgáltatási Szerződést rendes felmondással felmondta,
5. a felhasználási hely megszűnt, vagy
6. a víziközmű-szolgáltató a Közszolgáltatási Szerződést a 3.fc) pontban meghatározott okból azonnali hatállyal felmondta,
7. a határozott idejű szerződés esetében a szerződésben kikötött határozott idő lejárt.

## 

## 3.fe) Elszámolás a szerződés megszűnése esetén

A Szolgáltató a Közszolgáltatási vagy Mellékszolgáltatási Szerződés megszűnése esetén a szerződés megszűnésének napjára végszámlát bocsát ki, és a Felhasználóval az elszámolási időszakra vonatkozóan elszámol.

Amennyiben a szerződés megszűnésekor történő elszámoláskor a Felhasználó számára visszatérítés jár, úgy az ÉTCS Kft. jelen Üzletszabályzat 3.cb) 2. pontjában leírtaknak megfelelően jár el.

A Közszolgáltatási vagy Mellékszolgáltatási Szerződés megszűnése esetén, (a Felhasználó, vagy a Szolgáltató által kezdeményezett szerződés felmondása miatt) a felhasználási hellyel történő elszámolásra az ivóvíz-szolgáltató által átadott adatok alapján kerül sor. Amennyiben a Felhasználó a felhasználási helyről elköltözik, az elszámolás érdekében az új lakcímét (értesítési címét) köteles közölnie a Szolgáltatóval.

# 3.g) A szerződésszegés kezelése

## 3.ga) A szerződésszerű teljesítés ellenőrzésének módja, eljárásrendje

A Szolgáltató jogosult a Felhasználók felhasználási helyein ellenőrzésre annak érdekében, hogy a Szolgáltató szolgáltatásainak nyújtása és azok igénybevétele a jogszabályokban, a vonatkozó szabványokban és az Üzletszabályzatban foglaltaknak megfelelően történjen.

A felhasználási helyen, illetve az elkülönített felhasználói helyen (a továbbiakban együtt: ellenőrzött vízhasználó) a házi szennyvízhálózat, továbbá a csatlakozó hálózat ellenőrzéséről jegyzőkönyvet kell készíteni. A jegyzőkönyv egy példányát az ellenőrzött vízhasználó rendelkezésére kell bocsátani. Az ellenőrzés csak az ellenőrzött vízhasználó vagy képviselője jelenlétében folytatható le. Képviselőnek kell tekinteni azt a személyt, akiről eljárása és a képviselt személy magatartása alapján okkal feltételezhető, hogy jogosultsággal rendelkezik a képviselt személy nevében jognyilatkozatot tenni.

Az eljárás célja a szolgáltatásvételezés szabályosságának ellenőrzése, az azzal kapcsolatosan feltárt esetleges szabálytalanságok tényszerű megállapítása, a helyszín biztosítása, a tapasztalt szerződés-, jogszabály-, és/vagy szabvány ellenes szolgáltatás igénybevétel megszüntetése érdekében történő haladéktalan intézkedés, a Felhasználói felelősség megállapítása, a jogkövetkezmények alkalmazásához szükséges bizonyítékok összegyűjtése.

Ellenőrzés során rendellenesség feltárása esetén a Felhasználó mulasztásából adódóan a Szolgáltató az alábbi jogkövetkezményeket alkalmazhatja:

* az ellenőrzés teljes költségét (beleértve a kiszállás költségét is) felszámítja,
* az esetlegesen okozott kárt felszámítja,
* a jogszabályokban, szabványokban és a szerződési feltételekben foglalt feltételek kialakításának költségeit felszámítja,
* szabálytalan közműhasználat miatt kötbért számít fel,
* az igénybe vett szolgáltatás ellenértékét, az elmaradt bevételeit érvényesíti visszamenőlegesen, amelynek időszaka az ellenőrzés napjától a Felhasználó nyilvántartásba vétele napjáig, vagy az utolsó, és mindent az összes vizsgálati szempontból szabályosnak megállapító ellenőrzésig, de maximálisan 5 évig terjedhet.

Amennyiben a Felhasználó vitatja a követelés jogosságát, úgy azt a Szolgáltató peres vagy nem peres eljárásban érvényesíti.

Amennyiben a szolgáltató szabálysértés vagy bűncselekmény elkövetését észleli, vagy annak gyanúja merül fel, az illetékes hatóságot értesíti.

A víziközmű-szolgáltató a tervszerű és az ellenőrzött vízhasználó területén zajló ellenőrzést megelőzően legalább 15 nappal köteles az ellenőrzött vízhasználót az ellenőrzés időpontjáról tértivevény-szolgáltatással feladott levélben vagy egyéb igazolható (telefonon, e-mailben vagy egyéb dokumentált) módon értesíteni. Az értesítésben az ÉTCS Kft. felhívja az ellenőrzött vízhasználó figyelmét az időpont egyeztetés lehetőségére – azzal, hogy az ellenőrzésre legalább heti egy munkanapon 20 óráig lehetőséget biztosít –, valamint a víziközmű-szolgáltató időpont-egyeztetésre alkalmas elérhetőségére.

**Amennyiben az ellenőrzés időpontja kifejezetten az ügyfél kérésére került meghatározásra, úgy az ellenőrzésre abban az időpontban kerülhet sor**

Havária kivételével előzetes értesítés nélkül a víziközmű-szolgáltató kizárólag munkanapokon, 9–17 óra között és abban az esetben tarthat ellenőrzést a lakossági vízhasználónál, ha az nem jár együtt az ott tartózkodó személyek és tevékenység indokolatlan zavarásával, továbbá ha ahhoz az ellenőrzött vízhasználó vagy képviselője hozzájárul.

Ezen hozzájárulás tényét a vízhasználó vagy képviselője az ellenőrzési jegyzőkönyv megnyitásakor, erre vonatkozó tartalmú nyilatkozat aláírásával igazolja. A hozzájáruló nyilatkozatban az ellenőrzött lakossági vízhasználó vagy képviselője az ellenőrzés lehetőségét időben és térben korlátozhatja, amelyet az ellenőrzést végző tűrni köteles.

A hozzájáruló nyilatkozatban meghatározott időben és térben történő korlátozás a nyilatkozat aláírását követően nem módosítható.

Az ellenőrzést végzőnek az ellenőrzés megkezdésekor egyértelműen közölnie kell az ellenőrzött vízhasználóval vagy a képviselőjével az eljárás célját. Előzetes értesítés nélküli ellenőrzés kezdeményezésekor tájékoztatni kell az ellenőrzött vízhasználót arról, hogy a hozzájárulása nélkül az ellenőrzésre nem kerül sor, továbbá hogy azt időben és térben korlátozhatja.

Az ellenőrzött vízhasználó vagy a képviselője – a meghatározott időbeli és térbeli korlátozás hozzájárulás keretei között – köteles együttműködni az ellenőrzést végző személlyel, továbbá köteles a felhasználási helyre, illetve elkülönített felhasználói helyre történő bejutást és az ellenőrzést lehetővé tenni. Ha az ellenőrzött vízhasználó vagy meghatalmazottja a helyszínről az ellenőrzés során – figyelmeztetés ellenére – távozik, ennek tényét a jegyzőkönyvben rögzíteni kell.

Ha a víziközmű-szolgáltató az ellenőrzésen vagy a fogyasztásmérő leolvasásakor a házi szennyvízhálózat, illetve a csatlakozó hálózat közegészségügyi vagy műszaki szempontból nem megfelelő állapotát tapasztalja, határidő tűzésével a jegyzőkönyvben felszólítja az ellenőrzött vízhasználót a szükséges teendők elvégzésére, és erről tájékoztatja az illetékes népegészségügyi szervet. Külön kell felhívni az ellenőrzött vízhasználó vagy meghatalmazottja figyelmét a jegyzőkönyvben arra, ha a házi szennyvízhálózat vagy csatlakozó szennyvízhálózat hibája környezetszennyezést okoz vagy okozhat.

Az ellenőrzött vízhasználónak vagy a képviselőjének az ellenőrzéssel, annak körülményeivel és eredményével kapcsolatos észrevételeit, az ellenőrzés részéről történő meghiúsításának vagy korlátozásának indokait, továbbá az ellenőrzés lefolytatásával és annak megállapításaival összefüggő víziközmű-szolgáltatói tájékoztatás tudomásul vételét a jegyzőkönyvben fel kell tüntetni.

A Magyar Honvédség és a rendvédelmi szervek kezelésében lévő ingatlanon a víziközmű-működtetéssel kapcsolatos minden tevékenység végzéséhez a létesítmény parancsnoka által adott belépési engedély szükséges. Az engedélykérelmet a tervezett tevékenység megkezdése előtt legalább 14 nappal kell kérni a létesítmény parancsnokától. Az engedély csak honvédelmi vagy nemzetbiztonsági érdekre tekintettel tagadható meg.

A víziközmű-szolgáltató indokolt kérelmére a járásbíróság nemperes eljárásban a felhasználót kötelezi a víziközmű-szolgáltató tudomása nélkül végzett bekötés, az elválasztott rendszerű szennyvízhálózat-csapadék és egyéb külső vízterhelésének megszüntetésére, a bekötéssel összefüggő műtárgy, berendezés, felszerelés elbontására, leszerelésére vagy átalakítására, továbbá a házi ivóvízhálózat vagy házi szennyvízhálózat, illetve a csatlakozó hálózat ellenőrzésének, valamint a bekötési vízmérő, a telki vízmérő, a mellékvízmérő vagy a szennyvízmennyiség-mérő leolvasásának tűrésére.

A víziközmű-szolgáltató akkor kezdeményezheti a felhasználási helyre való bejutás biztosítása iránti nemperes eljárást, ha

* a felhasználót a felhasználási helyre történő bejutás lehetőségének biztosítására legalább két alkalommal írásban felhívta, és
* az adott felhasználási helyre történő bejutási kísérlete sikertelen volt.

A polgári nemperes eljárásra egyebekben a polgári perrendtartásról szóló törvény - a nemperes eljárás sajátosságaiból eredő eltérésekkel -, továbbá a bírósági polgári nemperes eljárásokban alkalmazandó szabályokról, valamint egyes bírósági nemperes eljárásokról szóló törvény bírósági polgári nemperes eljárásokra vonatkozó általános rendelkezései megfelelően irányadók.

A jegyzőkönyvben fel kell tüntetni:

* a jegyzőkönyv felvételének helyét és kezdő időpontját,
* az ÉTCS Kft. képviseletében eljáró személy(ek) nevét, beosztását, aláírását,
* a Felhasználó nevét és aláírását,
* amennyiben a Felhasználó távollétében a Felhasználó helyében és nevében meghatalmazással eljáró személy van jelen, úgy a meghatalmazott és az esetlegesen felkért tanú(k) személyazonosító adatait (név, születési név, születési dátum, anyja neve, személyi igazolvány szám, állandó vagy ideiglenes lakcím) és aláírását,
* a felvett személyes adatok Szolgáltató általi kezeléséhez való hozzájáruló nyilatkozatot,
* a fogyasztásmérő(k), a plombazár(ak) vagy a leszerelést megakadályozó zár(ak) állapotát és az aktuális mérőállás(oka)t,
* az alkalmazott vizsgálati módszert (módszereket),
* az ellenőrzéssel feltárt előírásoktól való eltéréseket,
* egyéb megállapításokat,
* abban az esetben, ha a Felhasználó vagy meghatalmazottja megtagadja a jegyzőkönyv aláírását, ennek tényét a jegyzőkönyvben rögzíteni szükséges.

A jegyzőkönyvben röviden le kell írni az eljárás menetét és az annak során történteket. Ha valamely kifejezés vagy kijelentés pontos szövege jelentős, azt szó szerint kell jegyzőkönyvbe venni.

Amennyiben az ellenőrzés során fénykép vagy videófelvétel készül, azok sorszámát a jegyzőkönyvön fel kell tüntetni.

A jegyzőkönyv módosítása, kiegészítése

A jegyzőkönyvet az ÉTCS Kft. képviseletében eljáró személysaját vagy a Felhasználó vagy meghatalmazottja kezdeményezésére kiegészítheti és módosíthatja, a Felhasználó erre vonatkozó kérelmét - annak elutasítása esetén - a jegyzőkönyvben fel kell tüntetni. A módosítás folytán szükségtelenné vált szövegrészeket úgy kell törölni, hogy a törölt szövegrész olvasható maradjon.

Ha a jegyzőkönyv elkészítésére nem az eseménnyel egyidejűleg kerül sor, az eseményen jelenlevő Felhasználó vagy meghatalmazottja - amennyiben a jegyzőkönyv részére kézbesítésre kerül - a kézbesítéstől számított 8 napon belül, ha pedig a jegyzőkönyv a Felhasználó részére nem kerül kézbesítésre, akkor az eseménytől számított 15 napon belül a jegyzőkönyv kijavítását, kiegészítését kérheti.

## 

## 3.gb) A szerződésszegő felhasználó esetén az előzetes egyeztetés részletes szabályai (szolgáltatás felfüggesztése, korlátozása, valamint a tartozását rendező felhasználó víziközmű-szolgáltatás visszaállítása)

**A szolgáltatás felfüggesztésének esetei, előzetes értesítés követelménye**

**Felfüggesztés a szerződés azonnali hatályú felmondása esetén**

A Szolgáltató a szolgáltatást felfüggesztheti, amennyiben a Közszolgáltatási Szerződést a Szolgáltató jelen Üzletszabályzat 3.fc) pontjában szabályozott esetekben felmondta.

**Felfüggesztés díjtartozás esetén**

Amennyiben a Felhasználó fizetési határidőre nem tesz eleget a szolgáltatási díjfizetési kötelezettségének, első lépésként a Szolgáltató postai úton fizetési emlékeztető levélben értesíti a Felhasználót, hogy fizetési késedelembe esett, valamint felszólítja, hogy haladéktalanul rendezze fennálló tartozását.

A fizetési emlékeztető levelet a Szolgáltató legalább 5 naptári napos fizetési késedelem esetén jogosult postázni. Az elkészített fizetési emlékeztető levélért az ÉTCS Kft. a honlapján közzétett díjtáblázatban szereplő díjat számítja fel. Az ÉTCS Kft. a fizetési emlékeztető levél kiküldését követően indított telefonhívás útján is tájékoztathatja a Felhasználót a fennálló díjtartozásáról és felszólíthatja annak rendezésére.

Ha a felhasználó a szolgáltatási díjat nem fizeti meg, az ÉTCS Kft. - a szolgáltatás felfüggesztésének lehetőségére való figyelemfelhívás mellett – legalább kétszer írásban felszólítja a Felhasználót fizetési kötelezettsége teljesítésére. Ezen felszólító levelekben a Szolgáltató felajánlja a részletfizetési lehetőségét a Felhasználónak.

A felszólítás tartalmazza a felhasználó azonosító számát, a felhasználó nevét, a felhasználó címét, a felhasználási hely címét, az elszámolás alapjául szolgáló fogyasztásmérő gyári számát, a szerződésszámot, a bizonylatszámot, az esedékességet, lejárt idejű tartozás összegét, valamint annak eredeti fizetési határidejét.

A fizetésre történő második felszólítás felhasználó részére történő kézbesítése és a szolgáltatás felfüggesztése között legalább 15 napnak el kell telnie. Az értesítésben a víziközmű-szolgáltató köteles meghatározni azt az 5 munkanapot, amely időszakon belül a szennyvízelvezetés – és tisztítási közszolgáltatás felfüggesztését végre kívánja hajtani. Ha a víziközmű-szolgáltatónak a felhasználási helyre vonatkozóan korábbi Közszolgáltatási Szerződés alapján rendezetlen követelése áll fenn, akkor az adott felhasználás hely tekintetében a felhasználási helyen jogosult a szennyvízelvezetés – és tisztítási közszolgáltatás felfüggesztésére. A szolgáltatás felfüggesztésére kizárólag nem lakossági Felhasználók esetében kerülhet sor. A víziközmű-szolgáltató az alábbi feltételek együttes fennállása esetében jogosult a szennyvízelvezetés – és tisztítási közszolgáltatás felfüggesztésére:

* a Vksztv. 52. § (2a) bekezdése szerinti elszámolási módot választó elkülönített vízhasználó hitelesítéssel nem rendelkező mellékvízmérőt működtet, valamint ha a Vksztv-ben és a Kormányrendeletben meghatározott módon nem teszi lehetővé a mellékvízmérő leolvasását,
* a víziközmű-szolgáltató a nem lakossági felhasználót fizetési kötelezettsége teljesítésére a legalább kétszer írásban felszólította,
* a felhasználási hely fekvése szerint illetékes népegészségügyi szervet - a felfüggesztés lehetőségére vonatkozó második felszólítással egyidejűleg, legalább 8 nappal az intézkedés bevezetését megelőzően – értesítette.

A nem lakossági felhasználó a felfüggesztés lehetőségére vonatkozó első felszólítása - a felhasználó elektronikus úton történő kapcsolattartásra is kiterjedő előzetes és kifejezett hozzájárulása esetén – elektronikusan vagy postai úton, a felfüggesztés lehetőségére vonatkozó második felszólítása tértivevényes levélben történik.

A szolgáltatás felfüggesztése nem alkalmazható egészségügyi és gyermekintézmények, továbbá lakossági Felhasználó részére végzett közműves szennyvízelvezetés és -tisztítás esetében.

A szolgáltatás felfüggesztését megelőző írásbeli jognyilatkozat akkor tekinthető közöltnek, ha azt a címzettnek vagy az átvételre jogosult más személynek tértivevény-szolgáltatással feladott küldeményként vagy egyéb igazolható módon kézbesítik.

A postai szolgáltatásokról szóló törvény szerint tértivevény-szolgáltatással feladott küldeményként kézbesített jognyilatkozatot,

- ha a címzett vagy az átvételre jogosult más személy a küldemény átvételét megtagadja, a kézbesítés megkísérlésének napján,

- ha az „nem kereste” kézbesíthetetlenségi ok jelzésével érkezik vissza a feladóhoz, a második eredménytelen kézbesítési kísérletet követő ötödik munkanapon - az ellenkező bizonyításig - kézbesítettnek kell tekinteni.

A vonatkozó jogszabályok alapján a szolgáltatás felfüggesztésének és a szolgáltatás helyreállításának a költségeit - jogszerűen megvalósított felfüggesztés esetén – a Felhasználó viseli. Ezen költségek mértékéről Szolgáltató a felfüggesztés előtti utolsó fizetési felszólításról szóló levélben, írásban tájékoztatja a Felhasználót.

Szolgáltató jogosult egyszeri kiszállási díjat Felhasználónak kiszámlázni, amennyiben Felhasználó a Szolgáltató által előre, írásban jelzett felfüggesztés időpontját megelőző munkanapon 10:00 óráig igazolható módon nem tájékoztatja Szolgáltatót a díjtartozás kiegyenlítéséről, és ezzel összefüggésben a Szolgáltató a felfüggesztés foganatosítása érdekében kiszáll.

A Szolgáltató a Felhasználó fizetési kötelezettsége (díjtartozása, valamint a korlátozás vagy a felfüggesztés foganatosításával és visszaállításával kapcsolatban felmerülő díj) teljesítésének igazolását követően a víziközmű-szolgáltatást – a rendelkezésre álló kapacitása figyelembevételével – **3 naptári napon belül** állítja helyre. Amennyiben a helyreállítás földmunkát igényel, vagy a helyreállítás harmadik személy jóváhagyásától (önkormányzat által kiadott közterület bontási engedély) függ, illetve az időjárási körülmények a helyreállítási munka elvégzését nem teszi lehetővé, úgy a Szolgáltatót nem terheli felelősség a határidőn túli teljesítésért.

## 3.gc) A szerződésszegés bizonyítására vonatkozó szabályok

Ha ellenőrzés során az ellenőrzést végző szerződésszegést állapít meg, arról a bizonyítás érdekében jegyzőkönyvet és fényképet és/vagy videofelvételt jogosult készíteni.

A Felhasználó szerződésszegését a víziközmű-szolgáltató köteles bizonyítani.

## 3.gd) Azonnali felmondást nem eredményező szerződésszegések jogkövetkezményei

**A Szolgáltató részéről szerződésszegésnek minősül, ha**

* nem értesíti az előírt határidőben a Felhasználót az előre tervezett karbantartási, felújítási vagy fejlesztési munkák miatti szünetelés időpontjáról és várható időtartamáról, **következmény**: kötbér, mértéke felhasználói igénybejelentés esetén: 5000 Ft.
* a szennyvízelvezetési szolgáltatás minősége a jogszabályokban, az engedélyében, az üzemeltetési szerződésben vagy az üzletszabályzatában előírtaknak nem felel meg; **következmény:** kötbér, mértéke felhasználói igénybejelentés esetén lakossági felhasználók esetében 100 Ft/nap, nem lakossági felhasználók esetében 200 Ft/nap.
* a szolgáltatást a szerződésben rögzített időpontban nem kezdi meg, vagy jogellenesen szünetelteti, **következmény:** kötbér, mértéke 5000 Ft.
* a Felhasználói panaszt nem vizsgálja ki, és a vizsgálat eredményéről a felhasználót írásban 15 napon belül nem tájékoztatja, **következmény:** kötbér, mértéke felhasználói igénybejelentés esetén lakossági felhasználó esetében 5000 Ft, nem lakossági felhasználó esetében 10.000 Ft.
* olyan fogyasztásmérőt üzemeltet, amely érvényes hitelesítéssel vagy kalibrációval nem rendelkezik, és annak hitelesítésére jogszabály vagy szerződés a víziközmű-szolgáltatót kötelezi, **következmény**: kötbér, mértéke felhasználói igénybejelentés esetén lakossági felhasználó esetében 5000 Ft, nem lakossági felhasználó esetében 10.000 Ft.
* a fogyasztásmérők hitelesítési idejének nyilvántartásáról nem gondoskodik és a csere vagy újrahitelesítés szükségességéről a fogyasztásmérő tulajdonosát az e rendeletben előírtaknak megfelelően nem értesítette, **következmény**: kötbér, mértéke felhasználói igénybejelentés esetében lakossági felhasználók esetében 5000 Ft, nem lakossági felhasználók esetében 10.000 Ft.

A Szolgáltató a Közszolgáltatási Szerződés megszegésével okozott kárért a polgári jog általános szabályai szerint kártérítési felelősséggel tartozik, továbbá a Felhasználó a fenti összegű kötbér igényét érvényesítheti az ÉTCS Kft-vel szemben.

**A Felhasználó részéről szerződésszegésnek minősül, ha a Felhasználó**

* víziközmű-fejlesztési hozzájárulás megfizetésére kötelezett, és az adott felhasználási helyhez tartozó, rendelkezésére álló közműfejlesztési kvótát túllépi (bővebben: 1. alpont),
* a Szolgáltatóval szemben fennálló fizetési kötelezettségének nem, vagy késedelmesen tesz eleget (bővebben: 2. alpont),
* személye a felhasználási helyen megváltozik, és a korábbi és az új Felhasználó a változást legkésőbb - a Felhasználó elhalálozása kivételével - a birtokátruházástól számított 15 napon belül az ÉTCS Kft-nek jelen Üzletszabályzatban foglaltak szerint nem jelentik be (bővebben: (bővebben: 3. alpont és 3.ad) pont 1. alpontja),
* szabálytalan szennyvízbebocsátást valósít meg (bővebben: 4. alpont),
* lakossági szerződéssel rendelkezik, és a felhasználási helyen részben vagy teljes mértékben nem lakossági felhasználás valósul meg, és ezt az ÉTCS Kft. felé nem jelentette be igazolhatóan a nem lakossági tevékenység megkezdését megelőzően (bővebben: 5. alpont),
* a Felhasználó tulajdonát képező házi szennyvízhálózat és a csatlakozó víziközmű-hálózat rendszeres (30 naponta legalább egy alkalommal történő) ellenőrzéséről, karbantartásáról, meghibásodás esetén haladéktalan javításáról nem gondoskodik, amennyiben a karbantartási területén kívül bármely rendellenességet tapasztal, a szolgáltató felé nem jelzi haladéktalanul,
* a Felhasználó tulajdonában lévő fogyasztásmérő ellenőrzését, hitelesítési vagy egyéb okból történő cseréjét, kalibrálását vagy a fogyasztásmérő leolvasását az Üzletszabályzatban előírtak szerint a Szolgáltató részére nem teszi lehetővé, vagy - ha erre jogszabály vagy megállapodás a Felhasználót kötelezi - ezek javításáról, kalibrálásáról vagy a cseréjéről nem gondoskodik,
* a Szolgáltató megbízottja által végzett ellenőrzés lehetőségét nem biztosítja, az ellenőrzés, illetve leolvasás során a házi és a csatlakozó víziközmű-hálózaton észlelt hibák kijavításáról, illetőleg az előírásoktól eltérő víziközmű használat megszüntetéséről nem gondoskodik,
* nem biztosítja a Szolgáltató üzemeltetésében álló házi szennyvízbeemelő megközelíthetőségének és hozzáférhetőségének korlátozásmentes lehetőségét - szükség esetén tisztító célgép részére is – az egyeztetett időpontban a Szolgáltató részére, különösen a meghibásodás elhárításának és a meghibásodás elhárítását követő üzempróbák idejére,
* nem biztosítja az eltérő műszaki kialakítás vagy megállapodás hiányában a Szolgáltató üzemeltetésében álló szennyvíz beemelő folyamatos energiaellátását az előírásoknak megfelelően, szabványosan kialakított elektromos csatlakozási pontról,
* nem biztosítja a Szolgáltató üzemeltetésében álló szennyvízbeemelő védelmét az illetéktelenek részére való hozzáféréstől, illetve nem gondoskodik annak állagmegóvásáról,
* nem jelenti be haladéktalanul a Szolgáltatónak a Szolgáltató üzemeltetésében álló szennyvízbeemelő rendellenes működését, meghibásodását,
* nem rendeltetésszerűen használja a Szolgáltató üzemeltetésében álló házi szennyvízbeemelő berendezést. Nem rendeltetésszerű használatnak minősül különösen:
* a szivattyú dugulását, a járókerék megakadását, ezáltal a szivattyúmotor leégését okozó, a forgó-mozgó alkatrészek normálistól eltérő kopásához vezető, szennyvíztől idegen anyagok, tárgyak (pl. rongyok, pelenka, egészségügyi betétek, felmosó fej, higiéniai eszközök, szilárd testek, fém, fa, műanyag, üveg anyagok stb.) rendszerbe kerülése;
* a háztartási mosogatás mennyiségét meghaladó mennyiségű olaj, zsiradék, valamint a nem háztartási (ipari) tisztítóanyagnak minősülő, a háztartási kiszerelésnél töményebb, illetve azoktól eltérő vegyszerek rendszerbe kerülése;
* A házi szennyvíz beemelőre illegálisan bekötött vagy abba véletlenszerűen bekerülő csapadékvíz, vagy egyéb folyadék és azok hordalékainak károsító hatása.

A Felhasználó a Közszolgáltatási Szerződés és az Üzletszabályzat megszegésével okozott kárért a polgári jog általános szabályai szerint felelősséggel tartozik, továbbá az ÉTCS Kft. jelen Üzletszabályzat 3.gd) pont 3. alpontja szerinti esetekben kötbért érvényesíthet.

A fogyasztásmérők leolvasásakor nem feltétlenül lehetséges a rendellenességeket teljeskörűen észlelni.

**A felhasználó/elkülönített vízhasználó szerződésszegése esetén fizetendő kötbér mértéke:**

1. az a víziközmű-fejlesztési hozzájárulás megfizetésére kötelezett Felhasználó, aki az adott felhasználási helyhez tartozó, rendelkezésére álló közműfejlesztési kvótát legalább 0,5 m3/nap mennyiséggel túllépi: 50.000 Ft/m3 /alkalom, de minimum 25.000 Ft.
2. Ha a Felhasználó a víziközmű-szolgáltatást a jogszabályokban előírtaktól eltérő módon, szabálytalanul veszi igénybe:
3. A Felhasználó a szennyvíz törzshálózatba a szennyvizet a Szolgáltató előzetes írásos hozzájárulása nélkül bocsátja be, illetve a szolgáltató hozzájárulása nélkül köt rá a törzshálózatra (a szolgáltatási díj megfizetésén túl)

lakossági felhasználó esetében: 100.000 Ft

nem lakossági felhasználó esetében: 300.000 Ft

1. A felhasználó/elkülönített vízhasználó a fogyasztásmérő mérési eredményét bármely módon megkísérli megváltoztatni (pl.: az elszámolás alapjául szolgáló fogyasztásmérőt megfordítja/kicseréli /manipulálja/megkerüli) (a szolgáltatási díj megfizetésén túl): **szennyvízmennyiség mérő esetében: 300.000 Ft, a többi fogyasztásmérő esetében: 100.000 Ft**
2. Amennyiben a Felhasználó lakossági szerződéssel rendelkezik, és a felhasználási helyen részben vagy teljes mértékben nem lakossági felhasználás valósul meg, és előzetesen az ÉTCS Kft. felé nem jelentette be igazolhatóan a nem lakossági tevékenység megkezdését: **100.000 Ft**
3. Felhasználó az elválasztott rendszerű házi szennyvízhálózatba vagy a szennyvíz törzshálózatba egyéb, nem mért vizet juttat (talajvíz, csapadékvíz, fúrt vagy ásott kútból vételezett telki mérővel nem mért víz) illetve locsolási vízmérőn vételezett ivóvízből szennyvizet keletkeztet (a szolgáltatási díj megfizetésén túl)

lakossági felhasználó esetében: **200.000 Ft** felhasználási helyenként, a megszüntetésre szóló felszólításban meghatározott határidő elmulasztása esetén 30 naponként ismétlődően mindaddig, ameddig a jogszerűtlen állapot megszüntetésére nem kerül sor.

nem lakossági felhasználó esetében: **500.000 Ft** felhasználási helyenként, a megszüntetésre szóló felszólításban meghatározott határidő elmulasztása esetén 30 naponként ismétlődően mindaddig, ameddig a jogszerűtlen állapot megszüntetésére nem kerül sor.

1. A korábbi és az új felhasználó a felhasználó személyének megváltozását nem, vagy késedelmesen jelentették be: **új lakossági felhasználó esetében: 10.000 Ft/alkalom, új nem lakossági felhasználó esetében: 50.000 Ft/alkalom**
2. Amennyiben a nem lakossági felhasználónak minősülő elkülönített vízhasználó:

· a tulajdonában álló mellékvízmérő leszerelését megakadályozó zárat vagy plombát megsérti, illetve eltávolítja vagy azokkal együtt a mellékvízmérőt a víziközmű-szolgáltató által jóváhagyott vízmérési helyről leszereli vagy

· határidőben nem gondoskodik a mellékvízmérő hitelesítéséről vagy cseréjéről: 50.000 Ft/alkalom

* + - 1. **A megváltott kvóta túllépése, mint Felhasználói szerződésszegés**

Az a víziközmű-fejlesztési hozzájárulás megfizetésére kötelezett nem lakossági Felhasználó, aki az adott felhasználási helyhez tartozó, rendelkezésére álló közműfejlesztési kvótát túllépi, szerződésszegést követ el, és az ÉTCS Kft. jogosult kötbért felszámítani, valamint a közszolgáltatási ill. a mellékszolgáltatási szerződés felmondására, a szolgáltatás megszűntetésére, korlátozásra.

A kvóta különbözet megváltását követően a Szolgáltató és a Felhasználó a megkötött Közszolgáltatási Szerződést módosítják a magasabb kvóta mértékének megfelelően.

A víziközmű-fejlesztési hozzájárulásra vonatkozó szabályozás az Üzletszabályzat 8.1 pontjában található.

**2. Díjtartozás, mint Felhasználói szerződésszegés**

Amennyiben a Felhasználó a szolgáltatási díjról kibocsátott számlát fizetési határidőn belül nem teljesíti és nem él kifogással, szerződésszegést követ el, és Szolgáltató jogosult az alábbi következmények alkalmazására.

A Szolgáltató jogosult a felhasználó lejárt tartozásába beszámítani az elszámolás vagy a számlakifogás eredményeképpen jelentkező túlfizetés (e bekezdés alkalmazásában a továbbiakban: túlfizetés) összegét. A túlfizetés összegét a Szolgáltató a Felhasználó következő számláiban akkor számolhatja el, ha a Felhasználó eltérően nem rendelkezik. A Szolgáltató részéről fennálló fizetési kötelezettséget a Szolgáltató a Felhasználó lejárt tartozásába beszámíthatja, valamint a Felhasználó következő számláiban elszámolhatja.

Amennyiben a Felhasználó nem az ingatlan tulajdonosa, hanem az ingatlant egyéb jogcímen használja, és a Felhasználó a szolgáltatási díjat nem, nem teljes összegében, vagy késedelmesen fizeti meg az ÉTCS Kft-nek, úgy az ÉTCS Kft. jogosult követelését az ingatlan tulajdonossal szemben érvényesíteni.

**Késedelmi kamat**

A Szolgáltató a késedelmesen befizetett számlák vonatkozásában, a késedelemmel érintett napokra a Ptk. szerinti, késedelmi kamatösszeg felszámítására jogosult. A Szolgáltató kamatterhelő levélben tájékoztatja a Felhasználót a késedelmi kamat pontos összegéről, illetve a késedelmesen befizetett számlákról, a késedelmes napokról, ezzel a késedelmi kamatösszeg pontos levezetéséről.

Az ÉTCS Kft. a késedelmi kamatot, indokolt esetben – méltányossági okból - részben vagy egészben elengedheti.

**Behajtási költségátalány**

Az ÉTCS Kft. a behajtási költségátalányról szóló 2016. évi IX. törvény 3. § (1) bekezdése alapján rögzíti, hogy az általa vállalkozásokkal, illetve szerződő hatóságokkal kötött szerződések esetében a kötelezettet, illetve a szerződő hatóságot terhelő, kereskedelmi ügyletből eredő fizetési kötelezettség teljesítésének késedelme esetén a követelése behajtásával kapcsolatos költségei fedezetéül 40, azaz negyven eurónak megfelelő, a Magyar Nemzeti Bank - késedelem kezdőnapján érvényes - hivatalos deviza-középárfolyama alapján meghatározott forintösszegre, azaz behajtási költségátalányra tart igényt.

A behajtási költségátalány megállapítása a számlán feltüntetett fizetési határidőt követő napra történik. A behajtási költségátalányt az ÉTCS Kft. a késedelem bekövetkezésétől számított egy éves jogvesztő határidőn belül követelheti. A követelés esedékességének időpontja önkéntes teljesítés esetén ennek időpontja, önkéntes teljesítés hiányában a teljesítésre való első felszólítás időpontja.

A kötelezett a behajtási költségátalány megfizetésére nem köteles, ha az erre irányuló igény érvényesítése során a késedelmét kimenti. A kimentési kifogások kezelését az ÉTCS Kft. vagy megbízottja a belső ügyrendje szerint végzi.

Ha a felhasználó a számlával kapcsolatban kifogást emelt, az ÉTCS Kft. nem számít fel behajtási költségátalányt a számlakifogás helybenhagyása miatt kiállított helyesbítő számla fizetési határidejének lejártáig, vagy a számlakifogás elutasításának felhasználói kézhezvételétől számított nyolcadik napig.

A behajtási költségátalány megfizetésére irányuló kötelezettség teljesítése nem mentesít a késedelem egyéb jogkövetkezményei alól, a kártérítésbe azonban a behajtási költségátalány összege beszámít.

**Egyéb költségek**

A Szolgáltató jogosult minden, az adóssal szembeni követelésének érvényesítésével kapcsolatban felmerült költségének és kárának adóssal szemben történő érvényesítésére (ilyen különösen a fizetési emlékeztető ill. a jogi eljárás előtti fizetési felszólítás díja, a fizetési meghagyás megindításával összefüggő díj, ügyvédi munkadíj, költségátalány, végrehajtási eljárás megindításával kapcsolatban felmerült díj, végrehajtónak fizetendő költségek).

**Kinnlevőség kezelés**

Amennyiben a Felhasználó fizetési határidőre nem tesz eleget a szolgáltatási díjfizetési kötelezettségének, első lépésként a Szolgáltató postai úton fizetési emlékeztető levélben értesíti a Felhasználót, hogy fizetési késedelembe esett, valamint felszólítja, hogy haladéktalanul rendezze fennálló tartozását. Az elkészített fizetési emlékeztető levélért az ÉTCS Kft. a honlapján közzétett díjtáblázatban szereplő díjat számítja fel. A fizetési emlékeztető levelet a Szolgáltató legalább 5 naptári napos fizetési késedelem esetén jogosult postázni.

Az ÉTCS Kft. a fizetési emlékeztető levél kiküldését követően indított telefonhívás útján is tájékoztathatja a Felhasználót a fennálló díjtartozásáról és felszólíthatja annak rendezésére.

Amennyiben a Felhasználó díjfizetési kötelezettségének továbbra sem tesz eleget, a Szolgáltató tértivevényes formában postai úton, ún. jogi eljárás előtti fizetési felszólítást küld, melyben a jogkövetkezmények rögzítése mellett felszólítja, hogy tartozását a fizetési felszólítás kézhezvételétől számított 8 napon belül fizesse meg. Az elkészített jogi eljárás előtti fizetési felszólító levélért az ÉTCS Kft. a honlapján közzétett díjtáblázatban szereplő díjat számítja fel.

Eredménytelenség esetén a Szolgáltató peres/nem peres eljárást kezdeményezhet a Felhasználóval / Közös képviselő nélküli társasház és Lakóközösségek esetén a tulajdonossal szemben (pl.: fizetési meghagyás kibocsátása iránti kérelem, polgári per indítása, felszámolási eljárás megindítása, illetve a bíróság jogerős határozata, közjegyző jogerős végzése vagy jogerős bírói ítélet alapján végrehajtási eljárás indítása).

**3. Adatváltozás bejelentésének elmulasztása, mint Felhasználói szerződésszegés**

Ha a felhasználási helyen a Felhasználó személye megváltozik, a korábbi és az új Felhasználó a változást legkésőbb - a Felhasználó elhalálozása kivételével - a birtokátruházástól számított 15 napon belül kötelesek az ÉTCS Kft-nek jelen Üzletszabályzatban foglaltak szerint bejelenteni és annak rendelkezései szerint eljárni. E kötelezettség elmulasztása a Felhasználó részéről szerződésszegésnek minősül, és a Felhasználó köteles a szerződésszegő magatartás megszüntetésén túl az ebből eredő valamennyi kárt és igazolt költséget a Szolgáltató részére megtéríteni, ezen felül az ÉTCS Kft. jelen Üzletszabályzat 3.gd) pont szerinti kötbért érvényesíthet az új Felhasználóval szemben.

Amennyiben a Felhasználó a Közszolgáltatási Szerződésben foglalt adatainak változását (ide nem értve a felhasználó személyének változását) 15 napon belül nem jelenti be a Szolgáltatónak, és ezzel költséget keletkeztet, vagy kárt okoz, úgy azt köteles megtéríteni a Szolgáltatónak.

**4. Szabálytalan szennyvízbebocsátás, mint Felhasználói szerződésszegés**

Szabálytalan szennyvízbebocsátásnak minősül, ha a Felhasználó

* a szennyvíz törzshálózatba a szennyvizet a Szolgáltató előzetes írásos hozzájárulása nélkül bocsátja be, illetve a szolgáltató hozzájárulása nélkül köt rá a szennyvíz törzshálózatra,
* a fogyasztásmérő mérési eredményét bármely módon megkísérli megváltoztatni (pl.: az elszámolás alapjául szolgáló fogyasztásmérőt megfordítja/kicseréli /manipulálja/megkerüli),
* a házi szennyvízhálózatba vagy a szennyvíz törzshálózatba egyéb, nem mért vizet juttat (talajvíz, csapadékvíz, fúrt vagy ásott kútból vételezett telki mérővel nem mért víz) illetve locsolási vízmérőn vételezett ivóvizet a szennyvíz törzshálózatba bevezeti,
* által a szennyvíz törzshálózatba bevezetett szennyvíz minősége, illetve az összetétele nem felel meg a jogszabályban leírtaknak, a jogszabályban meghatározott küszöbértéket meghaladó minőségű szennyvizet bocsát be, a szükséges előtisztításról nem gondoskodik.

A szabálytalan szennyvízbebocsátás tényét a Szolgáltató (illetőleg a nevében eljáró személy) jogosult megállapítani. A feltárt tényekről a Szolgáltató a helyszínen jegyzőkönyvet vesz fel, amelyre a jelen Üzletszabályzat 3.ga) pontjában foglalt rendelkezéseket kell alkalmazni.

Az igénybe vett szennyvízelvezetési közszolgáltatás mértékét, ill. mennyiségét az ÉTCS Kft. jelen Üzletszabályzat 3.cc) pont 1. alpontjában (Nem vehető figyelembe a szennyvíz mennyiségének meghatározásánál) leírtak szerint határozza meg.

Az ellenkező bizonyításáig úgy kell tekinteni, hogy a jogellenes állapot az igénybejelentést megelőző 5 évvel korábbi időpontban kezdődött.

Amennyiben a Felhasználó a szennyvíz törzshálózatba a szennyvizet a Szolgáltató előzetes írásos hozzájárulása nélkül bocsátja be, illetve a szolgáltató hozzájárulása nélkül köt rá a szennyvíz törzshálózatra, úgy köteles a Felhasználó megfizetni

* a közterületi szennyvízcsatorna megépítésének időpontjától, vagy
* az ingatlan vízbekötésének időpontjától, vagy
* szennyvízbebocsátás megkezdésének Felhasználó által hiteles dokumentummal (ÁFÁ-s számla) igazolt időpontjától,

a jogellenes állapot megszüntetéséig - de legfeljebb 5 éves időtartamra - az igénybe vett közszolgáltatás ellenértékét.

A szennyvízelvezető hálózatba bevezetett víz mennyiségét – mint igénybe vett közszolgáltatást - az ÉTCS Kft. az ÉTV Kft. által megállapított, elfogyasztott ivóvízmennyiséggel megegyező mértékben határozza meg. Az eszerint kiszámolt szolgáltatási díjról az ÉTCS Kft. számlát állít ki, továbbá az ÉTCS Kft. jelen Üzletszabályzat 3.gd) pont 3. alpontja szerint kötbért érvényesíthet.

Amennyiben a Felhasználó a fogyasztásmérő mérési eredményét bármely módon megkísérli megváltoztatni (pl.: az elszámolás alapjául szolgáló fogyasztásmérőt megfordítja/kicseréli /manipulálja/megkerüli), úgy köteles a Felhasználó megfizetni a közterületi szennyvízcsatorna megépítésének időpontjától a jogellenes állapot megszüntetéséig - de legfeljebb 5 éves időtartamra – az igénybevett szennyvízelvezetési közszolgáltatás ellenértékét. A szennyvízelvezető hálózatba bevezetett víz mennyiségét – mint igénybe vett közszolgáltatást - az ÉTCS Kft. az ÉTV Kft. által megállapított, elfogyasztott ivóvízmennyiséggel megegyező mértékben határozza meg. Az eszerint kiszámolt szolgáltatási díjról az ÉTCS Kft. számlát állít ki, továbbá az ÉTCS Kft. jelen Üzletszabályzat 3.gd) pont 3. alpontja szerint kötbért érvényesíthet.

Amennyiben az elválasztott rendszerű szennyvízelvezető hálózatba csapadékvíz bevezetésére kerül sor, úgy köteles a Felhasználó megfizetni a közterületi szennyvízcsatorna megépítésének időpontjától a jogellenes állapot megszüntetéséig - de legfeljebb 5 éves időtartamra – az igénybe vett szennyvízelvezetési közszolgáltatás ellenértékét. A szennyvízelvezető hálózatba bevezetett csapadék mennyiségét – mint igénybe vett közszolgáltatást - az ÉTCS Kft. az Országos Meteorológiai Szolgálat által észlelt jellemző éves csapadékmennyiség (mm), az ingatlan vízzáróan burkolt felülete (m2), és 0,8 lefolyási tényező figyelembevételével határozza meg. Az eszerint kiszámolt szolgáltatási díjról az ÉTCS Kft. számlát állít ki, továbbá az ÉTCS Kft. jelen Üzletszabályzat 3.gd) pont 3. alpontja szerint kötbért érvényesíthet.

Ha elválasztott rendszerű szennyvízelvezető hálózatba csapadékvíz bevezetésére kerül sor, és ezt a gyakorlatot a Felhasználó a víziközmű-szolgáltató felszólítása ellenére tovább folytatja, az ÉTCS Kft. a jogellenes állapotot a Felhasználó költségére megszüntetheti.

Amennyiben a Felhasználó a házi szennyvízhálózatba vagy a szennyvíz törzshálózatba egyéb, nem mért vizet juttat (fúrt vagy ásott kútból vételezett víz, telki mérővel nem mért víz, egyéb víz), úgy köteles a Felhasználó megfizetni a közterületi szennyvízcsatorna megépítésének időpontjától a jogellenes állapot megszüntetéséig - de legfeljebb 5 éves időtartamra – az igénybe vett szennyvízelvezetési közszolgáltatás ellenértékét. A szennyvízelvezető hálózatba bevezetett víz mennyiségét – mint igény bevett közszolgáltatást - az ÉTCS Kft. műszaki számítással határozza meg, melyet a Felhasználó részére is megküld. Az eszerint kiszámolt szolgáltatási díjról az ÉTCS Kft. számlát állít ki, továbbá az ÉTCS Kft. jelen Üzletszabályzat 3.gd) pont 3. alpontja szerint kötbért érvényesíthet.

Amennyiben a Felhasználó a locsolási vízmérőn vételezett ivóvizet a szennyvíz törzshálózatba bevezeti, úgy köteles a Felhasználó megfizetni a közterületi szennyvízcsatorna megépítésének időpontjától a jogellenes állapot megszüntetéséig - de legfeljebb 5 éves időtartamra – a locsolási vízmérő által mért ivóvízfogyasztás szerinti szolgáltatási díjat. Az eszerint kiszámolt szolgáltatási díjról az ÉTCS Kft. számlát állít ki, továbbá az ÉTCS Kft. jelen Üzletszabályzat 3.gd) pont 3. alpontja szerint kötbért érvényesíthet.

Amennyiben a bevezetett szennyvíz minősége, illetve az összetétele nem felel meg a jogszabályban leírtaknak, káros csatornaszennyezés megállapítása esetén a Felhasználó ***csatornabírság*** fizetésére köteles. A Szolgáltató megállapítása megtételét követő naptól a tárgyévet követő év március 31-ig továbbítja az illetékes vízvédelmi hatóságnak a káros szennyezés megállapítására vonatkozó valamennyi iratot és vizsgálati adatot, a csatornabírság kiszabására vonatkozó javaslatával együtt.

A szennyvízkibocsátással járó létesítmények működtetése során:

*a)* olyan anyag-, víz- és energiafelhasználást kell folytatni, amely nem okozza a kibocsátási határértékek túllépését és megfelel az egyéb környezetvédelmi előírásoknak;

*b)* a szennyvíztisztító és a szennyvízkezelő berendezések szakszerű üzemeltetéséről folyamatosan, karbantartásukról rendszeresen gondoskodni kell;

*c)* a technológiai előírások megtartásával, az üzemzavarok megelőzésével, illetőleg elhárításával a vízszennyezést meg kell akadályozni.

Amennyiben a Felhasználó a határértékeknek nem megfelelő szennyvizet bocsájt az ÉTCS Kft. szennyvízelvezető törzshálózatába, a Hatóság és a Szolgáltató az alábbi szankciókat alkalmazhatja:

* hatósági kötelezés,
* csatorna bírság,
* szerződés felmondás.

Amennyiben a bebocsátó Felhasználó az előírt határértékeket nem tudja tartani, úgy a Kormányrendelet 86. § (6) bekezdése szerint a szennyvízelvezető mű káros szennyezése esetén - megfelelő szennyvíz-előtisztító berendezés hiánya vagy szakszerűtlen üzemeltetése miatt - a hatóság a bebocsátót a szennyvíz előzetes tisztításához szükséges berendezés létesítésére, korszerűsítésére vagy a meglévő berendezés megfelelő üzemeltetésére kötelezi.

**5. Nem lakossági tevékenység folytatására vonatkozó előzetes bejelentés elmulasztása, mint Felhasználói szerződésszegés**

Amennyiben a lakossági Felhasználó a felhasználási helyen nem lakossági tevékenységet kíván folytatni, úgy köteles a nem lakossági tevékenység megkezdését megelőzően ezt az ÉTCS Kft. felé bejelenteni, és az ÉTCS Kft-vel nem lakossági Közszolgáltatási Szerződést kötni.

Amennyiben egy felhasználási helyen lakossági és nem lakossági díjszabás szerinti felhasználás egyaránt történik, úgy a lakossági – nem lakossági felhasználás mennyiségét külön kell mérni (az ivóvíz szolgáltató ÉTV Kft. által engedélyezett és hiteles iker- illetve mellékvízmérővel), és a szolgáltatási díjat eszerint kell megállapítani. Továbbá köteles a Felhasználó a nem lakossági tevékenység megkezdését megelőzően a lakossági, illetve a nem lakossági Közszolgáltatási Szerződéseket az ÉTCS Kft-vel megkötni.

Amennyiben egy felhasználási helyen lakossági és nem lakossági díjszabás szerinti felhasználás egyaránt történik, és a lakossági – nem lakossági felhasználás mennyiségének külön mérése nem valósul meg, úgy a külön mérés hiányában a Felhasználó köteles nem lakossági Közszolgáltatási Szerződést kötni az ÉTCS Kft-vel, és a szolgáltatási díjat számla ellenében nem lakossági díjszabással megfizetni a Szolgáltatónak.

A változás előzetes bejelentésének elmaradása és a megfelelő Közszolgáltatási Szerződés előzetes megkötésének hiánya esetén az ÉTCS Kft. jelen Üzletszabályzat 3.gd) pont szerint kötbért érvényesíthet, továbbá jelen Üzletszabályzat 3. ge) pontjában (*Amennyiben a Felhasználó a nem lakossági tevékenységre vonatkozóan az előzetes bejelentést elmulasztja*) leírtak szerint jár el.

## 3.ge) Fogyasztási kategória (jelleg) eltérés esetén követendő eljárás

**A szolgáltatás igénybevétele lakossági díjszabással**

Lakossági díjszabásban kizárólag a társasház és a lakásszövetkezet, valamint az a természetes személy felhasználó részesülhet, aki nem jövedelemszerző gazdasági tevékenység keretében, saját háztartása, üdülő vagy hétvégi ház, garázs ellátása érdekében veszi igénybe a víziközmű szolgáltatást.

Továbbá a tényleges felhasználási adatok ismeretében a Szolgáltató lakossági díjszabást alkalmaz:

a) a lakásbérlők tényleges víziközmű-szolgáltatás igénybevételét a bérlakás üzemeltetését végző gazdálkodó szervezettel szemben, továbbá

b) a szociális igazgatásról és szociális ellátásokról szóló törvény szerinti személyes gondoskodást nyújtó bentlakásos szociális intézmény és a támogatott lakhatás, valamint

c) a gyermekek védelméről és a gyámügyi igazgatásról szóló törvény szerinti gyermekek átmeneti otthona, családok átmeneti otthona, gyermekotthon, lakásotthon, utógondozó otthon és javítóintézet esetében, ha a szolgáltatás után a fenntartó a központi költségvetésről szóló törvény szerinti támogatásban részesül.

A Vksztv. alkalmazásában a jogi személyiséggel rendelkező vallási közösség tulajdonában álló, egy felhasználási helyet képező, egy vagy több lakóépület, lakás, plébánia, parókia, rendház, üdülő vagy hétvégi ház, továbbá a hozzá kapcsolódó garázs víziközmű-szolgáltatásának biztosítása érdekében megkötött szerződés tekintetében lakossági felhasználónak minősül, ha a jogi személyiséggel rendelkező vallási közösség tulajdonában álló lakóépület, lakás, plébánia, parókia, rendház, üdülő vagy hétvégi ház a 2011. évi CCVI. törvény (Ehtv.) 12. § (1) bekezdésében vagy 12/A. § (1) bekezdésében meghatározott személy életvitelszerű lakhatására szolgál, és az így igénybe vett szolgáltatással a jogi személyiséggel rendelkező vallási közösség nem folytat jövedelemszerző tevékenységet.

**A szolgáltatás igénybevétele nem lakossági díjszabással**

Amennyiben a felhasználási helyen a víziközmű-szolgáltatást nem az előző pontban felsorolt Felhasználó, és/vagy nem az előző pontban felsorolt tevékenység keretében veszik igénybe, úgy az nem lakossági felhasználásnak minősül, ezért a Felhasználó köteles a nem lakossági Közszolgáltatási Szerződés megkötésére és a nem lakossági díjszabás szerint köteles a szolgáltatási díjat megfizetni az ÉTCS Kft. felé.

**A szolgáltatás igénybevétele olyan felhasználási helyen, ahol lakossági és nem lakossági felhasználás is történik**

Amennyiben egy felhasználási helyen lakossági és nem lakossági díjszabás szerinti felhasználás is történik, úgy a felhasználás mennyiségét külön kell mérni, és a szolgáltatási díjat eszerint kell megállapítani. Szolgáltató jogosult a bekötési vízmérőn mért teljes mennyiség után a nem lakossági díjon történő számlázásra mindaddig, amíg a nem lakossági felhasználás mennyiségének külön méréséről a Felhasználó nem gondoskodik.

**Amennyiben a Felhasználó a nem lakossági tevékenységre vonatkozóan az előzetes bejelentést elmulasztja**

Amennyiben egy felhasználási helyen kizárólag nem lakossági felhasználás történik, és a Felhasználó lakossági szerződés keretében, lakossági díjszabással fizeti a szolgáltatási díjat, úgy a Felhasználó szerződésszegést követ el, ennek következményeként

* köteles megfizetni a nem lakossági tevékenység megkezdésének Felhasználó által igazolt időpontjáig, de legfeljebb 5 évre visszamenőlegesen a lakossági és a nem lakossági szolgáltatási díj különbözetét, a felhasználási helyen igénybe vett teljes mennyiségre vonatkozóan;
* köteles megfizetni jelen Üzletszabályzat 3.gd) pont szerinti kötbér *(Amennyiben a Felhasználó lakossági szerződéssel rendelkezik, és a felhasználási helyen részben vagy teljes mértékben nem lakossági felhasználás valósul meg, és előzetesen az ÉTCS Kft. felé nem jelentette be igazolhatóan a nem lakossági tevékenység megkezdését (a szolgáltatási díjkülönbözet megfizetésén túl))* összegét;
* köteles a Felhasználó a nem lakossági Közszolgáltatási Szerződést az ÉTCS Kft-vel megkötni.

Amennyiben egy felhasználási helyen lakossági és nem lakossági díjszabás szerinti felhasználás is történik, Szolgáltató jogosult a bekötési vízmérőn mért teljes mennyiség után a nem lakossági díjon történő számlázásra mindaddig, amíg a nem lakossági felhasználás mennyiségének külön méréséről a Felhasználó nem gondoskodik.

Felhasználó

* köteles megfizetni jelen Üzletszabályzat 3.gd) pont szerinti kötbér *(Amennyiben a Felhasználó lakossági szerződéssel rendelkezik, és a felhasználási helyen részben vagy teljes mértékben nem lakossági felhasználás valósul meg, és előzetesen az ÉTCS Kft. felé nem jelentette be igazolhatóan a nem lakossági tevékenység megkezdését (a szolgáltatási díjkülönbözet megfizetésén túl))* összegét;
* köteles a lakossági – nem lakossági felhasználás mennyiségének külön méréséről az ivóvíz-szolgáltató ÉTV Kft-nél gondoskodni (a Szolgáltató által engedélyezett és hiteles iker- illetve mellékvízmérővel) a Szolgáltató felhívásának kézhezvételétől számított 60 naptári napon belül; majd köteles a lakossági, illetve a nem lakossági Közszolgáltatási Szerződéseket az ÉTCS Kft-vel megkötni.

Amennyiben a Felhasználó a lakossági – nem lakossági felhasználás mennyiségének külön méréséről (az ivóvíz-szolgáltató ÉTV Kft. által engedélyezett és hiteles iker- illetve mellékvízmérővel) a Szolgáltató felhívásának kézhezvételétől számított 60 naptári napon belül nem gondoskodik, és/vagy a lakossági, illetve a nem lakossági Közszolgáltatási Szerződéseket az ÉTCS Kft-vel nem köti meg, úgy az ÉTCS Kft. minden megkezdett 30 napra jogosult jelen Üzletszabályzat 3.gd) pont szerinti kötbér összegét felszámítani, *(Amennyiben a Felhasználó lakossági szerződéssel rendelkezik, és a felhasználási helyen részben vagy teljes mértékben nem lakossági felhasználás valósul meg, és előzetesen az ÉTCS Kft. felé nem jelentette be igazolhatóan a nem lakossági tevékenység megkezdését (a szolgáltatási díjkülönbözet megfizetésén túl))* továbbá a felhasználási helyre az előző két bekezdés szerint megállapított lakossági – nem lakossági aránynak megfelelően számlázni. A kibocsátott számlát és a kötbért a Felhasználó köteles megfizetni.

A nem lakossági tevékenység megkezdésének időpontja kizárólag cégbírósági bejegyzéssel vagy a területileg illetékes jegyző által kiadott működési engedéllyel igazolható.

**Közvetített szolgáltatás**

Ha az ÉTCS Kft. az általa nyújtott közszolgáltatást közbeiktatott személy vagy szerződéses kapcsolati lánc (a továbbiakban együtt: közvetített szolgáltatás) útján juttatja el a lakossági Felhasználó, illetve jogszabály alapján vele egy díjkategóriába tartozó személy (a továbbiakban együtt: rezsicsökkentésre jogosult) részére, úgy lakossági díjszabást alkalmaz.

Amennyiben a közvetített szolgáltatásban részes közbenső szereplő a fogyasztásmérő leolvasásával egyidejűleg az ÉTCS Kft. részére adatot szolgáltat arról, hogy az elszámolási időszak fogyasztása milyen arányban oszlik meg a vele szerződéses kapcsolatban álló rezsicsökkentésre jogosult és más felhasználók között, úgy az ÉTCS Kft. ezen adatszolgáltatás alapján külön-külön számlát bocsát ki a víziközmű-szolgáltatást közvetítő személy részére a rezsicsökkentésre jogosult és más Felhasználók szolgáltatási díjáról. Ha az adatszolgáltatást a közvetített szolgáltatásban részes közbenső szereplő határidőben nem teljesíti, az ÉTCS Kft. csak egy, nem lakossági díjszabást tartalmazó számlát bocsát ki.

A lakossági díj az előző bekezdés szerinti adatszolgáltatás elmulasztása esetén is megilleti a rezsicsökkentésre jogosultakat, a lakossági díjas és a nem lakossági (közületi) díjas számlák különbözetét a víziközmű-szolgáltatást közvetített szolgáltatásként nyújtó személy köteles az ÉTCS Kft. felé megfizetni, számla ellenében.

Az ÉTCS Kft. bármikor jogosult betekinteni az előző bekezdésekben említett adatszolgáltatást megalapozó adatokba, számításokba, illetve az alkalmazott módszertanba.

# 3.h) Adatvédelem, adatbiztonság

A Szolgáltató a Felhasználó személyes adatait a Polgári Törvénykönyv, az információs önrendelkezési jogról és az információszabadságról szóló 2011. évi CXII. törvény, illetőleg a víziközmű-szolgáltatásról szóló 2011. évi CCIX. törvény (Vksztv.) alapján kezeli.

A Szolgáltató, mint adatkezelő kötelezettséget vállal arra, hogy a tevékenységével kapcsolatos valamennyi adatkezelés megfelel az 6/2019 számú Személyes adatok kezelésére vonatkozó szabályzatában meghatározott követelményeknek.

A Felhasználó a Közszolgáltatási Szerződés aláírásával hozzájárul a személyes adatok kezeléséhez, aláírásával elismeri, hogy az Adatvédelmi és adatbiztonsági szabályzatot megismerte, és elfogadja. A szolgáltatási jogviszony megszűnését követően a Szolgáltató a személyes adatokat törli a nyilvántartásából.

A Felhasználó a Közszolgáltatási Szerződésben foglalt nyilatkozatban járul hozzá ahhoz, hogy személyes adatait a Szolgáltató adatkezelésre harmadik személynek díjbeszedési intézkedések foganatosítása (számlák előállítása, fizetésre felszólító, késedelmi kamat-, illetve egyenlegközlő levelek előállítása, elkülönített vízhasználó fogyasztásának megállapítása, követelések behajtása, stb.) valamint fogyasztási adatok gyűjtése céljából átadhassa.

A víziközmű-szolgáltatásba bekapcsolt ingatlan tekintetében, a Szolgáltató és a lakossági felhasználó között a Közszolgáltatási Szerződés a víziközmű-szolgáltatás igénybevételével is létrejön. Ez esetben a felhasználó hozzájárulására és a Szolgáltató adatkezelésére az Adatvédelmi és adatbiztonsági szabályzatában, jelen Üzletszabályzatban és Általános Szerződési Feltételeiben foglaltak vonatkoznak.

Az ÉTCS Kft. Adatvédelmi és adatbiztonsági szabályzata a [www.erdicsatornamuvek.hu/adatvedelem](http://www.erdicsatornamuvek.hu/adatvedelem) oldalon megismerhető.

**Az adatvédelem alapelvei, célja**

A szennyvíz-elvezetés szolgáltatás igénybevételéhez nélkülözhetetlen a Felhasználók egyes személyes és egyéb adatainak kezelése. Az adatkezelés során a Szolgáltató biztosítja az adatok pontosságát, teljességét és - ha az adatkezelés céljára tekintettel szükséges - naprakészségét, valamint azt, hogy az érintettet csak az adatkezelés céljához szükséges ideig lehessen azonosítani.

A Szolgáltató tevékenységének végzése, a tevékenység végzéséhez szükséges műszaki berendezések létesítésére, üzemeltetésére vonatkozó szerződés megkötése, tartalmának meghatározása, módosítása, teljesítésének figyelemmel kísérése, szerződésben meghatározott díjak számlázása, továbbá szerződésből eredő egyéb követelések érvényesítése, valamint együttműködési és adatszolgáltatási kötelezettségek teljesítése céljából kezelheti a felhasználó azonosításához szükséges és elégséges, a szerződés tartalmát képező személyes adatot.

**Az adatok kezelésének időtartama**

A Felhasználóhoz kapcsolódó valamennyi olyan dokumentumot és/vagy ezen dokumentumok számítástechnikai rendszerben rögzített adattartalmát, melyek gazdasági esemény megtörténtét dokumentálják, s így számviteli bizonylatnak minősülnek, az ÉTCS Kft. a hatályos adó- és számviteli szabályokban meghatározott megőrzési időig tárolja. Ilyen dokumentumnak minősülnek különösen: számlák, befizetési bizonylatok, ellenőrzések, beavatkozások bizonylatai, dokumentumai.

Az ÉTCS Kft., mint adatkezelő a kezelt személyes adatot - a jogszabályban meghatározott határidő leteltét követően - haladéktalanul törli, ha nem a 4.1 pontban meghatározott célból történt az adatkezelés, vagy az ott meghatározott adatkezelési cél megszűnt, különösen az engedélyesi tevékenység keretében létrejött jogviszony megszűnik, vagy az ahhoz kapcsolódó követelések érvényesítése megtörtént, illetve a követelés érvényesíthetősége megszűnt.

**Adatbiztonságra vonatkozó rendelkezések**

Az ÉTCS Kft. a szolgáltatással, illetve hálózatának üzemeltetésével kapcsolatban a tudomására jutott információkat és adatokat a hatályos jogszabályok előírásainak megfelelően bizalmasan kezeli. Az adatokat – a bírósági, illetve hatósági megkeresések kivételével – harmadik személyeknek nem továbbítja, és nem teszi hozzáférhetővé mindaddig, amíg a Felhasználó a Közszolgáltatási Szerződésben foglalt kötelezettségeit maradéktalanul teljesíti. A Felhasználó a Közszolgáltatási Szerződés aláírásával feltétel nélkül hozzájárul ahhoz, hogy amennyiben kötelezettségeinek nem tesz eleget, az ÉTCS Kft. a szükséges Felhasználói adatokat a szintén titoktartásra kötelezett harmadik személy részére Felhasználói azonosítás és/vagy követelés érvényesítés céljából kiadja.

Az ÉTCS Kft. mindent megtesz az általa kezelt Felhasználói személyes adatoknak a jogosulatlan hozzáférés, megváltoztatás, nyilvánosságra hozás, törlés, sérülés, megsemmisülés elleni védelméért.

## 3.ha) A szerződő fél kezelt személyes adatainak köre

A Felhasználó azonosításához a természetes személy felhasználó esetén neve, lakcíme (állandó lakcíme, ideiglenes lakcíme, levelezési/számlázási címe), anyja neve, születésének helye, születésének időpontja, nem természetes személy felhasználó esetén elnevezése, székhelye, adószáma, cégjegyzékszáma (egyéb nyilvántartási száma), képviselőjének neve és anyja neve szükséges.

Megadható adat a felhasználó bankszámla száma (csoportos beszedési megbízással történő fizetés esetén), vezetékes és/vagy mobil telefonszáma, e-mail címe.

A jogszabályban meghatározott és a fenti adatokon túl, az ÉTCS Kft., és az ÉTV Kft. által kezelt egyéb adatokról az egyes adatkezelésekre vonatkozó adatvédelmi tájékoztatok az irányadók.

**Ügyfélnyilvántartás**

A Szolgáltató ügyfél-nyilvántartása a szolgáltatási jogviszonyra vonatkozó tények dokumentálására szolgáló kötelező adatkezelés, amelynek adatállománya a szolgáltatási jogviszonnyal kapcsolatban keletkező jogok érvényesítésével és kötelezettségek teljesítésével kapcsolatos adminisztratív, szervezési és kivitelezési feladatok ellátására használhatók fel.

Az ügyfél-nyilvántartás a Társaság valamennyi ügyfelének adatait tartalmazza. Az ügyfelekről nyilvántartásba felvehető és tárolható adatok körét a Ptk. szerződésekre vonatkozó általános és a Közszolgáltatási Szerződésekre vonatkozó különös rendelkezései, a Vksztv., valamint a Kormányrendelet határozzák meg.

Az ügyfél-nyilvántartás adatait az ügyfél által kitöltött és aláírt Közszolgáltatási Szerződések, a kitöltött bejelentő és változásközlő lapok, az írásbeli és a személyesen tett bejelentések, valamint az eseti helyszíni adatközlések szolgáltatják. A nyilvántartás számítógépes adatbázisban történik. Az adatbázis adatait a Társaság megbízásából az ÉTV Kft. munkavállalói kezelik, akiket az adatokkal kapcsolatban titoktartási kötelezettség terhel.

## 3.hb) Azon személyek megjelölése, akik számára a kezelt adatok vagy azok meghatározott részei átadhatók (adatfeldolgozás, adattovábbítás)

A Felhasználói adatok közül az adatkezelés céljához szükséges adatok átadhatóak a jogszabályokban, illetve az adatvédelmi tájékoztatókban lévő jogi személyeknek.

A Szolgáltató a Felhasználók igényeinek maximális kiszolgálása érdekében együttműködik az ivóvíz-szolgáltató ÉTV Kft-vel. Ennél fogva a Felhasználó a szolgáltatás igénybevételével tudomásul veszi és hozzájárul, hogy a Szolgáltató az a) pontban foglaltaknak megfelelően az adatokat az ÉTV Kft-nek átadja. Az ÉTV Kft., az ÉTCS Kft. felhatalmazása és teljeskörű megbízása alapján, jogosult a Felhasználó által igénybevett szolgáltatások ellenértékének kiszámlázása, a kiszámlázott, de be nem fizetett ellenérték beszedése, behajtása, a kiszámlázott és befizetett szolgáltatási díj, valamint a díjszámítás helyességének ellenőrzése érdekében a szükséges intézkedések megtételére. Ezen cél elérése érdekében az ÉTV Kft. jogosult az ÉTCS Kft. felhatalmazása alapján a Felhasználók adatainak kezelésére.

A Felhasználó személyes adatai közül az adatkezelés céljához szükséges adatok a jogszabályban felsorolt eseteken túlmenően átadhatók, hozzáférhetővé tehetők (adattovábbítás) a Társaság jogi képviselője részére számlázási és elszámolási jogviták rendezése céljából.

Felhasználó tudomásul veszi továbbá, hogy amennyiben az adatváltozás tényét az ivóvíz-szolgáltatónak jelenti be, a módosítandó adatok az ÉTCS Kft-nél is módosításra kerülnek.

## 3.hc) Eljárásrend a személyes adatokhoz fűződő jogok megsértése esetén (a Felhasználó adatbiztonságra vonatkozó jogosultságai)

Az Info tv. alapján a Felhasználó jogosult:

* tájékoztatást kérni adatainak kezeléséről, valamint a kezelt személyes adataiba betekinteni,
* személyes adatainak helyesbítését, valamint
* személyes adatainak – a kötelező adatkezelés kivételével – törlését vagy zárolását kérni.

A Szolgáltató (adatkezelő) köteles a tájékoztatási kérelem benyújtásától számított legrövidebb idő alatt, legfeljebb azonban 25 napon belül írásban, közérthető formában megadni a kért tájékoztatást. A Szolgáltató a Felhasználó kérésére a saját személyes, illetőleg számlázási adatai vonatkozásában a betekintés lehetőségét a Felhasználó számára biztosítja.

A tájékoztatás ingyenes, ha a tájékoztatást kérő a folyó évben azonos adatkörre vonatkozóan tájékoztatási kérelmet a Szolgáltatóhoz még nem nyújtott be. Egyéb esetekben költségtérítés állapítható meg. A már megfizetett költségtérítést vissza kell téríteni, ha az adatokat jogellenesen kezelték, vagy a tájékoztatás kérése helyesbítéshez vezetett.

Az érintett tájékoztatását a Szolgáltató csak jogszabályban meghatározott esetben tagadhatja meg. A tájékoztatás megtagadását a Szolgáltató köteles megindokolni.

Az érintett tájékoztatás, helyesbítés, törlés iránti kérelmét elsősorban ügyfélszolgálathoz, vagy a belső adatvédelmi felelőshöz nyújthatja be.

Ha a Szolgáltató az érintett helyesbítés, zárolás vagy törlés iránti kérelmét nem teljesíti, a kérelem kézhezvételét követő 25 napon belül írásban közli a helyesbítés, zárolás vagy törlés iránti kérelem elutasításának ténybeli és jogi indokait. A helyesbítés, törlés vagy zárolás iránti kérelem elutasítása esetén a Szolgáltató tájékoztatja az érintettet a bírósági jogorvoslat, továbbá a Hatósághoz fordulás lehetőségéről.

A tájékoztatás, helyesbítés, törlés, tiltakozás esetén a Szolgáltató az irányadó jogszabályokban foglaltaknak megfelelően jár el. Az érintett jogsérelem esetén kérheti a Szolgáltató képviseletében eljáró személy felettes vezetőjének vizsgálatát, valamint fordulhat a Szolgáltatónál kinevezett belső adatvédelmi felelőshöz.

Az érintett a jogainak megsértése esetén bírósághoz fordulhat, és az információs önrendelkezési jogról és az információszabadságról szóló 2011. évi CXII. törvény, valamint a Polgári Törvénykönyv alapján érvényesítheti jogait.

Az érintett személyes adatai védelméhez való joga megsértése esetén fordulhat a Nemzeti Adatvédelmi és Információszabadság Hatósághoz, és kérheti a Hatóság vizsgálatát.

Az ÉTCS Kft. Adatvédelmi és adatbiztonsági szabályzata, amely részletes szabályokat tartalmaz az adatkezelésre vonatkozóan, a [www.erdicsatornamuvek.hu](http://www.erdicsatornamuvek.hu) weboldalon megismerhető.

**A belső adatvédelmi felelős**

Az ÉTCS Kft. adatvédelmi felelősének nevét, beosztását, elérhetőségét a Felhasználó az Ügyfélszolgálatán, valamint a [www.erdicsatornamuvek.hu](http://www.erdicsatornamuvek.hu) honlapon megismerheti.

**A személyes adatok időszerűségének megőrzése**

A Szolgáltató törvényből fakadó kötelezettsége, hogy az általa kezelt személyes adatok időszerűek legyenek, ezért a Felhasználók az ÉTCS Kft. által kezelt személyes adataikban beállt változásától számított 15 napon belül kötelesek bejelenteni az ÉTCS Kft. számára a kezelt személyes adatváltozás tényét és eredményét.

## 3.hd) Felhasználó személyében beállt változás intézésének szabályai

A Felhasználó változás bejelentéséről jelen Üzletszabályzat 3.ad) pontja rendelkezik részletesen.

## 3.he) Felhasználói Elégedettség Felmérés

A Szolgáltató a felhasználói elégedettségi felmérés megvalósítása érdekében a felhasználó személyes adatait (név, elérhetőség) hozzájáruló nyilatkozat alapján kezeli, és átadja a Hivatal, illetve adatkezelője részére, akik ezen adatokat átveszik és kezelik, abból a célból, hogy a felhasználót megkereshessék, és válaszait a felméréssel kapcsolatos kutatásra felhasználják. A Szolgáltató – a visszavonásig adott hozzájárulás kivételével – a felmérés végeztével törli a felhasználó e célból tárolt személyes adatait.

# 3.i) panaszok ügyintézésére vonatkozó rendelkezések

A fogyasztói érdekek szabályozását, a fogyasztói érdekképviselethez fűződő jogokat, valamint érvényesítésükhöz szükséges intézményrendszer továbbfejlesztését a fogyasztóvédelemről szóló 1997. évi CLV. törvény tartalmazza. A személyes adatok védelmét és a közérdekű adatok nyilvánosságát az információs önrendelkezési jogról és az információszabadságról szóló 2011. évi CXII. törvény szabályozza. Szolgáltató az ügyfélszolgálati tevékenységét a fenti jogszabályok rendelkezéseinek betartásával végzi.

A Szolgáltató fogyasztóvédelmi referenst foglalkoztat.

A Felhasználó részéről megkeresés, panasz szóban, telefonon, írásban terjeszthető elő.

**Megkeresés**: Minden olyan eset, amikor a felhasználó valamilyen okból megkeresi az Víziközmű-szolgáltatót. Történhet személyes, telefonos vagy írásbeli (levél, fax, e-mail, stb.) úton.

**Írásbeli megkeresés**: A levélen, faxon, e-mailen érkezetteken túlmenően minden olyan felhasználói megkeresés, amely a felhasználóval való pillanatnyi kontaktus befejezéséig nem nyer maradéktalan módon elintézést, azaz további ügyintézést igényel. Ebből következően az is írásbeli megkeresés, ha a felhasználó telefonos vagy személyes bejelentéséről papír vagy elektronikus dokumentum kerül kiállításra, amely alapján további munkafolyamatok elvégzése válik szükségessé.

**Információadás:** A felhasználó megkeresésével kapcsolatos érdemi válaszadás. A beérkezést, feldolgozás megkezdését közlő válaszok nem számítanak információadásnak.

**Folyószámla és hátralékkezeléssel kapcsolatos panasz**: Azok a megkeresések, amelyek a befizetések könyvelésével, a visszautalás elmaradásával, a többszörös banki megterhelésekkel, valamint a felszólítással, a kamat és ügyviteli költség felszámításával és a korlátozással/felfüggesztéssel kapcsolatosak.

**Kártérítési igény miatti panasz**: Téves korlátozás/kizárás, téves banki leemelésre, késedelmes visszautalás miatti kamatigényre vonatkozó, és egyéb az Víziközmű-szolgáltató által végzett tevékenységhez kapcsolódó kártérítési tárgyú megkeresések.

**Kiszolgálás minőség panasz**: Az ügyintézők magatartásával, a határidők betartásával összefüggő megkeresések.

**Számlával kapcsolatos panasz**: Részszámla, elszámoló számla valamint pótlólagosan kibocsátott számla tartalmával kapcsolatosan tett kifogás.

**Mérővel, méréssel kapcsolatos panasz**: Minden olyan megkeresés, amely a fogyasztásmérő működésével, a mért adatok helyességével, megfelelőségével, működésével kapcsolatosak.

**Szerződéskötés, és –felmondás miatti panasz**: Azok a megkeresések tartoznak ide, amikor a felhasználó egy a víziközmű-szolgáltatáshoz szükséges szerződés megkötésének, vagy felmondásának jogszerűségét kérdőjelezik meg.

**Szerződésszegés miatti panasz**: A szerződésszegés tényét, a kiszámlázott összeg nagyságát, a fizetési lehetőségeket vitató megkeresések.

**Egyéb panasz**: Minden olyan, a Víziközmű-szolgáltató érdekkörébe tartozó panasz, amely a panaszkategóriák egyikébe sem sorolható be. (pl.: elérhetőség, nyitvatartás, számlázás ütemezése, irodák bezárása, stb.)

**Hivatalhoz érkezett panasz:** Amennyiben a Felhasználó vitatja a víziközmű-szolgáltató eljárásának jogszerűségét, úgy felhasználóként a Vksztv. 5/E. § (7) bekezdése alapján – a Hivatal honlapján elhelyezett elektronikus űrlap kitöltésével és benyújtásával – a Hivatal Fogyasztóvédelmi Főosztályához fordulhat panaszával.

A Hivatal a panasz kivizsgálása céljából indított hatósági eljárás keretében jogosult vizsgálni a panasz megalapozottságát és döntést hozni az ügyben. A Vksztv. 5/E. § (6) bekezdése alapján a panasz alapját képező hatósági eljárás megindításának előfeltétele, hogy a felhasználó panaszával igazolható módon először a víziközmű-szolgáltatóhoz forduljon.

A Vksztv. 5/E. § (1) bekezdése alapján az elszámolással, számlázással, díjfizetéssel vagy méréssel, valamint - a közérdekű korlátozás kivételével - a víziközmű-szolgáltatás korlátozásával vagy felfüggesztésével kapcsolatos, jogszabályban és üzletszabályzatban foglalt rendelkezések lakossági felhasználókkal szembeni megsértése esetén a fogyasztóvédelmi hatóság jár el.

## 3.ia) A beérkező panaszok rögzítése, archiválása

Az Ügyfélszolgálatmunkatársai minden – azonnal nem megoldható - telefonon és személyesen érkező megkeresést, adat és információ-közlést, reklamációt és panaszt az integrált rendszerben rögzítenek.

Az írásban - levélbene-mailen - beérkezett küldemények kezelését (érkeztetés, iktatás, elosztás) a Szolgáltató Iratkezelési Szabályzata szerint történik.

A Szolgáltató a Felhasználói panaszbejelentéseket az alábbi eljárásrendet követve intézi:

* A Felhasználó panaszával, észrevételeivel a Szolgáltató ügyfélszolgálatához fordulhat az alábbi elérhetőségeken:
  + - személyesen: a 3.ja) pontban foglalt Ügyfélszolgálaton nyitvatartási időben,

írásban levél formájában,

* + - elektronikus üzenetben a 3.ja) pontban foglalt e-mail címen.
    - telefonon a 3.ja) pontban foglalt telefonszámon
    - elektronikus ügyfélszolgálaton keresztül az [www.erdicsatornamuvek.hu](http://www.erdicsatornamuvek.hu) oldalon történt regisztrációt követően.
* A Szolgáltató a Felhasználó bejelentését, panaszát az Ügyfélszolgálaton szóban vagy telefonon előadott panasz esetén lehetőleg azonnal kivizsgálja jegyzőkönyv felvétele mellett, és a vizsgálat eredményéről a Felhasználót igénye szerint szóban vagy írásban értesíti.
* Az ügyfélszolgálat a helyben, azonnal el nem intézett ügyek esetében az írásban benyújtott beadványokat igazolás ellenében veszi át.
* Panaszt tartalmazó beadványok kivizsgálásának határideje a bejelentés kézhezvételétől számított 15 nap. Ez esetben a Szolgáltató a panaszbejelentésre a fenti határidőn belül írásban köteles választ adni. A Szolgáltató az elutasító álláspontját köteles indokolni, elutasítás esetén a Szolgáltató köteles a Felhasználót írásban tájékoztatni arról, hogy panaszával mely hatóság vagy a békéltető testület eljárását kezdeményezheti.
* A felhasználói panaszra adott válasz formátuma (postai úton vagy elektronikusan érkezett jellege) - jogszabály vagy a felhasználó eltérő rendelkezése hiányában - a felhasználói panasz formátumától eltérhet, ha az megfelel az ellenőrizhetőség és visszakereshetőség kritériumának, és ez ellen a felhasználó nem tiltakozik.
* Ha a felhasználói panasz olyan adat, adatváltozás bejelentésére irányul, amely a számlán megtalálható, akkor a víziközmű-szolgáltató válaszát a felhasználói panasz feldolgozását követően kiállított számlában szereplő adatokon keresztül adja meg.
* Ha a panaszt tartalmazó beadvány a közműves ivóvíz-szolgáltatással és a közműves szennyvízelvezetéssel és -tisztítással egyaránt összefügg, és ennek következtében több víziközmű-szolgáltatót érint, a víziközmű-szolgáltatók kötelesek egymás között a beadvány beérkezésétől számított 5 napon belül az intézkedési hatáskörök tisztázásához és a megfelelő intézkedés megtételéhez szükséges egyeztetéseket lefolytatni.
* Egyéb írásbeli Felhasználói megkeresés esetén a Szolgáltatónak az írásban történő válaszadást a lehető legrövidebb idő alatt, de legkésőbb a kézhezvételtől számított 30 napon belül el kell intéznie.
* A Szolgáltató a beérkezett panaszokat köteles egy erre külön létrehozott nyilvántartásban iktatni, és gondoskodik bejelentések, valamint az azokra adott válaszok megőrzéséről legalább öt évig.
* A Szolgáltató az Ügyfélszolgálat és a Felhasználó közötti telefonos kommunikációt hangfelvétellel rögzíti, egyedi azonosítószámmal látja el, a hangfelvételt 5 évig megőrzi és a Felhasználó kérésére díjmentesen rendelkezésre bocsátja. Erről a Felhasználót a telefonos ügyintézés kezdetekor a Szolgáltató tájékoztatja.

**A beérkező panaszok archiválása**

Minden beérkező írásbeli megkeresést a Szolgáltató elektronikus formába alakítja (bescanneli) és zárt iratkezelési rendszerben rögzíti. A megkeresések, panaszok jegyzőkönyvei egyrészt archiválásra (irattárba) kerülnek, másrészt a telefonos megkeresésekről, panaszokról hangfelvétel készül, és ezek kerülnek elektronikus módon archiválásra.

## 3.ib) A szükséges egyeztetések végrehajtásának dokumentálása

A panaszok kivizsgálása és válaszadása során a Szolgáltató rendszerén belül az egyes szervezeti egységek közötti egyeztetések e-mail útján történnek.

## 3.ic) Az érdemi válaszadási határidő

A Szolgáltató a Felhasználó bejelentését, panaszát az Ügyfélszolgálatán szóban vagy telefonon előadott panasz esetén lehetőleg azonnal kivizsgálja, és a vizsgálat eredményéről a Felhasználót igénye szerint szóban vagy írásban értesíti.

A szóbeli panaszról az ÉTCS Kft. csak abban az esetben vesz fel írásban jegyzőkönyvet, ha a bejelentő nem ért egyet a panasz kezelésével, vagy annak azonnali kivizsgálása nem lehetséges.

A nem szóban előadott vagy hosszabb ügyintézést igénylő panasz kivizsgálásának határideje a bejelentés kézhezvételétől számított 15 nap. Ez esetben a Szolgáltató panaszbejelentésre a fenti határidőn belül írásban köteles választ adni. A Szolgáltató a panaszt elutasító álláspontját köteles indokolni. A panasz elutasítása esetén a Szolgáltató köteles a Felhasználót írásban tájékoztatni arról, hogy panaszával mely hatóság vagy a békéltető testület eljárását kezdeményezheti.

Az ÉTCS Kft. a jogvita rendezése érdekében békéltető testületi eljárást nem indít, de jogszabályi kötelezettségének megfelelően részt vesz a fogyasztók által kezdeményezett eljárásokban, az eljárás során született döntésnek azonban nem veti alá magát.

Egyéb írásbeli Felhasználói megkeresés esetén a Szolgáltatónak az írásban történő érdemi válaszadást a lehető legrövidebb idő alatt, de legkésőbb a kézhezvételtől számított 30 napon belül meg kell tennie.

Amennyiben a Felhasználó elektronikus úton benyújtott megkeresése hétfőtől-csütörtökig 16:00 óra után, pénteken 13:00 után érkezett, akkor annak feldolgozását a Szolgáltató a beérkezést követő munkanapon kezdi el.

## 3.id) A válaszadási határidő elmulasztásának jogkövetkezményei

Amennyiben a Felhasználó megkeresésére nem, vagy nem az 3.ic) pontban leírt határidőben kapott választ, a megfelelő jogorvoslati fórumokat veheti igénybe, illetve a Szolgáltatóval szemben a 3.gd) pontban rögzítettek szerint kötbért érvényesíthet.

A korábbi, érdemben megválaszolt panasz tartalmával azonos tartalmú, ugyanazon Felhasználó vagy elkülönített vízhasználó által tett, ismételt, új információt nem tartalmazó megkeresés, valamint a névtelen felhasználói megkeresés kivizsgálását és a válaszadást az ÉTCS Kft. mellőzheti.

A Szolgáltató a Felhasználó által a banki utalás megjegyzésébe leírtakat nem tekintheti kérelemnek vagy panasznak. A banki utalás megjegyzésében szereplő számok, ill. szöveg kizárólag a számlakiegyenlítés beazonosíthatóságát szolgálják.

# 3.j) Ügyfélszolgálat

## 3.ja) Állandó ügyfélszolgálat, nyitvatartási idő, ellátott feladatok

A Szolgáltató az ügyfelek magas színvonalú ellátása érdekében Ügyfélszolgálatot működtet, melynek elhelyezkedése, elérhetősége és nyitvatartási ideje:

Ügyfélszolgálat

Cím: 2030 Érd, Felső u. 2.   
Internet: [www.erdicsatornamuvek.hu](http://www.erdicsatornamuvek.hu)   
Telefon: +36 23 521591   
E-mailcím: [ugyfelszolgalat@erdicsatornamuvek.hu](mailto:ugyfelszolgalat@erdicsatornamuvek.hu)

**Ügyfélfogadási időpontok:**

Hétfő: 8.00-20.00   
  
Kedd: 10:00-16:00

Szerda: 07:00-13:00

Csütörtök: 10:00-16:00

Péntek: 7:00-13:00

Amely héten a hétfői nap ünnepnap vagy munkaszüneti nap, úgy azon a héten a hét első munkanapján az Ügyfélszolgálat és a telefonos ügyfélszolgálat 8:00 és 20:00 óra között nyitva tart, illetve működik.

A nyitvatartási idő esetleges korlátozásáról vagy változásáról a Szolgáltató az Ügyfélszolgálat bejáratára kifüggesztett hirdetményen, a [www.erdicsatornamuvek.hu](http://www.erdicsatornamuvek.hu) honlapon, illetve szükség szerint a helyi médiában tájékoztatja ügyfeleit.

**Az Ügyfélszolgálat tevékenységi körei**

* + - általános tájékoztatás,
    - Az ügyfelek által bejelentett adatváltozásokkal kapcsolatos feladatok,
    - Közszolgáltatási Szerződések kötése,
    - szolgáltatási díj számlázásával összefüggő igények, panaszok kezelése,
    - szennyvízcsatorna bekötésekre, és azok szakszerűségi felülvizsgálatára vonatkozó kérelmek engedélyezése, adminisztrálása,
    - műszaki hiba esetén kivizsgálás kezdeményezése, az ügyfelek bejelentései alapján,
    - igazolások kiadása, hozzájárulások kiadása elvi vagy használatbavételi engedélyhez,
    - a Szolgáltató tevékenységéhez kapcsolódó panaszügyek kezelése,
    - kinnlevőség kezelés,
    - szolgáltatás szüneteltetése.

**Elektronikus ügyfélszolgálat**

A hagyományos – személyes, telefonos és levelezés útján történő – kapcsolattartás mellett a Szolgáltató biztosítja az elektronikus úton történő gyorsabb és kényelmesebb ügyintézési módot is a Felhasználók részére.

Az elektronikus ügyfélszolgálati rendszert a [www.erdicsatornamuvek.hu](http://www.erdicsatornamuvek.hu) internetes oldalon keresztül lehet igénybe venni regisztrációt követően. Az online ügyfélszolgálat igénybevételének feltételeit az Online Szerződési Feltételek elnevezésű dokumentum tartalmazza, amely a honlapról letölthető és az Ügyfélszolgálaton is díjmentesen hozzáférhető.

Online ügyfélszolgálat keretében az alábbi szolgáltatások vehetők igénybe:

* Személyes adatok megtekintése, módosításának kezdeményezése
* Levelezési cím módosítása
* Fizetési mód módosítása
* Aktuális egyenleg lekérdezése, tartozásigazolás kérése
* Vevői folyószámla kivonat megtekintése
* Számlamásolatok (tájékoztatási célú számlaképek) megtekintése
* Részletfizetés igénylése.

Az online ügyfélszolgálat a nap 24 órájában rendelkezésre áll, nincs ügyfélfogadási időhöz kötve, biztonságos és teljesen díjmentes, az e-szolgáltatások körét Szolgáltató folyamatosan bővíti.

## 3.jb) Ügyfélszolgálati fiókirodák, nyitva tartás, ellátott feladatok

A Szolgáltató ügyfélszolgálati fiókirodát nem működtet.

ÜgyfélszolgálatCím: 2030 Érd, Felső u. 2.  
Internet: [www.erdicsatornamuvek.hu](http://www.erdicsatornamuvek.hu)   
Telefon: +36 23 521591  
E-mailcím: [ugyfelszolgalat@erdicsatornamuvek.hu](mailto:ugyfelszolgalat@erdicsatornamuvek.hu)

## 3.jc) Telefonszámok, postacímek

Név: **Érd és Térsége Csatorna-szolgáltató Korlátolt Felelősségű Társaság**Székhely: 2030 Érd, Fehérvári út 67.  
Postacím: 2030 Érd, Fehérvári út 67.  
Telefonszám: +36 23 500000  
Elektronikus levélcím: [titkarsag@erdicsatornamuvek.hu](mailto:titkarsag@erdicsatornamuvek.hu)

Honlap: [www.erdicsatornamuvek.hu](http://www.erdicsatornamuvek.hu)  
Bankszámlaszám:

Raiffeisen Bank: 12020304-01337119-00100006

**Szennyvíztisztító telep**

2030 Érd, hrsz. 26249.

Tel: +36 23 521592

**Ügyfélszolgálat**Cím: 2030 Érd, Felső u. 2.  
Internet: [www.erdicsatornamuvek.hu](http://www.erdicsatornamuvek.hu)  
Telefon: +36 23 521591  
E-mailcím: [ugyfelszolgalat@erdicsatornamuvek.hu](mailto:ugyfelszolgalat@erdicsatornamuvek.hu)

**Hibabejelentő:**

Telefon: +36 23 365921 és +36 23 500000

## 3.jd) Ügyfélszolgálati tevékenységek végzésére vonatkozó részletes minőségi követelmények, a szolgáltatás elvárt színvonala

A Felhasználók gazdasági érdekeinek, jogainak maradéktalan és feltétlen figyelembevételére, a Szolgáltatóra vonatkozó jogszabályok betartására, a hatékony és gyors panaszkezelésre nagy figyelmet fordít a Szolgáltató. A Közszolgáltatási Szerződés, illetve jelen Üzletszabályzat megalkotásakor a Szolgáltató a jogkövető Felhasználók érdekeit tartotta szem előtt. Szolgáltató törekszik arra, hogy a vitás ügyeket a Felhasználók megelégedésére rendezze, vitás esetben kompromisszumra törekszik.

Az ÉTCS Kft. a Békéltető Testületi vitarendezések 100%-ban személyesen is megjelenik. Hátralékkezelést, behajtási tevékenységet a Szolgáltató saját maga végzi, ezzel is biztosítva a legminimálisabb ügyfélvesztést, a Felhasználók nehéz helyzetében a korrekt adósságrendezést.

A beérkező panaszok alacsony száma is igazolja a Felhasználók elégedettségét. Az Ügyfélszolgálat a panaszokra a hatályos a Fgytv. által előírt 15 napos határidőn belül, egyéb megkeresésekre, levelekre legkésőbb 30 napon belül válaszol. Szolgáltató törekszik arra, hogy az elektronikus levelekre 24 órán belül reagáljon.

Szolgáltató folyamatosan azon dolgozik, hogy ügyviteli rendszerei fejlesztésével, új kényelmi szolgáltatások bevezetésével a Felhasználók minél nagyobb elégedettségére szolgáljon.

Szolgáltató számára nagyon fontosak a Felhasználóktól érkező visszajelzések, az eljuttatott tapasztalatok nagyban hozzásegítik a Szolgáltatót a kommunikációs csatornák továbbfejlesztésében, a fejlesztések irányainak meghatározásában. Szolgáltató minden beérkező javaslatot, észrevételt megvizsgál.

Mivel a Szolgáltató tapasztalatai szerint az e-mailben érkező megkeresések, ügyféllevelek száma folyamatosan nő, ezért ezek hatékony és gyors megválaszolására egyszerre több felhasználói hozzáférést biztosító informatikai rendszer került bevezetésre, amely biztosítja a levelek elektronikus iktatását, gyors és precíz követését, a fogyasztóvédelmi törvénynek történő megfelelőséget.

A minőségi mutatókat, illetve a Szolgáltató által támasztott ez irányú elvárásokat a Magyar Energetikai és Közmű-szabályozási Hivatal határozza meg.

# 3.k) Vitarendezés

## 3.ka) Irányadó jogszabályok megjelölése

Az alkalmazott jogszabályok közül a legfontosabbak:

* 2013. évi V. törvény a Polgári törvénykönyvről ***(továbbiakban Ptk.)***
* 1991. évi XLV. törvény a mérésügyről és a végrehajtására kiadott 127/1991. (X.9.) Kormányrendelet
* 1995. évi LVII. törvény a vízgazdálkodásról (***továbbiakban Vgtv.***),
* 1997. CLV. törvény a fogyasztóvédelemről (***továbbiakban Fgytv.***),
* 2003. LXXXIX. törvény a környezetterhelési díjról,
* 2011. évi CXII. törvény az információs önrendelkezési jogról és az információszabadságról (***Infotv.***)
* 2011. évi CCIX. törvény a víziközmű-szolgáltatásról (***továbbiakban Vksztv****.*)
* 2013. évi LIV törvény a rezsicsökkentések végrehajtásáról
* 2013. évi CLXXXVIII. törvény az egységes szolgáltatói számlaképről
* 123/1997. (VII.18.) számú Kormányrendelet a vízbázisok, a távlati vízbázisok valamint az ivóvízellátást szolgáló vízilétesítmények védelméről
* 253/1997 (XII. 20.) Kormányrendelet az Országos Településrendezési és Építési Követelményekről ***(továbbiakban OTÉK)***
* 5/2023. (I.12.)Kormányrendelet az ivóvíz minőségi követelményeiről és az ellenőrzés rendjéről,
* 16/2016. (V. 12.) BM Rendelet a közcélú ivóvízművek, valamint a közcélú szennyvízelvezető és -tisztító művek üzemeltetése során teljesítendő vízügyi és vízvédelmi szakmai követelményekről, vizsgálatok köréről, valamint adatszolgáltatás tartalmáról,
* 28/2004. (XII.25.) KvVM rendelet a vízszennyező anyagok kibocsátására vonatkozó határértékekről és alkalmazásuk egyes szabályairól
* 219/2004. (VII.21.) számú Kormányrendelet a felszín alatti vizek védelméről
* 220/2004. (VII.21.) Kormányrendelet a felszíni vizek védelmének szabályairól
* 58/2013. (II.27.) Kormányrendelet a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról (***továbbiakban Kormányrendelet vagy Vhr.***),
* 25/2023. (XII. 13.) EM rendelet a nem lakossági felhasználók víziközmű-szolgáltatási díjának megállapításáról,
* közcsatorna-hálózatba bebocsátható szennyvíz minőségére vonatkozó mindenkor érvényes jogszabályok.

## 3.kb) Bírósági kikötések

A víziközmű-szolgáltató és a felhasználó között a közszolgáltatási jogviszonyra vonatkozó jogviták eldöntésére a rendes bíróságok jogosultak.

A víziközmű-szolgáltató rendes bíróság előtti polgári jogi igényérvényesítését a felhasználó egyéb hatóság vagy a békéltető testület előtt kezdeményezett eljárása nem akadályozza.

## 3.kc) Kölcsönös értesítések rendje, határideje, módja

A Szolgáltató a Felhasználó részére szóló küldeményeket a felhasználó adott felhasználási, illetve elkülönített felhasználói helyre vonatkozó Közszolgáltatási Szerződésében/változásközlésében feltüntetett értesítési címre; online ügyfélszolgálaton történt regisztrálás esetén az ott megadott e-mail címre; mobiltelefonos regisztráció esetén a regisztrálással érintett adatkörben az ott megadott telefonszámra, ilyen adatok hiányában pedig a Felhasználó részére kibocsátott számlán szereplő címre küldi meg.

A Felhasználó a szerződésben rögzített adataiban bekövetkező változást haladéktalanul, de legkésőbb a változást követő 15 napon belül köteles a Szolgáltatónak írásban bejelenteni. A Felhasználó a bejelentés elmulasztásával a Szolgáltatónak okozott károkért teljes körűen felelősséggel tartozik. A Felhasználó a bejelentés elmulasztása miatt részére meg nem érkezett vagy késedelmesen érkezett küldemények miatt kártérítési vagy egyéb igényt nem érvényesíthet a Szolgáltatóval szemben.

A Szolgáltató mindazon postai küldemények esetén, amelynek tekintetében a vonatkozó mindenkori jogszabályok tértivevényes küldeményként történő kézbesítést kötelezőként nem írnak elő, maga dönt arról, hogy a küldeményt milyen postai küldeményként juttatja el az érintetthez.

Az ajánlott küldeményeket a postára adást követő 5. munkanapon kell kézbesítettnek tekinteni. A Szolgáltató a postára adás napját a postakönyvével igazolja. A Szolgáltató nem tartozik felelősséggel a posta hibájából történt kézbesítés elmaradásáért

A Szolgáltató kifejezetten jogosult a Felhasználó részére kibocsátott számlákat (ide nem értve az e-számlákat) egyszerű postai küldeményként postázni azzal, hogy a számlákat az erre szolgáló informatikai rendszerben rögzített postára adási dátum napját követő 5. munkanapon, de legkésőbb a számla fizetési határidejét megelőző 9. napon kézbesítettnek kell tekinteni.

A hagyományos postai kézbesítés helyett vagy mellett a Szolgáltató az értesítések, tájékoztatások és jognyilatkozatok közlése körében szabadon választhat a személyes kézbesítés, a futár-, vagy gyorsposta útján, visszaigazolható e-mailben vagy SMS-ben (e-mail címmel vagy mobiltelefon számmal rendelkező Felhasználó esetében) történő kézbesítés között.

A Felhasználók széles körét érintő tájékoztatási, értesítési kötelezettségének a Szolgáltató a társaság honlapján, a helyi napilap és egyéb média igénybevétele útján tehet eleget.

A Szolgáltató jelen Üzletszabályzatban megjelölt írásbeli tájékoztatásait, értesítéseit, jognyilatkozatait aláírtnak kell tekinteti, ha azon a cégszerű képviseletre jogosult személy, vagy annak megbízottja eredeti vagy aláírás-bélyegzővel ellátott, nyomatott vagy scannelt aláírása szerepel. A társaság e-mail címéről történő e-mailes levél, küldemény esetén az e-mail akkor tekinthető aláírtnak, ha azon a válaszadó neve, beosztása, elérhetősége szerepel.

A Felhasználó írásbeli tájékoztatásait, értesítéseit, jognyilatkozatait aláírtnak kell tekinteti, ha azon a Felhasználó szabályszerű (gazdasági társaság esetében cégszerű) aláírása szerepel.

A Felhasználó az engedélyezési eljárás, valamint a közszolgáltatási vagy mellékszolgáltatási szerződésben foglalt jogviszonnyal kapcsolatos mindennemű nyilatkozattétel során kizárólag személyesen vagy írásbeli meghatalmazott útján járhat el.

Amennyiben a Felhasználó a Szolgáltató válaszával vagy intézkedésével nem ért egyet, a Felhasználó panaszbejelentéssel élhet, vagy az alábbi szervekhez fordulhat jogorvoslatért:

* + Az elszámolásra, számlázásra, díjfizetésre vagy mérésre, valamint a víziközmű-szolgáltatás korlátozásával vagy felfüggesztésével kapcsolatos rendelkezések lakossági Felhasználókkal szembeni megsértése, a tisztességtelen kereskedelmi gyakorlat tilalmának megsértése, valamint a Felhasználók tájékoztatására vonatkozó rendelkezések lakossági Felhasználókkal szembeni megsértése esetén:

**Pest Vármegyei Kormányhivatal, Fogyasztóvédelmi Főosztály. Címe: 1088 Budapest, József körút 6., Telefon: +36 1 459 4911, E-mail: fogyved@pest.gov.hu Web:** <http://www.kormanyhivatal.hu/hu/pest>

* + Tisztességtelen kereskedelmi gyakorlat tilalmának megsértése miatt eljár, ha a kereskedelmi gyakorlat a gazdasági verseny érdemi befolyásolására alkalmas:

**Gazdasági Versenyhivatal. Címe:** 1054 Budapest, Alkotmány u. 5.;

* + A víziközmű-szolgáltatókkal szemben felmerülő panaszok ügyében – az előző bekezdésekben foglaltak kivételével eljárásra jogosult:

**Magyar Energetikai és Közmű-szabályozási Hivatal,** 1054 Budapest, Bajcsy-Zsilinszky út 52. Tel: +36 1 459 7777; Fax: +36 1 459 7766; e-mail: [mekh@mekh.hu](mailto:mekh@mekh.hu)

* + A lakossági felhasználó békéltető testületi vitarendezést kezdeményezhet a lakóhelye vagy tartózkodási helye (ennek hiányában a Szolgáltató székhelye) szerint illetékes Kereskedelmi és Iparkamara által működtetett Békéltető Testületnél. A Szolgáltató székhelye szerint illetékes testület:

**Pest Vármegyei Békéltető Testület.** Címe:1055 Budapest, Balassi Bálint u. 25. IV. em. 2. ajtó., Telefon/Fax: +36 1 792 7881, Levelezési cím: 1364 Budapest, Pf. 81, E-mail: [pmbekelteto@pmkik.hu](mailto:pmbekelteto@pmkik.hu), Honlap: <http://www.panaszrendezes.hu>

* + Amennyiben a Szolgáltató a bekötéssel összefüggő terveket kivitelezésre alkalmatlannak minősítette, új terv benyújtását, vagy a tervek olyan kiegészítését írta elő, amellyel az igénybejelentő nem ért egyet, az igénybejelentő a következő hatóságtól kérheti az alkalmassági nyilatkozat kiadását: **Budapest Főváros Kormányhivatala Műszaki Engedélyezési és Mérésügyi Főosztály, Műszaki Biztonsági Osztály.** Címe: 1124 Budapest, Németvölgyi út 37-39; Postacím: 1535 Bp., Pf. 922; Telefon: +36 1 458 5926; Fax: +36 1 458 5936; e-mail: [mmbh@bfkh.gov.hu](mailto:mmbh@bfkh.gov.hu)
  + A Felhasználó ugyancsak fordulhat a Szolgáltató székhelye szerint illetékes bírósághoz is – perértéktől függően:

**Érdi Járásbíróság**, 2030 Érd, Szabadság tér 7-8.

**Budapest Környéki Törvényszék**, 1146 Budapest, Thököly út 97-101.

# Műszaki rendelkezések

# 4. A bekötővezeték, a fogyasztásmérő, illetve a mérőhely kialakításának részletes szabályai

## Szennyvíz bekötés

Egy ingatlan ellátására több szennyvíz-bekötővezeték csak műszakilag indokolt okból a víziközmű-szolgáltató hozzájárulásával létesíthető. Ha csak közös bekötéssel oldható meg a víziközmű-szolgáltatás, az igénybejelentő és a víziközmű-szolgáltató előzetesen megkötött szerződése szerint több szomszédos felhasználási hely ellátására közös bekötővezeték és csatlakozó hálózat építhető.

Közös bekötés esetén a felhasználási helyek tulajdonosai a víziközmű közös használatából eredő jogok és kötelezettségek egymás közötti gyakorlását külön szerződésben rögzítik.

Az igénybejelentés mellékletét képező szerződésben meg kell nevezni a szolgáltatási díj - az esetleges víziközmű-fejlesztési hozzájárulás - megfizetésére kötelezett felhasználót.

Ha a víziközmű-törzshálózat a szomszédos ingatlan mentén fekszik, a bekötés a szomszédos ingatlan tulajdonosának hozzájárulásával - az ingatlantulajdonosok megállapodása (szerződéses szolgalom) alapján - a szomszédos ingatlan igénybevételével is elvégezhető. A bekötés kialakítása során szolgalmi jogos bekötés csak megfelelő műszaki indokkal alátámasztott esetben alakítandó ki. A törzshálózatba való bekötést a Vhr. szerint kell megvalósítani. A szerződésnek tartalmaznia kell a víziközmű elhelyezésével, az ingatlan használatával kapcsolatos kölcsönös jogokat és kötelezettségeket. A szerződést és a szolgalom-alapítás iránti ingatlan-nyilvántartási kérelemnek az ingatlanügyi hatáskörében eljáró fővárosi és vármegyei kormányhivatal által érkeztetett szolgalom-alapítás iránti ingatlan-nyilvántartási kérelem másolatát az igénybejelentéshez kell csatolni.

A fenti megállapodás hiányában, - ha a szomszédos ingatlant érintő szennyvízbekötő vezeték megvalósítása és üzemeltetése az ingatlan rendeltetésszerű használatát nem zárja ki, vagy lényegesen nem akadályozza - a kormányhivatal a szomszédos ingatlanra az uralkodó telek tulajdonosa kérelmére szennyvízelvezetési szolgalmat alapíthat. E hozzájárulás beszerzése az ingatlantulajdonos feladata. A tűrési kötelezettséget meg kell szüntetni, ha az uralkodó telek mentén a víziközmű-törzshálózat megépült, és az abba való bekötés – a meglévő állapothoz képest – nem okoz aránytalan hátrányt.

A víziközmű-szolgáltatásba bekapcsolt ingatlanok megosztása vagy egyesítése esetén az új állapotnak megfelelő bekötések megépítéséről, illetve megszüntetéséről az ezzel járó költségek viselése mellett a telekalakítás kezdeményezőjének, vita esetén az ingatlan tulajdonosának kell gondoskodnia.

Szennyvízcsatorna használatát szolgáló közműves szennyvízcsatorna bekötés előfeltétele nem lakossági Felhasználó esetében **a víziközmű-fejlesztési hozzájárulás** megfizetése. A víziközmű-fejlesztési hozzájárulásra vonatkozó szabályozás jelen Üzletszabályzat 8.1 pontjában található.

Az igénylőnek nem lehet lejárt fizetési határidejű tartozása a Szolgáltatóval szemben.

Szolgáltatói hozzájárulás kérelmezése korábban már megépült bekötővezeték esetén

Leggyakrabban az ÉTCS Kft. szolgáltatási területén az ingatlan szennyvíz bekötővezetéke a szennyvízelvezető törzshálózattal együtt épült ki, (azaz telekhatártól legfeljebb 1 méteres távolságon belül elkészült a tisztító-, ellenőrzőnyílás, vagy a bekötővezeték a felszín alatt benyúlik eddig a pontig), ebben az esetben a terveztetési kötelezettség kizárólag a házi szennyvízhálózatra vonatkozik. Ez esetben a munkálatok közterületbontással nem járnak.

Szükség esetén a tervező egyeztetést kezdeményezhet az Ügyfélszolgálaton, előzetesen egyeztetett időpontban, időpontfoglalás a [www.erdicsatornamuvek.hu](http://www.erdicsatornamuvek.hu) weboldalon lehetséges. A házi szennyvíz-bekötővezetékre vonatkozó tervdokumentáció elkészítésére a kérelmező szabadon választhat erre jogosított tervezőt.

A szennyvíz-törzshálózatba való bekötés iránti hozzájáruláshoz szükséges terv elbírálását követően az ÉTCS Kft. szolgáltatói hozzájárulást ad ki, mely birtokában a házi szennyvíz-bekötővezeték (pl. a tisztítónyílástól a lakásig) megépíthető. A benyújtott kiviteli terveknek összehangban kell lenniük az MSZ EN 12056-4 szabvánnyal.

A szolgáltatói hozzájárulás kérelem nyomtatvány a [www.erdicsatornamuvek.hu](http://www.erdicsatornamuvek.hu) weboldalról letölthető.

Szolgáltatói hozzájárulás kérelmezése bekötővezeték hiányában

Amennyiben az ingatlan vonatkozásában nem került létesítésre csatorna bekötővezeték (azaz ingatlanon belül tisztító-, ellenőrzőnyílás nincsen, sem a földfelszín alatt nem található bekötővezeték benyúlás), ez esetben a Felhasználónak szaktervezői jogosultsággal rendelkező mérnökkel tervet kell készíttetnie a külön dokumentációban a szennyvíz-bekötővezetékről, melynek műszaki megvalósíthatóságáról előzetes egyeztetést kell lefolytatnia az ÉTCS Kft-vel, majd a tervet engedélyeztetésre be kell nyújtani a Szolgáltató Ügyfélszolgálatára.

Mivel ebben az esetben a bekötés nem a víziközmű-törzshálózati beruházás részeként, azzal egy időben valósul meg, a víziközmű-bekötővezeték megépítéséhez, átalakításához és megszüntetéséhez az ÉTCS Kft. ún. Szolgáltatói hozzájárulása szükséges. A szolgáltatói hozzájárulás kérelem nevű nyomtatvány a [www.erdicsatornamuvek.hu](http://www.erdicsatornamuvek.hu) weboldalról letölthető.

Szükség esetén a tervező egyeztetést kezdeményezhet az Ügyfélszolgálaton, előzetesen egyeztetett időpontban, időpontfoglalás a [www.erdicsatornamuvek.hu](http://www.erdicsatornamuvek.hu) weboldalon lehetséges.

A tervdokumentáció elkészítésére a kérelmező szabadon választhat erre jogosított tervezőt. A közterületi bekötővezeték létesítése során szükségessé váló közterület-bontási engedélyeket (közterületi útburkolat, illetve járdabontás, fakivágás engedélyeztetése, közterület-foglalás, stb.) a Megrendelő előzetesen köteles beszerezni a helyi önkormányzattól. Az előzetes közműegyeztetések lebonyolítása, a közmű egyeztetési jegyzőkönyvek beszerzése szintén a Megrendelő feladata, ezek költségei Megrendelőt terhelik.

A csatlakozó szennyvízhálózaton a szolgáltatási pont előtt a szennyvíz összetételének ellenőrzésére alkalmas aknát vagy tisztítónyílást kell kialakítani.

Az ÉTCS Kft. a gravitációs rendszerű szennyvíz-törzshálózat esetén az ingatlan előtt húzódó szennyvíz törzshálózat fedlapszintje feletti szifonszinttel rendelkező lefolyókba jutó szennyvíz, károkozás nélküli elvezetését biztosítja. A fedlapszint alatti szifonszinttel rendelkező lefolyók esetén a Felhasználó az ingatlan elöntés elleni védelmét visszaáramlás elleni műszaki védelem házi, illetve csatlakozó szennyvízhálózatba történő beépítésével köteles biztosítani.

Amennyiben a benyújtott tervdokumentáció az előírásoknak formai vagy műszaki okból nem felel meg, az ÉTCS Kft. a szolgáltatói hozzájárulás megadását a tervdokumentáció kiegészítéséhez, módosításához vagy megfelelő új tervdokumentáció benyújtásához kötheti.

A szennyvíz-törzshálózatba való bekötés iránti hozzájáruláshoz szükséges tervdokumentáció elbírálását követően az ÉTCS Kft. szolgáltatói hozzájárulást ad ki, mely birtokában a szennyvíz-bekötővezeték megépíthető.

A (közterületi) szennyvíz-bekötővezeték kivitelezése

Amennyiben a (közterületi) szennyvíz-bekötővezeték létesítéséhez az ÉTCS Kft. szolgáltatói hozzájárulást adott, a kiásott, nyílt és biztonságos munkavégzésre alkalmas munkaárokban a szennyvíz-bekötővezeték létesítését, annak a már üzemeltetett szennyvíz törzshálózatra való bekötését az ÉTCS Kft., az ÉTCS Kft. által megbízott építési kivitelezés jogosultsággal rendelkező vállalkozó, vagy az igénybejelentő által kiválasztott, a kivitelezési jogosultsággal rendelkező vízszerelők nyilvántartásában szereplő személy végzi, amelynek megvalósítása nem lehet későbbi, mint a munkaárok rendelkezésre állásának bejelentését követő 30. nap.

Ezek költségét, illetve díját a megrendelő köteles megelőlegezni, kivéve, ha jogszabály alapján mentesül a költség és díj megfizetése alól. Az ÉTCS Kft. köteles a megrendelővel és az általa megbízott vízszerelővel együttműködni.

Amennyiben a szennyvíz-bekötővezeték létesítését nem az ÉTCS Kft. végzi el, úgy a szennyvíz bekötővezeték a már üzemeltetett szennyvíz törzshálózatra való bekötése csak az ÉTCS Kft. szakfelügyelete mellett történhet meg. A bekötővezeték létesítését követően műszaki átvételt szükséges megrendelni, melyért az ÉTCS Kft-t a Szolgáltató honlapján meghatározott kiszállási díj illeti meg.

Amennyiben a szennyvíz-bekötővezeték létesítésével kapcsolatban az igénybejelentő nem a víziközmű-szolgáltatót, hanem a kivitelezési jogosultsággal rendelkező vízszerelők nyilvántartásában szereplő személyt bízza meg, a szennyvíz-bekötővezeték átvételéről és üzembe helyezéséről a víziközmű-szolgáltató köteles gondoskodni, feltéve, hogy az - a víziközmű-szolgáltató által elfogadott vagy a műszaki biztonsági hatóság által alkalmassá nyilvánított - kiviteli tervnek megfelelően készült el.

A víziközmű-szolgáltató a szennyvíz-bekötővezeték üzembe helyezéséről a kivitelezés befejezésének a víziközmű-szolgáltatóhoz történt bejelentésétől számított 8 munkanapon belül köteles nyilatkozni, továbbá köteles a szennyvíz-bekötővezetéket üzembe helyezni. Amennyiben a víziközmű-szolgáltató a 8 munkanapos határidőn belül nem nyilatkozik és az ehhez szükséges műszaki feltételek adottak, úgy az üzembe helyezés nem tagadható meg, a víziközmű-szolgáltató köteles a szennyvíz-bekötővezetéket azonnal üzembe helyezni.

Ha a víziközmű-szolgáltató határidőn belüli nyilatkozatával szennyvíz-bekötővezeték üzembe helyezését megtagadja, vagy a műszaki feltételek a víziközmű-szolgáltató szerint egyébként nem adottak, az igénybejelentő a műszaki biztonsági hatóságtól kérheti az üzembe helyezés elrendelését. A műszaki biztonsági hatóság eljárására a Kormányrendelet rendelkezéseit kell alkalmazni azzal, hogy a műszaki-biztonsági hatóság az üzembe helyezés elrendelésére irányuló kérelmet a kérelem beérkezésétől számított 8 munkanapon belül köteles elbírálni és döntéséről a kérelmezőt értesíteni. A műszaki-biztonsági hatóság eljárása díjmentes.

Használatbavételi hozzájárulás kérelmezése, kiadása házi szennyvízhálózat kiépítés esetén

A rákötési munkálatokat követően helyszíni műszaki átvétel során a Szolgáltató ellenőrzi, hogy a csatornabekötés a jóváhagyott tervek szerint készült-e el. A műszaki átvétel díjaként az ÉTCS Kft-t 1 órányi szakfelügyeleti díj illeti meg, mértéke a Szolgáltató honlapján megtalálható.

Amennyiben a csatornabekötést az előírások szerint alakították ki, az ÉTCS Kft. hozzájárulást ad ki a csatornabekötés használatba vételéhez. A hozzájárulás kiadásának alapfeltétele nem lakossági Felhasználó esetén a vízközmű fejlesztési hozzájárulás befizetése, a Közszolgáltatási Szerződés megkötése.

A használatbavételi hozzájárulás nyomtatvány a [www.erdicsatornamuvek.hu/ugyfelszolgalat/letoltheto\_dokumentumok](http://www.erdicsatornamuvek.hu/ugyfelszolgalat/letoltheto_dokumentumok) oldalról letölthető.

A szolgáltatási díjat a rákötés napján leolvasott fogyasztásmérő állásától számlázza a Szolgáltató.

Az új bekötés megvalósítását megelőzően, de legkésőbb az azt követő 15 napon belül a víziközmű-szolgáltatásra az ÉTCS Kft. és a felhasználó Közszolgáltatási Szerződést kötnek. A Közszolgáltatási Szerződés megkötését az Ügyfélszolgálaton kell kezdeményeznie az ingatlantulajdonosnak vagy megbízottjának. A Közszolgáltatási Szerződés megkötése feltétele a használatbavételi hozzájárulás kiadásának.

A bekötővezeték és tartozékai használatba vételére vonatkozó hozzájárulásban az ÉTCS Kft. meghatározza a szennyvíznek a szennyvízelvezető műbe vezethető napi átlagos mennyiségét és kibocsátási csúcsmennyiségét (l/s), melynek növeléséhez az ÉTCS Kft. hozzájárulása szükséges.

Amennyiben a helyszíni ellenőrzés során a hozzájárulásban foglaltaktól eltérő beépítést vagy más, az üzembe helyezést akadályozó körülményt állapítanak meg, az ÉTCS Kft. az üzembe helyezést megtagadhatja, és azt a hozzájárulásban foglalt feltételek teljesítéséhez kötheti.

Egyéb fontos tudnivalók

Az OTÉK 77.§ (1) pontja szerint az építmény csatornahálózatát úgy kell tervezni és megvalósítani, hogy az építménybe szennyvíz- vagy csapadékvíz-visszaáramlás ne keletkezzék.

Az ÉTCS Kft. vizsgálja az ingatlan bekötővezetéken át történő visszaáramlás elleni védelmét. A vizsgálat alapja az MSZ EN 12056-4 2001 szabvány.

Az ÉTCS Kft. gravitációs rendszerű szennyvíz-törzshálózat esetén az ingatlan előtt húzódó szennyvíz-törzshálózat fedlapszintje feletti szifonszinttel rendelkező lefolyókba jutó szennyvíz károkozás nélküli elvezetését biztosítja. **Az ingatlan házi szennyvízhálózatának szennyvíz-törzshálózat fedlapszint alatti nyílásain át történő elöntéséért az ÉTCS Kft. nem vállal felelősséget.**

Szennyvíz elöntés esetén magánterületen belül az ÉTCS Kft. kizárólag abban az esetben végez kármentesítési munkálatokat, ha annak bekövetkezése ÉTCS Kft. felelősségére felróható. Amennyiben az elöntés a Felhasználónak vagy az ingatlan tulajdonosának felróható, valamint vis maior esetében a Felhasználó feladata a takarítási és fertőtlenítési munkák elvégzése. A Szolgáltató felelősségi körébe eső szennyvíz kiöntések esetén a Szolgáltató a szükséges mértékű kármentesítést az erőforrásai rendelkezésre állásának függvényében a lehető leggyorsabban elvégzi.

A szennyvíz-törzshálózat fedlapszint alatti szifonszinttel rendelkező lefolyók esetén az ingatlan elöntés elleni védelem biztosítása (visszaáramlás elleni műszaki védelem házi, illetve csatlakozó szennyvízhálózatba történő beépítése) a Felhasználó feladata. **A szennyvíz-törzshálózat fedlapszintje alatti lefolyókba jutó szennyvizet beemeléssel (szivattyúval) kell a csatornába juttatni. Ajánlott, hogy a nyomóvezetéknek legyen a szennyvíz-törzshálózat fedlapszintje fölé nyúló pontja. Visszacsapó szelep beépítését a gravitációs bekötővezetékbe az ÉTCS Kft. - a szennyvízben sodródó darabos anyagok miatt - nem tartja megfelelő megoldásnak!**

Az ingatlan előtt húzódó szennyvíz-törzshálózat fedlapszintje alatti szifonszinttel rendelkező lefolyókba jutó szennyvizet házi beemelő közbeiktatásával kell a szennyvízelvezető közcsatorna rendszerbe juttatni. Kivételt képez a szabványban alternatívaként megengedett visszacsapó szelep olyan esetben, ahol

* van esés a csatorna felé, a helyiségek kis jelentőségűek,
* nincsenek értékes tárgyak és elöntés esetén a lakók egészsége nincs veszélyeztetve,
* a használók száma alacsony és van elérhető WC az elöntési szint felett, a szaniterberendezéseket nem kell használni az elöntés ideje alatt.

A szolgáltatás megkezdésének feltétele a Közszolgáltatási Szerződés előzetes megkötése.

Ha a felhasználási helyen keletkezett szennyvizet saját célú szennyvíz-elhelyező műbe és közcsatornába egyidejűleg vezetik, az ÉTCS Kft. és a szennyvíz-elhelyező mű működését engedélyező hatóság jogosult a közműves ivóvízhálózatból és a saját célú vízkivételi műből származó víz, illetve az elvezetett szennyvíz mért mennyiségét ellenőrizni.

Az ÉTCS Kft. a szennyvíz-törzshálózatba bocsátott szennyvíz mennyiségét és minőségét előzetes értesítés nélkül ellenőrizheti. Az ellenőrzés végrehajtását a Felhasználó köteles elősegíteni.

A közcsatornába bevezetett vizek minőségének minden esetben ki kell elégíteniük a vonatkozó, mindenkor érvényes rendeletekben foglalt előírásokat. Felhívjuk a figyelmet arra, hogy ha a keletkező szennyvíz minősége nem felel meg az előírásoknak, úgy előtisztításáról gondoskodni szükséges. A tervezett szennyvíz-előtisztító (előkezelő) berendezés megvalósítása vízjogi engedély-köteles.

A közcsatornába csak olyan összetételű és minőségű szennyvizet szabad bevezetni, amelynek tisztítására a szennyvíztisztító tisztítóberendezése alkalmas. Tilos olyan szennyvíz bevezetése, amely a dolgozók egészségét veszélyezteti, illetve a szennyvízcsatorna állagára, a berendezések működésére káros hatású. A kibocsátott szennyvíznek meg kell felelnie a 28/2004 (XII.25.) KvVM rendelet 4. melléklete szerinti minőségnek.

Szabálytalan bekötés esetén a Szolgáltató az ügyet az illetékes Kormányhivatal felé továbbítja, a jogellenes állapot megszüntetése érdekében.

Szennyvíz-törzshálózatba való bekötés iránti hozzájáruláshoz szükséges terv tartalma: **(Vízgazdálkodási tervezési szakterület (VZ-TEL), illetve Építmények gépészeti tervezési szakterület (G) tervezői jogosultsággal rendelkező személy által elkészített terv.)**

**1.** Műszaki leírás, amely tartalmazza:

a) a kérelmező (tulajdonos) nevét, postai címét,

b) az ingatlan 60 napnál nem régebbi tulajdoni lap másolatát és ingatlan-nyilvántartási térképmásolatát (TAKARNET rendszerből származó másolat megfelel);

c) az elvezetendő szennyvíz napi átlagos [m3/nap] és csúcsidei mennyiségét [l/s], minőségét, a mennyiség indoklását;

d) az előtisztításra, valamint az előtisztítás utáni szennyvízminőségre vonatkozó adatokat;

e) a szennyvízhálózathoz tartozó berendezések (beemelő, szennyvíz előtisztító berendezés, - ha van - stb.) rövid leírását, műszaki jellemzőit,

f) a csatlakozó hálózat, illetve a házi és szennyvízhálózat kialakításának általános műszaki jellemzőit.

**2.** Helyszínrajz (1:200, vagy 1:500 léptékben), feltüntetve:

a) az érintett ingatlant, helyrajzi, illetve házszámát,

b) a szennyvízhálózatok nyomvonalát, átmérőjét, anyagát, lejtését, jellemző pontjainak abszolút magassági adatait,

c) a szennyvízhálózathoz tartozó berendezések (aknák, szennyvíz-előtisztító berendezés, szennyvízmennyiség-mérő, stb.) helyét,

d) a szennyvízhálózattal érintett létesítményeket.

**3.** Nem lakossági szennyvízkibocsátás esetén a szennyvízhálózathoz tartozó létesítmények és berendezések építészeti és gépészeti általános terve, specifikáltan a beemelő műtárgy típusa, anyaga, mérete, valamint a szivattyú típusa és műszaki jellemzői.

**4.** Hossz-szelvény és felhasználói egyenérték.

Egyéb benyújtandó iratok:

* Tulajdonosi meghatalmazás, amennyiben nem a tulajdonos a kérelmező.Ha a Megrendelő nem az ingatlan kizárólagos tulajdonosa, úgy a tulajdonos(ok), egyéb jogcímen használó beleegyező nyilatkozatát csatolnia szükséges.
* Nem lakossági Felhasználó esetén 30 napnál nem régebbi cégkivonat és aláírási címpéldány
* Kitöltött és aláírt ÉTCS tervezői műszaki nyilatkozat formanyomtatvány
* Érvényes közterület bontási engedély, mely a területileg illetékes önkormányzatnál igényelhető
* Építési, illetve jogerős építési engedély, építéshatóság által jóváhagyott tervdokumentáció (amennyiben van)
* Szolgalmi jogos bekötés esetén földhivatal által érkeztetett, ügyvédi ellenjegyzéssel ellátott szolgalmi jog alapításáról szóló szerződés
* útpályát érintő munkavégzés esetén az út tulajdonosának hozzájárulása, valamint a közútkezelő burkolatbontási engedélye.

Műszaki követelmények

Az ÉTCS Kft. szolgáltatási területén a csatornahálózat elválasztott típusú, ezért csak szennyvíz elvezetésére alkalmas. Csapadékvíz (tetőről, burkolt felületről, stb.), talajvíz, forrásvíz, természetes vízfolyásból származó vizet tilos bevezetni a szennyvízelvezető hálózatba!

Az ingatlanon, a telekhatártól számított 1 méteren belül ellenőrző-tisztító aknát (legalább 400x400mm méretűt, 3m mélység felett 600x600mm méretűt) vagy ellenőrző-tisztitó nyílást kell építeni (legalább D200-as méretűt). A bekötővezeték minimális átmérője gravitációs bevezetés esetén 160 mm, anyaga KG-PVC legalább SN8 kN/m2 gyűrűmerevségű, vagy azzal egyező minőségű, szilárdságú lehet. A házi szennyvízvezetéken javasoljuk az iránytöréseknél, azon kívül 10 méterenként további tisztító-ellenőrző nyílások elhelyezését.

Nyomott bekötővezeték elvárt anyagminősége 6 vagy annál kevesebb lakóegység esetében legalább PN 6 nyomásosztályú, KPE anyagú, legalább SDR 17 besorolású, DN63 átmérőjű, barna színjelölésű cső, 6-nál nagyobb számú lakóegység, illetve nem lakossági felhasználó esetében egyedi méretezés szükséges. Ha csak különleges műszaki indok nem áll fenn, minden ingatlanon csak egy bekötővezeték létesülhet. Ipari szennyvizet kibocsátó létesítmények esetén az ÉTCS Kft. előírhatja külön ipari illetve ­kommunális és külön az alapellátást lehetővé tevő kommunális házi szennyvízhálózat kiépítését.

Az épületen belüli szennyvíz-ejtővezeték(ek)et a tető fölé ki kell szellőztetni. A szennyvizet a szennyvízelvezető hálózatba juttató házi szennyvízhálózat (üzemelő vagy felhagyott) szennyvízgyűjtőn (szennyvízszikkasztón) történő átvezetése tilos.

## Házi szennyvíz beemelők üzemeltetése

A házi beemelő műtárgyak kialakításának műszaki elvárásait a „*Az ÉTCS Kft. üzemeltetésébe kerülő háztartási szennyvizet szennyvízelvezető törzshálózatba juttató szennyvíz beemelők kialakításának alapvető műszaki követelményei*” című tájékoztató tartalmazza részletesen. A dokumentum az Ügyfélszolgálaton és az ÉTCS Kft. internetes oldalán, a [www.erdicsatornamuvek.hu](http://www.erdicsatornamuvek.hu) címen díjmentesen elérhető.

Az ÉTCS Kft. a jogszabályi előírásoknak megfelelően a törzshálózatra csatlakozó, lakossági felhasználási helyein telepített házi szennyvíz beemelőket a létesült szennyvíz bekötésekkel egyidejűleg átveszi, amennyiben az ÉTCS Kft. által jóváhagyott tervek alapján került megépítésre, rendelkezik az üzembe helyezéshez szükséges dokumentumokkal, megfelel a szabványossági, érintésvédelmi előírásoknak, biztosított a működését szolgáló villamos energia. A beemelő berendezésnek és annak, műtárgyának, műtárgyainak csatornatisztító célgéppel megközelíthetőnek kell lennie a karbantartás céljából. A szennyvíz beemelő működtetéséhez a felhasználónak biztosítania kell a szennyvíz beemelő megközelítésének és hozzáférhetőségének korlátozásmentes lehetőségét, valamint - eltérő műszaki kialakítás vagy megállapodás hiányában - a szennyvíz beemelő folyamatos energiaellátását, valamint villamos biztonsági felülvizsgálatát..

A műszakilag elérhető szennyvízelvezető törzshálózathoz korábban csatlakozott és a lakossági Felhasználó által kiépített, annak tulajdonában lévő szennyvíz beemelők esetében a Szolgáltató igénybejelentését követően kezdi meg az átvételi eljárást. Az igénybejelentésre a Szolgáltató felveszi a kapcsolatot a Felhasználóval.

Az átvételkor az ÉTCS Kft. és a lakossági Felhasználó átadás-átvételi jegyzőkönyvet vesznek fel, melyben rögzítik:

* szennyvíz beemelő műtárgy ingatlanon belüli elhelyezkedését, közterület felöli megközelíthetőségét, a hozzáférhetőség módját, a jellemző méreteit és anyagát;
* a szivattyú vagy a vákuumszelep műtárgyon belüli elhelyezését, típusát, - ha ismert – a gyártási évét, műszaki állapotát és az utolsó felújítás időpontját;
* a szennyvíz bekötővezetékhez, esetleg házi vízhálózathoz csatlakozó szerelvények méretét, fajtáját;
* az energiaellátó vezeték csatlakozási pontjait, a beépített elektromos védelmi berendezések jellemző paramétereit, és a villamos biztonsági felülvizsgálat eredményét;
* a helyszínen készült vázrajzokat;
* egyéb, az átadó vagy az átvevő által lényegesnek tartott megállapításokat.

Az ÉTCS Kft. fenntartja a jogot, hogy amennyiben a beemelő kialakítása nem felel meg a biztonságos munkavégzés feltételeinek, az üzemeltetést felfüggessze, és felszólítsa a lakossági Felhasználót, hogy a hiányosságokat szüntesse meg.

Az átvételt követően a házi szennyvíz beemelő működtetése, illetve működőképességének és üzembiztonságának, üzemképes állapotának folyamatos fenntartása a Szolgáltató feladata, valamint Szolgáltató biztosítja a rendeltetésszerű üzemeltetésből származó meghibásodások megjavítását.

Ezen felül a Szolgáltató vállalja, hogy évenként egy alkalommal - előzetes Felhasználói bejelentés után - a Szolgáltató üzemeltetésében álló házi szennyvízbeemelő berendezés karbantartását (tartály, úszókapcsoló-, szivattyútisztítás, úszókapcsolók, szivattyú működésének ellenőrzése, elzáró szerelvények megmozgatása, működésük ellenőrzése) térítésmentesen elvégzi.

A lakossági Felhasználó által az ÉTCS Kft. üzemeltetésébe adott házi szennyvíz beemelő meghibásodása esetén az ÉTCS Kft. a bejelentést a telefonos ügyeletén a nap 24 órájában fogadja és a bejelentéstől számított 24 órán belül megkezdi a hiba elhárítását. **A nem üzemszerű működésből adódó meghibásodások hibaelhárítási és javítási költségeit az ÉTCS Kft. a Felhasználóra terheli.**

Törekedni kell ingatlanonként (önálló helyrajzi számonként) egy házi beemelő műtárgy kialakítására. Egynél több műtárgy telepítése csak megfelelő műszaki indokkal alátámasztott esetben alakítható ki.

A szennyvíz beemelő energia ellátását a felhasználó köteles biztosítani. Amennyiben más rendszer nem épült ki, úgy a beemelő szivattyújának áramellátását a Felhasználó biztosítja - az épület villamos-fogyasztásmérő helyétől vagy villamos csatlakozási pontjától a beemelő vezérlőszekrényéig - a mindenkori érintésvédelmi és szabványossági szabályok betartásával. Felhasználó vállalja, hogy ennek megvalósítását csak az erre jogosult szakemberrel végezteti el.

A szennyvíz beemelőt megtápláló elektromos hálózatrészről más fogyasztó nem működtethető. Az ebből fakadó üzemzavarokért a Szolgáltató nem vállal felelősséget.

A szennyvíz beemelőt ellátó elektromos hálózat meghibásodásáért, az ilyen jellegű meghibásodásokból eredő károkért, az érintésvédelmi és egyéb biztonságtechnikai szabályok, előírások be nem tartásából adódó balesetekért, károkért a Szolgáltató felelősséget nem vállal. A megfelelő, biztonságos, szabványoknak megfelelő elektromos megtápláló hálózat kiépítése, jó karban tartása és javítása nem tartozik a Szolgáltató felelősségi körébe.

Ha arra korábban nem került sor, a felhasználó által kiépített szennyvíz beemelő akkor kerül az ellátásért felelős vagy rendszerfüggetlen víziközmű-elem esetében a víziközmű-szolgáltató tulajdonába, amikor a fő szerkezeti egység cseréje (új szivattyú, vákuumszelep vagy műtárgy beépítése) válik szükségessé, vagy megvalósul annak felhasználási helytől független energiaellátása.

A Felhasználó köteles mindent megtenni, hogy a biztonságtechnikai követelményeknek nem megfelelő kialakítású beemelő üzemeltetése balesetet, káreseményt ne okozzon. Szolgáltató a súlyos biztonságtechnikai hiányosságokkal rendelkező beemelő üzemeltetéséből adódó eseményekért nem vállal felelősséget, míg azok megszüntetésre nem kerülnek.

A beemelő tartály beömlő síkja és az ingatlanon található felépítmény közötti házi csatornahálózat, az beemelőt megtápláló elektromos vezeték az ingatlan tartozékának minősül, annak karbantartása, üzemeltetése az ingatlan tulajdonosának feladata.

A házi szennyvíz beemelő tartály puffer szintje alatt bekötött gravitációs házi szennyvízcsatornákon történő visszaáramlás során bekövetkező elöntési károkat Szolgáltató nem téríti, azokért felelősséget nem vállal. Amennyiben a házi szennyvíz beemelő berendezés részei, (különösen a szivattyú) Felhasználónak felróható hiba vagy külső illetéktelen, erőszakos behatás miatt javíthatatlanná válik, a cserélt elemek értékét számla ellenében, a számla kiállítását követő 15 napon belül a Szolgáltató részére megtéríteni köteles.

A házi szennyvíz beemelő berendezés nem rendeltetésszerű használata miatt bekövetkező hiba javításának költségeit a Szolgáltató részére számla ellenében, a számla kiállítását követő 15 napon belül a Felhasználó megtéríteni köteles.

Amennyiben a Felhasználó a Szolgáltató üzemeltetésében álló házi szennyvízbeemelővel kapcsolatosan, a jelen Üzletszabályzat 3gd.) pontjában leírtak alapján szerződésszegést követ el, úgy a Szolgáltató jogosult a házi beemelő szivattyú üzemeltetését - kétszeri felszólítás után - a Felhasználó részére visszaadni.

A Felhasználót az átvétel igazolására alkalmas módon kell felszólítani azzal, hogy a második felszólítás kiküldésére leghamarabb az első felszólítás kézhezvételét követő 15. napon túl kerülhet sor.

A Felhasználó a szerződésszegő magatartás megszüntetését követően, ismételten kérheti egy új eljárás keretében a házi szennyvízbeemelő Szolgáltató általi üzemeltetését.

## Közüzemi szennyvízmennyiség-mérő kialakításának szabályai

Amennyiben a nem lakossági Felhasználó nem rendelkezik valamennyi szennyvízcsatornába bocsátott vízvételi lehetőség tekintetében hiteles vízmérési lehetőséggel (ideértve: bekötési vízmérő, ikermérő, mellékvízmérő és telki vízmérő), a Szolgáltató kötelezően előírja a közműves szennyvízmennyiség mérő alkalmazását.

A Felhasználó jogosult a szennyvízelvezető hálózatba bocsátott szennyvízmennyiséget mérő, ún. szennyvízmennyiség-mérő beépítésére és a szennyvízdíj ennek alapján történő fizetésére. Segédenergiával működtetett (pl. hálózati elektromos árammal) működő mérő esetén a mérési rendszernek lehetővé kell tennie a mérő folyamatos áramellátottságának igazolását, illetve az áramellátási szünetek regisztrálását. A szennyvízmennyiség-mérő műtárgyat, berendezést a szennyvízelvezetés szolgáltatási ponton (a szennyvízbekötő vezetéknek a felhasználó felőli végpontja) kell elhelyezni.

A mérőberendezés beépítésének műszaki tervdokumentációját előzetesen be kell nyújtani a Szolgáltatóhoz jóváhagyásra. A segédenergia biztosítása a Felhasználó feladata.

A szennyvízmennyiség-mérő működtetéséről, karbantartásáról, kalibrálásáról a Felhasználónak kell gondoskodnia.

Felhasználó vállalja a szennyvízmennyiség-mérő a felszerelést követő első 3 évben az évenkénti, azt követően a kétévente történő a Mérésügyi Törvény előírásainak megfelelő kalibrációs eljárás lefolytatását, a jegyzőkönyv Szolgáltató részére történő megküldését. A kalibráció kezdetéről és várható időtartamáról 8 nappal korábban hivatalosan értesíti a Felhasználó a Szolgáltatót. A kalibrációs költségek a Szolgáltatóra nem háríthatóak át.

Felhasználó – Szolgáltató ez irányú igénye esetén - biztosítja a Szolgáltató által végzendő ellenőrző kalibrálás lehetőségét. Amennyiben az ellenőrző kalibrálás a mérőeszköz, mint szennyvízmennyiség-mérő hibáját, mérési pontatlanságát állapítja meg, úgy az ellenőrző kalibrálás költségei a Felhasználót terhelik, ellenkező esetben az ellenőrző kalibrálás költségeit a Szolgáltató állja.

A szennyvízmennyiség-mérő abban az esetben alkalmas a rajta átfolyó szennyvíz hiteles mérésére, amennyiben a szennyvízmennyiség-mérőt működtető feszültség meglétének érzékelésére és a feszültséghiányos időszak(ok) időpontjának és hosszának tárolására és kiolvasására alkalmas regisztráló egység kerül felszerelésre.

ÉTCS Kft. a következő feltételekkel fogadja el a szennyvízmennyiség-mérő által mért mennyiséget a számlázás alapjául:

* Számlázás alapjául csak hitelesített (kalibrált) mérőből származó adat szolgálhat.
* A szennyvízmennyiség-mérő működtetéséről, karbantartásáról, hitelesítéséről (kalibrálásáról) a Felhasználónak kell gondoskodnia.
* A Felhasználó lehetővé teszi ÉTCS Kft. szakemberei számára a szennyvízmennyiség-mérő és a megtápláló feszültség meglétét regisztráló berendezés rendszeres (havi) leolvasását, valamint a rendszer működőképességének bármely időpontban történő ellenőrzését.
* A szennyvízmennyiség-mérőt megtápláló feszültség folyamatos megléte esetén ÉTCS Kft. a szennyvízmennyiség-mérő által mért mennyiség alapján készít számlát.
* Amennyiben a szennyvízmennyiség-mérő érvényes hitelesítéssel (kalibrálással) nem rendelkezik, ÉTCS Kft. a vízfogyasztás-mérő alapján számlázza a szennyvizet.
* ÉTCS Kft. a vízfogyasztás alapján számlázza a szennyvizet, ha a szennyvízmennyiség-mérő nyilvánvalóan nem alkalmas vagy nem képes a rajta átfolyó szennyvíz hiteles mérésére (pl.: nem kap feszültséget, a szivattyúk üzemelése esetén nem mutat átfolyást vagy irreális nagyságú átfolyást mutat).
* Rövid időre történő mérés kiesés (legfeljebb 360 perc hosszúságú áramszünet), vagy előre bejelentett 2 napot meg nem haladó karbantartás, javítás idejére Szolgáltató az előző 12 hónap egy napra eső átlagfogyasztási adata alapján számlázza a bebocsátott szennyvízmennyiséget.
* A mérő- és regisztráló egységet megfelelő szerkezettel leplombálhatóvá kell tenni, melyet a Szolgáltató végez a Felhasználó költségére.

## Telki vízmérő létesítésének szabályai

A Felhasználó jogosult az ÉTCS Kft. által már használatbavételi engedélyével rendelkező felhasználási helyen nem közműves víz mennyiségét mérő, ún. telki vízmérő beépítésére és a szennyvízdíj ennek alapján történő fizetésére. A Felhasználónak a telki vízmérő létesítésére igénybejelentéssel kell fordulnia az ÉTCS Kft. felé.

Telki vízmérővel kizárólagosan tiszta, nem kevert csapadékvíz és ásott vagy fúrt kútból származó természetes víz mérhető, és mérést követően vezethető be a házi szennyvízhálózatba.

A telki vízmérő telepítésére vonatkozó igénybejelentés elvárt mellékletei:

1. (Vízgazdálkodási tervezési szakterület (VZ-TEL), illetve Építmények gépészeti tervezési szakterület (G) tervezői jogosultsággal rendelkező személy által elkészített terv - kamarai tagság igazolása szükséges)
   1. Műszaki leírás, mely tartalmazza a kérelmező, a tervező és a kivitelező azonosítására alkalmas adatokat, a beépítésre kerülő mérőberendezések típusát, főbb jellemzőit, a bebocsátani tervezett természetes víz napi átlagos [m3/nap] és csúcsidei mennyiségét [l/s], minőségét;
   2. Tervrajzok:
      * az érintett ingatlan házi vízhálózatát, ezek tartozékait feltüntető vázrajz a mérőbeépítés helyének megjelölésével,
      * a tervezett mérőakna, illetve a mérőbeépítés szerelési rajzait olyan léptékben, amely a műszaki megoldás elbírálhatóságát lehetővé teszi (javasolt lépték: 1:20 vagy 1:50)

c. Helyszínrajz (1:200, vagy 1:500 léptékben), feltüntetve:

* az érintett ingatlant, helyrajzi, illetve házszámát,
* a telki vízmérő aknáját, a mérőt követő vezetékek nyomvonalát, átmérőjét, anyagát,
* a vezetékkel, berendezésekkel érintett létesítményeket.

2. Nem lakossági célú használat esetén a vízhálózathoz tartozó létesítmények és berendezések építészeti és gépészeti általános terve.

3. 60 napnál nem régebbi nem hiteles tulajdoni lap másolat (TAKARNET rendszerből származó másolat megfelel).

4. A beépítésre kerülő vízmérő garanciajegy másolata, amelynek tartalmaznia kell a mérő gyári számát, a hitelesítés dátumát, és a mérő típusát (amennyiben a mérők már beszerzésre kerültek).

5. Tulajdonosi meghatalmazás, amennyiben nem a tulajdonos a kérelmező. Ha a Megrendelő nem az ingatlan kizárólagos tulajdonosa, úgy a tulajdonos(ok), egyéb jogcímen használó beleegyező nyilatkozatát csatolnia szükséges.

6. Lakossági igénybejelentő esetében személyazonosító okmányok, nem lakossági igénybejelentő esetén 30 napnál nem régebbi cégkivonat és aláírási címpéldány bemutatása is szükséges.

Az igénybejelentés elbírálását követően az ÉTCS Kft. szolgáltatói hozzájárulást ad ki, mely birtokában a telki vízmérő mérőaknája megépíthető. Az igénybejelentőnek ezt követően az ÉTCS Kft. által elfogadott tervdokumentációnak megfelelően be kell szereltetnie a telki vízmérőt, és az azt követő vezetékszakaszt is meg kell építenie.

A mérő műszaki átvételéről, plombával történő ellátásáról az ÉTCS Kft. megbízásából az ivóvíz-szolgáltató ÉTV Kft. gondoskodik. A műszaki átvételi-plombálási díjat a Felhasználó előre köteles megfizetni.

A telki vízmérő csak önálló aknában, 2 db elzárócsap közé lehetséges elhelyezni, biztosítva a mérő előtt és után – típustól függő – szükséges egyenes csőszakaszt. A telki vízmérő nem kerülhet a bekötési vízmérő aknájába.

A telki vízmérőt követő vízvezetékszakaszt közműves ivóvízvezetékkel összekötni szigorúan tilos!

**A telki vízmérő vonatkozásában további részletes információkat jelen Üzletszabályzat 3.cc) 1. pontja tartalmaz.**

## Locsolási mellékvízmérő létesítésének szabályai

Locsolási mérő telepítése kizárólag a szennyvízelvezetésre vonatkozó közszolgáltatási szerződéssel rendelkező ingatlan vonatkozásában lehetséges.

Locsolási célú fogyasztásmérő létesítési igény esetén a Felhasználónak szaktervezői jogosultsággal rendelkező mérnökkel meg kell terveztetnie belső ivóvízhálózatán elhelyezni kívánt mérő helyét, típusát, átmérőjét.

A mérő műszaki átvételéről, plombával történő ellátásáról az ivóvíz-szolgáltató ÉTV Kft. gondoskodik. Mellékvízmérő létesítésére vonatkozó igénybejelentés visszaigazolása után műszaki átvételi-plombálási díj az ÉTV Kft. részére előre fizetendő.

**A locsolási mérők vonatkozásában további részletes információkat jelen Üzletszabályzat 3.cc) 1. pontja tartalmaz.**

Az igénybejelentéshez tervet és műszaki leírást kell benyújtani.

Az elkülönítetten mért, locsolási mellékvízmérő telepítéséhez szükséges kérelem és a részletszabályokat tartalmazó megállapodás elvárt mellékletei:

1. Műszaki leírás, mely tartalmazza a kérelmező, a tervező és a kivitelező azonosítására alkalmas adatokat, a beépítésre kerülő mérőberendezések típusát, főbb jellemzőit.

2. Tervrajzok (Vízgazdálkodási tervezési szakterület (VZ-TEL), illetve Építmények gépészeti tervezési szakterület (G) tervezői jogosultsággal rendelkező személy által elkészített terv - kamarai tagság igazolása szükséges):

a.) az érintett ingatlan házi ivóvízhálózatát, ezek tartozékait feltüntető vázrajz a mérőbeépítés helyének megjelölésével,

b.) a tervezett mérőbeépítés szerelési rajzait olyan léptékben, amely a műszaki megoldás elbírálhatóságát lehetővé teszi (javasolt lépték: 1:200 vagy 1:500).

3. Fénykép vagy garanciajegy, amely tartalmazza a beépítésre kerülő mellékvízmérő típusát, gyári számát, a hitelesítés dátumát (amennyiben a mérők már beszerzésre kerültek). A beépítésre kerülő mellékvízmérőnek meg kell felelnie az ivóvíz szolgáltató ÉTV Kft. Üzletszabályzata 4.6 pontjában előírt feltételeknek.

4. Tulajdonosi meghatalmazás, amennyiben nem a tulajdonos a kérelmező. Ha a Megrendelő nem az ingatlan kizárólagos tulajdonosa, úgy a tulajdonos(ok), egyéb jogcímen használó beleegyező nyilatkozatát csatolnia szükséges.

5. Lakossági igénybejelentő esetében személyazonosító okmányok, nem lakossági igénybejelentő esetén 30 napnál nem régebbi cégkivonat és aláírási címpéldány bemutatása is szükséges.

A mérőeszköz állagának megóvása és a fagyvédelem biztosítása a Felhasználó kötelessége.

A locsolási mellékvízmérő telepítése során nem követelmény az önálló mérőakna kialakítása. A locsolási célú mellékvízmérőt önálló aknában, vagy kerti kifolyóra javasoljuk elhelyezni 2 db elzárócsap közé.

A locsolási mellékvízmérőn átfolyó, és ténylegesen locsolási célra használt vízmennyiség az év bármely időszakában figyelembe vehető.

## Rákötési kötelezettség

Az ingatlan tulajdonosa - ha törvény vagy kormányrendelet másként nem rendelkezik - köteles az ingatlant a víziközmű-rendszerbe beköttetni és a víziközmű-szolgáltatást igénybe venni, ha

* az ingatlant határoló közterületen olyan, a közműves ivóvízellátás vagy a közműves szennyvízelvezetés és -tisztítás biztosítását szolgáló víziközmű-rendszer helyezkedik el, amihez ivóvíz-bekötővezeték vagy szennyvíz-bekötővezeték és azok műtárgyai kiépítésével közvetlenül csatlakozni lehet, és
* az ingatlanon felépített épületre használatbavételi vagy fennmaradási engedélyt adott, továbbá a használatbavételt tudomásul vette az építésügyi hatóság vagy az erre irányuló eljárás folyamatban van.

A kötelezettséget az írásbeli felszólítás kézhezvételétől számított egy éven belül teljesíti az ingatlan tulajdonosa. Közös tulajdonú ingatlan esetében a kötelezettség a tulajdonostársakat egyetemlegesen terheli.

Ha az ingatlan tulajdonosa a bekötés valamennyi műszaki előfeltételét teljesítette, a víziközmű-szolgáltató az ingatlan víziközmű-rendszerhez történő csatlakoztatását és a Közszolgáltatási Szerződés létrejöttét nem tagadhatja meg.

Ha az ingatlan tulajdonosa a rákötési kötelezettségét a fentebb meghatározott egy éven belüli határidőben nem teljesíti, a víziközmű-szolgáltató bejelentésére a tulajdonost a kormányhivatal kötelezi az ingatlan beköttetésére. A kormányhivatal eljárása igazgatási szolgáltatási díjfizetési kötelezettséget nem von maga után.

Adott ingatlan tekintetében mentesül a tulajdonos a szennyvízelvezető rendszerre történő bekötési kötelezettség alól, ha az ingatlanon keletkező szennyvíz elvezetése, tisztítása és ártalommentes elhelyezése vagy hasznosítása a vízügyi hatóság által engedélyezett és a vízgazdálkodásról szóló 1995. évi LVII. törvény 1. számú melléklet 26. pont b) alpontjában meghatározott saját célú vízilétesítménnyel biztosított vagy az ingatlanon keletkező szennyvíz tisztítása az építésügyi hatóság által engedélyezett egyedi szennyvízkezelő berendezéssel megoldott vagy az ezen engedélyek megszerzésére vonatkozó kérelmet a víziközmű-szolgáltató bekötési kötelezettségre vonatkozó írásbeli felszólítását megelőzően az ingatlan tulajdonosa vagy jogcímes használója előterjesztette.

A kormányhivatal a kötelezési eljárás lefolytatásának mellőzése mellett dönt, ha az eset összes körülményére tekintettel a tulajdonostól nem várható el, hogy a kötelezésnek eleget tegyen. E körben a kormányhivatal mérlegeli, hogy

* az ingatlan használata víziközmű-szolgáltatás hiányában biztosított-e,
* víziközmű-szolgáltatás hiányában fennáll-e a felszíni és felszín alatti vizek állapotának, valamint a földtani közegnek a közvetlen veszélyeztetése, vagy
* a bejelentés benyújtása időpontjában van-e az ellátásért felelősnek vagy a víziközmű-szolgáltatónak jogszabályban vagy szerződésben előírt teljesítetlen kötelezettsége víziközmű-rendszerhez történő csatlakozási arány vonatkozásában.

A feltárt tényállás összes körülményére tekintettel a kormányhivatal kötelezés kibocsátása vagy a kötelezési eljárás lefolytatásának mellőzése helyett az ingatlan tulajdonosával hatósági szerződésben is megállapodhat a bekötés megvalósításáról.

Az állam, mint tulajdonos a víziközmű-rendszerbe történő bekötési kötelezettség, továbbá a felhasználó díjtartozása vonatkozásában felmerülő mögöttes felelősség alól mentesül a Nemzeti Eszközkezelő Programban részt vevő természetes személyek otthonteremtésének biztosításáról szóló 2018. évi CIII. törvény szerinti Lebonyolító vagyonkezelésében lévő lakóingatlanok esetében.

A vízgazdálkodási hatósági jogkörgyakorlója kormányhivatal által lefolytatott kötelezési eljárásának esetkörén kívül kötelezi a tulajdonost az ingatlan beköttetésére és ezzel a víziközmű-szolgáltatás igénybevételére, ha a saját célú vízellátó létesítménye, saját célú szennyvízkezelő létesítménye, egyedi szennyvízkezelő berendezése vagy az egyedi zárt szennyvíztárolója közegészségügyi, környezetvédelmi vagy vízgazdálkodási szempontból káros.

# 5. A víziközmű-szolgáltatás szüneteltetése iránti kérelem részletes szabályai

A Felhasználó a Szolgáltatóhoz intézett írásbeli nyilatkozatával kezdeményezheti a víziközmű-szolgáltatás szüneteltetését, ha a felhasználási helyet átmenetileg nem használja és a felhasználási helyen a közműves ivóvízellátás is szünetel és egyéb vízvételezési hely, amelyből származó víz a szennyvíz-hálózatba kerülhet. A víziközmű-szolgáltatás szüneteltetését - ha közműves szennyvízelvezetés és -tisztítás is fennáll a felhasználási helyen - a víziközmű-szolgáltatási ágazatokra együttesen is lehet kezdeményezni.

A szennyvíz elvezetésére irányuló szolgáltatás szüneteltetését, illetve megszüntetését csak a Felhasználó által a népegészségügyi szervtől beszerzett írásbeli hozzájárulás esetén hajtja végre a Szolgáltató.

A szüneteltetéssel kapcsolatosan a Szolgáltatónál felmerülő díjakat, költségeket a Felhasználó viseli.

A víziközmű-szolgáltatás szüneteltetése a szennyvíz-bekötővezeték elzárásával és a szennyvíz-bekötővezeték folytonossági kapcsolatának a megszüntetésével történik. A Szolgáltató a víziközmű-szolgáltatás szüneteltetését és a víziközmű-szolgáltatás ismételt megindítását a nyilatkozatban megjelölt időpontban, de legkorábban annak érkeztetésétől számított tizenöt napon belül teljesíti.

A szünetelés időtartama alatt Szolgáltató a fogyasztásmérőt leszereli, és a bekötővezetéket ledugózza.

Szünetelésre az alábbi feltételek együttes fennállása esetén van lehetőség:

a) a Felhasználó írásban kéri a szüneteltetést és nyilatkozik, hogy a felhasználási helyen vízfelhasználásra nem kerül sor,

b) a Felhasználó nyilatkozik, hogy nem a víziközmű-rendszerből származó egyéb vizet a szennyvíz-törzshálózatba nem kíván vezetni,

c) a szüneteltetés végrehajtásához a műszaki előfeltételek biztosítottak,

d) a Felhasználó a szünetelés foganatosításával együtt járó költségek előzetes megfizetéséről szóló igazolást, és a felhasználási hely tulajdonosának (amennyiben az nem azonos a felhasználóval) hozzájárulását csatolta.

A Szolgáltató a szüneteltetés végrehajtásával egy időben elszámoló számlát készít, melyet a Felhasználó köteles a megjelölt fizetési határidőig kiegyenlíteni.

A Szolgáltató a szüneteltetett víziközmű-szolgáltatás után szolgáltatási díjat nem számol fel.



Amennyiben a Felhasználó a szolgáltatás szüneteltetése alatt a víziközmű-hálózatot használja, a Szolgáltató jogosult az Üzletszabályzat 3.g) pontjában meghatározott jogkövetkezményeket alkalmazni.

A szolgáltatás szünetelése maximum 1 év időtartamra kérhető. Amennyiben a Felhasználó a szünetelést hosszabb időtartamra igényli, köteles kérelmét megújítani és a kérelem megújításához kapcsolódóan a felhasználási hely ellenőrzésének lehetőségét biztosítani.

Amennyiben a Felhasználó nem él a hosszabbítás lehetőségével és a szolgáltatás helyreállítását sem kezdeményezi, a Szolgáltató postai tértivevényes levelet küld a Felhasználó részére, amelyben felszólítja a helyszíni ellenőrzés biztosítására a Felhasználót. Amennyiben a Felhasználó 30 napon belül nem egyeztet időpontot a Szolgáltatóval, Szolgáltató a szolgáltatást a felhasználási helyen megszünteti és a szolgáltatás későbbi helyreállítása csak új bekötésként intézhető.

# 6. A víziközmű-szolgáltató által a felhasználói körben alkalmazott szerződésminták

## 1. Közszolgáltatási Szerződés

























## 

# 7. A vízközmű-szolgáltató által a felhasználók igénye alapján külön díj ellenében végezhető, alapszolgáltatáson túli kiegészítő szolgáltatások köre és az alkalmazott díjak

Ezen szolgáltatások köre és az alkalmazott díjak a szolgáltató <https://www.erdicsatornamuvek.hu/ugyfelszolgalat/kulon_dij_alapjan_vegzett_szolgaltatasok_dijai/> oldalon elérhető honlapján találhatók meg.



# 8. Egyéb Követelmények

## 8.1. Víziközmű-fejlesztési hozzájárulás

A víziközmű-fejlesztési hozzájárulás mértéke az igényelt víziközmű-szolgáltatáshoz szükséges fejlesztés költségeinek arányos része.

A nem lakossági felhasználó az adott felhasználási helyen a víziközmű-fejlesztési hozzájárulás megfizetésével a megvásárolt kvóta erejéig válik jogosulttá a szolgáltatás igénybevételére. A közműfejlesztési kvóta vagyoni értékű jogot testesít meg.

A nem lakossági felhasználó és a víziközmű-szolgáltatásba bekapcsolódni kívánó személy a víziközmű-szolgáltatóval kötött szerződésben foglaltak szerint a víziközmű-szolgáltató részére víziközmű-fejlesztési hozzájárulást fizet

* Közszolgáltatási Szerződéses jogviszony esetében a felhasználási helyen biztosítandó szolgáltatási kapacitásért,
* a víziközmű-szolgáltatásba bekapcsolt ingatlanhoz biztosított kapacitás általa kezdeményezett bővítéséért,
* a víziközmű-szolgáltatás minőségének általa igényelt emelése esetében, továbbá
* az új bekötés megvalósítását megelőzően, ha a bekötés a nem lakossági felhasználó által, nem továbbértékesítésre épített újépítésű lakás víziközmű-szolgáltatását szolgálja.

Nem fizet víziközmű-fejlesztési hozzájárulást:

a) központi költségvetési szerv és intézménye,

b) helyi önkormányzat,

c) helyi önkormányzat költségvetési intézménye,

d) a jogi személyiséggel rendelkező vallási közösségnek,

e) normatív állami támogatásban részesülő, közfeladatot ellátó, nem nyereség- és vagyonszerzési célt szolgáló intézmény

f) továbbá ha a nem lakossági felhasználó állami tulajdonú ingatlan üzemeltetője, és az ingatlant használó központi költségvetési szerv vagy intézmény.

Az e) pont alkalmazásában normatív állami támogatásban részesül: a tárgyévi központi költségvetésről szóló törvény alapján támogatásra jogosult egyházi fenntartó és nem állami fenntartó, amely szociális és/vagy gyermekvédelmi közfeladatot ellátó intézményt (szolgálatot, hálózatot) nem nyereség- és vagyonszerzési céllal működtet. (Például: Idősek otthona, szenvedélybetegek otthona, fogyatékos személyek otthona, gyermekvédelmi közfeladat teljesítése esetén otthont nyújtó ellátások). A mentességi ok fennállását az intézmény a 489/2013. (XII.18.) Korm.rendelet 10.§-ban meghatározott támogatást megállapító határozat bemutatásával igazolja.

Mentes a víziközmű-fejlesztési hozzájárulás, az igénybejelentés elbírálásának díja, a tervegyeztetés, adategyeztetés vagy ennek megfelelő szolgáltatás díja, a kiszállási díj, az igényfelméréssel és az igénybejelentés feldolgozásával, elbírálásával kapcsolatban bármilyen tevékenység, szolgáltatás díja és a nyomáspróba díja alól a legfeljebb 160 mm átmérőjű szennyvízvezeték bekötése.

A víziközmű-fejlesztési hozzájárulás fizetési kötelezettség alóli jogszabály szerinti mentességet a nem lakossági Felhasználónak kell igazolnia.

A közműhálózat saját beruházásból történő megvalósítása nem mentesít a víziközmű-fejlesztési hozzájárulás megfizetése alól.

160 mm-nél nagyobb átmérőjű szennyvízvezeték bekötése esetén a megvásárolható közműfejlesztési kvóta legkisebb mennyisége 0,1 m3/nap.Ha víziközmű-fejlesztési hozzájárulás fizetésére nem kötelezett Felhasználó bekötési vízmérőjét követő házi- vagy csatlakozó ivóvízhálózathoz víziközmű-fejlesztési hozzájárulás fizetésére kötelezett nem lakossági Felhasználó kíván csatlakozni, akkor az elkülönített ivóvízhasználat alapján a vonatkozó mellékszolgáltatási szerződés megkötésének feltétele, hogy a víziközmű-fejlesztési hozzájárulást megfizesse.

## 8.1.2 A kvótára vonatkozó részletszabályok

Felhasználónak az ivóvíz és/vagy szennyvíz kvóta megemelésére vonatkozó kérelmét előzetesen írásban kell bejelentenie a Szolgáltató felé. Az írásbeli megkeresés alapján Szolgáltató a rendelkezésre álló szabad kapacitás alapján dönt a kérelem teljesíthetőségéről. Teljesíthetőség esetén intézkedik a növekmény alapján meghatározott víziközmű-fejlesztési hozzájárulás Felhasználó részére történő kiszámlázásáról, illetve annak Felhasználó részéről történő befizetését követően a számla megküldéséről. Nem teljesíthetőség esetén a kérelmet írásban elutasíthatja.

A víziközmű-szolgáltató megállapítja a szolgáltatási kapacitást (kvótát vagy kontingenst) az Igénybejelentő/Felhasználó által benyújtott tervezői vízigényszámítás alapján állapítja meg, amely alapján a víziközmű-fejlesztési hozzájárulás megfizetésre kerül. A hozzájárulás megfizetését követően lehetséges a Közszolgáltatási Szerződés megkötése, ekkor válik jogosulttá a felhasználó a szolgáltatás igénybevételére. A víziközmű-szolgáltatási ágazatokra megállapított közműfejlesztési kvóták egymásba át nem válthatóak

A megvásárolható közműfejlesztési kvóta legkisebb mennyisége 0,1 m3 /nap.

Nem lakossági felhasználók kérelme esetében, a lakáscélú beruházások víziközmű-fejlesztési hozzájárulását lakásonként legalább 0,5 m3/nap vízigény figyelembevételével kell kiszámítani.

A víziközmű-fejlesztési hozzájárulás mértékét a Szolgáltató mindenkor hatályban lévő Igazgatói Utasítása határozza meg, mindaddig, ameddig a Magyar Energetikai és Közmű-szabályozási Hivatal elnöke rendeletében azt meg nem állapítja. A mindenkor hatályos díjak a Szolgáltató Ügyfélszolgálatán személyesen, vagy a Szolgáltató internetes honlapján ([www.erdicsatornamuvek.hu](http://www.erdicsatornamuvek.hu)) tekinthetőek meg.

Szolgáltató meghatározott rendszerességgel a víziközmű-fejlesztési hozzájárulás fizetésére kötelezett Felhasználók szennyvíz bebocsátásának mennyiségét összeveti a megváltott, a Közszolgálatási Szerződésben rögzített kvótamennyiséggel. A Szolgáltató a vizsgált időtartam egy napra eső átlagos és szennyvíz bebocsátást az adott időszakban számlázott szennyvízmennyiség és az üzemnapok számát alapul véve állapítja meg. E vizsgált időtartam mértéke legalább 30 nap, de legfeljebb 1 év lehet.

Amennyiben a vizsgált időszakban az egy napra eső bebocsátott szennyvízmennyiség meghaladja a megváltott napi kvótamennyiséget, úgy az ÉTCS Kft. kötbért érvényesíthet, és díjbekérő levelet küld a különbözeti mennyiségről.

Amennyiben a Felhasználó az ÉTCS Kft-vel nem teljes naptári évben állt Közszolgáltatási Szerződéses jogviszonyban, úgy vizsgált időtartam legkisebb mértéke 90 nap.

A kvóta különbözet megváltását követően a Szolgáltató és a Felhasználó a megkötött Közszolgáltatási Szerződést módosítják, amennyiben az adott víziközmű-rendszerben vagy annak rész-nyomásövezetében még rendelkezésre áll szabad felhasználható kvóta..

Az a víziközmű-fejlesztési hozzájárulás megfizetésére kötelezett nem lakossági Felhasználó, aki az adott felhasználási helyhez tartozó, rendelkezésére álló kvótát túllépi, szerződésszegést követ el. Ebben az esetben Szolgáltató a jelen Üzletszabályzat 3.gd) pontja szerinti kötbér érvényesítésére jogosult. Felhasználó nem jogosult a megváltott kvóta és a tényleges napi átlagfogyasztás különbözetének Szolgáltatótól történő visszaigénylésére, illetve nem jogosult bevételszerző tevékenységének megszűnésével annak teljes összegének visszaigénylésére.

Az ÉTCS Kft. a víziközmű-fejlesztési hozzájárulással kapcsolatos befizetésekről és azok felhasználásáról ellátásért felelősönkénti bontásban nyilvántartást vezet.

A nem lakossági Felhasználó a birtokolt kvótát, vagy annak egy részét az adott víziközmű-rendszeren belül felhasználási hellyel rendelkező vagy azt kialakító másik, nem lakossági Felhasználóra átruházhatja, vagy az adott víziközmű-rendszeren belül másik felhasználási helyére áthelyezheti.

Az átruházásról szóló megállapodást, valamint az átruházott kvóta mértékét az átruházó nem lakossági felhasználó az átruházást követő 15 napon belül - mint a vonatkozó közszolgáltatási szerződések módosítására irányuló javaslatot - megküldi a víziközmű-szolgáltatónak.

A kvóta saját célú áthelyezése esetében a nem lakossági felhasználó az erre irányuló nyilatkozatát - mint a vonatkozó közszolgáltatási szerződések módosítására irányuló javaslatot - megküldi a víziközmű-szolgáltatónak.

A kvóta áthelyezése vagy átruházása esetében a kvóta korábbi megváltását a felhasználónak kell igazolnia.

A kvóta áthelyezésére vagy átruházására vonatkozó igény beérkezésétől számított 15 napon belül a felhasználónak biztosítania kell az áthelyezéssel vagy átruházással érintett felhasználási helyeken lévő vízmérők rendkívüli leolvasását.

A víziközmű-szolgáltató az igény benyújtásától számított 1 éves visszamenőleges időtartamra vonatkozóan ellenőrzi a felhasználási helyek fogyasztási adatait, majd műszaki vizsgálatot végez annak érdekében, hogy a kvóta áthelyezhető-e az érintett nyomásövezetek között.

A szolgáltató 30 napon belül az igénybejelentő részére választ ad arról, hogy a benyújtott igényt jóváhagyja vagy visszautasítja.

A kvóta átruházására vagy áthelyezésére irányuló módosított közszolgáltatási szerződés a víziközmű-szolgáltató elfogadását követően hatályosul.

Ha a víziközmű-szolgáltató fenti javaslatra a kézhezvételt követő 30 napon belül nem válaszol, vélelmezni kell, hogy azt elfogadta.

A kvóta áthelyezését vagy átruházását a víziközmű-szolgáltató megtagadhatja, ha az áthelyezésre vagy átruházásra irányuló ponton az adott kvóta áthelyezése műszaki okok miatt igazolhatóan nem teljesíthető.

Amennyiben egy nem lakossági felhasználási hely lakossági felhasználási hellyé válik, és a korábbi nem lakossági felhasználó a közműfejlesztési kvóta áthelyezéséről vagy átruházásáról nem rendelkezik a felhasználóváltással egyidejűleg, a közműfejlesztési kvóta térítésmentesen visszaszáll a víziközmű-szolgáltatóra.

## 

## 8.2. Hibaelhárítás

Szolgáltató az általa üzemeltetett víziközmű-hálózatok szolgáltatási pontjáig köteles hibaelhárítási tevékenységet végezni az esetleges károk megelőzése érdekében.

Hibaelhárítás esetén a hiba helyétől és a hiba keletkezésének okától függően kerül megállapításra a Felhasználói felelősség és költségviselés. Felhasználó felelőssége esetén Felhasználó megtéríti Szolgáltató minden, a hibaelhárításból eredő összes felmerülő költségét. A hibaelhárítás érdekében végzett, vagy azt támogató területfoglalások, forgalomkorlátozások, munkaterület kialakítások a szolgáltatás folyamatossága érdekében végzett közcélú tevékenységek, melyeket az esetlegesen érintett Felhasználók is kötelesek elősegíteni.

A szennyvízkezeléssel kapcsolatos hibák gyors megszüntetése érdekében hibabejelentő e-mail címet és azonnali hibabejelentésre szolgáló lehetőséget működtet a Szolgáltató, melyek elérhetősége megtalálható a Szolgáltató honlapján ([www.erdicsatornamuvek.hu](http://www.erdicsatornamuvek.hu)). A törzsidőn túl bejelentett hibák elhárítására Szolgáltató műszaki készenlétet tart fenn.

A Felhasználó tulajdonában lévő házi szennyvízhálózaton történt meghibásodások javítása a Felhasználó kötelessége.

A bejelentett hibákat törzsidőben az üzemegységek munkavállalói, törzsidőn kívül a készenléti szolgálatot adó munkavállalók hárítják el. A bejelentett (vagy ellenőrzések során feltárt) hibákat a Szolgáltató kivizsgálja. A hibaelhárításokról a Szolgáltató munkalapot állít ki. A kisebb rendellenességek azonnal orvoslásra kerülnek. A nagyobb figyelmet igénylő hibák esetében a Szolgáltató munkalapot állít ki, a hibaelhárítás sürgősségi fokának megállapításával.

Abban az esetben, ha a keletkezett hiba élet- és vagyonbiztonságot veszélyeztet, annak elhárítását azonnal, de legkésőbb a bejelentés kézhezvételétől számított 1 órán belül meg kell kezdeni. Az elhárítást a lehetőségekhez mérten úgy kell megszervezni, hogy a Szolgáltatás folyamatos teljesítését ne akadályozza.

.

# 

## 8.3. Elháríthatatlan külső ok (Vis maior)

A Szolgáltató nem felel Közszolgáltatási Szerződés megszegéséért, amennyiben azt elháríthatatlan külső ok okozta. Elháríthatatlan külső oknak minősül bármely esemény, körülmény vagy ezek kombinációja akár a Szolgáltató működési körén belül, akár a Szolgáltató működési körén kívül, amely a Szolgáltató adott helyzetben általában elvárható magatartása mellett sem volt elhárítható, és amely (vagy amelynek hatása) lényegesen és hátrányosan befolyásolta a Közszolgáltatási Szerződés Szolgáltató általi teljesítését.

A fenti feltételek megvalósulása esetén erőhatalmat képez például:

* háború, katonai invázió, fegyveres konfliktus, blokád, embargó, lázadás, forradalom, felkelés,
* terrortámadás, szabotázs,
* munkabeszüntetés, sztrájk, egyéb dolgozói cselekmények a Szolgáltatóval szemben,
* villámcsapás, tűzvész, földrengés, áradás, vihar, ciklon, vegyi szennyezés, járvány.

A Szolgáltató azonban köteles minden adott helyzetben általában elvárható intézkedést megtenni az elháríthatatlan külső ok által kiváltott szerződésszegés következményeinek enyhítése érdekében.

## 8.4. A Szolgáltató és a Felhasználó egymással szembeni követeléseinek beszámítása

A Szolgáltató a Közszolgáltatási Szerződésből eredő valamennyi, Felhasználóval szemben fennálló, egynemű és lejárt követelését - ha jogszabály kivételt nem tesz - a jogosulthoz intézett nyilatkozattal tartozásába beszámíthatja. A tájékoztatás – a címzett Felhasználónak felróható okból való – elmaradása azonban nem teszi önmagában jogellenessé a beszámítást, így a beszámítással érintett követelés meg nem fizetése a tájékoztatás elmaradása következtében nem váltja ki például a késedelmes teljesítés jogkövetkezményeit.

A beszámítás erejéig a Szolgáltató kötelezettségei megszűnnek.

Beszámításnak nincs helye olyan szolgáltatással szemben, amelyet megállapodás alapján meghatározott célra kell fordítani, továbbá a szándékosan okozott kár megtérítésére irányuló követeléssel szemben.

A beszámításra jogosult fél nem számíthatja be a bírósági úton nem érvényesíthető követelését; elévült követelését azonban beszámíthatja, ha az elévülés az ellenkövetelés keletkezésekor még nem következett be.

Végrehajtható határozattal vagy egyezséggel megállapított követelésbe csak ugyanilyen vagy közokiratba foglalt ellenkövetelést lehet beszámítani.

## 8.5. Részleges érvénytelenség

Amennyiben a bíróság a jelen Üzletszabályzat és a Közszolgáltatási Szerződés egyes rendelkezései érvénytelenségét megállapítaná, a teljes Üzletszabályzat és a Közszolgáltatási Szerződés csak akkor érvénytelen, ha a szerződés az érvénytelen rész nélkül nem teljesíthető.

## 

## 8.6. Kötelező írásbeliség

A Közszolgáltatási Szerződés alapján a Szolgáltató és a Felhasználó között létrejövő jogviszony tartalmát a vonatkozó hatályos jogszabályok, a Közszolgáltatási Szerződés és a jelen Üzletszabályzat rendelkezései határozzák meg.

## 8.7. Alkalmazandó anyagi és eljárási jog

Az ÉTCS Kft. és a Felhasználó között létrejött Közszolgáltatási Szerződés megítélése során a mindenkor hatályos magyar anyagi és eljárási jogszabályok irányadóak.

Ha a jelen Üzletszabályzatban foglaltakra vonatkozó jogszabályok megváltoznak, azok a felek jogviszonyára a Közszolgáltatási Szerződés és az Üzletszabályzat módosítása nélkül is irányadóak.

Kelt: Érd, 2025. július 15.

|  |
| --- |
| Lanku Ildikó |
| ügyvezető igazgató |
| **Érd és Térsége Csatorna-szolgáltató Kft.** |

1. **számú melléklet**

***Kérelem szociálisan rászoruló személyként a védendő felhasználók nyilvántartásába történő felvétel/nyilvántartás meghosszabbítása iránt***

1. A FELHASZNÁLÓ TÖLTI KI

A víziközmű-szolgáltató által kiállított számlán megjelölt felhasználási hely

a) egyértelmű meghatározására alkalmas, a víziközmű-szolgáltatónál nyilvántartott azonosító:

........................................

b) címe (irányítószám, település, utca/út/tér, házszám, lépcsőház, emelet, ajtó):

..............................................................................................

A víziközmű-szolgáltató által kiállított számlán felhasználóként megjelölt személy

a) családi és utóneve:

b) születési neve:

c) anyja neve:

d) születési helye és ideje:

e) lakóhelye (irányítószám, település, utca/út/tér, házszám, lépcsőház, emelet, ajtó):

...............................................................................................

Ha a víziközmű-szolgáltató által kiállított számlán megjelölt személy nem saját jogán, hanem a vele egy háztartásban élő személyre tekintettel kéri védendő felhasználóként történő nyilvántartásba vételét (nyilvántartásba vételének meghosszabbítását), e személy

a) családi és utóneve:

b) születési neve:

c) anyja neve:

d) születési helye és ideje:

e) lakóhelye (irányítószám, település, utca/út/tér, házszám, lépcsőház, emelet, ajtó):

................................................................................................

Az alábbi igazolás alapján kérem a víziközmű-szolgáltató

a) nyilvántartásába szociálisan rászoruló (védendő) felhasználóként történő felvételem.

b) nyilvántartásában szociálisan rászoruló (védendő) felhasználóként történő nyilvántartásom meghosszabbítását.

Kelt:

............................................................  
felhasználó aláírása

1. AZ IGAZGATÁSI SZERV TÖLTI KI

Eljáró igazgatási szerv megnevezése:

Székhelye:

Igazolom, hogy

(név):

(születési név):

(anyja neve):

(születési helye és ideje):

(lakóhelye):

felhasználó

a) saját jogán,

b) vele egy háztartásban élő

(név):

(születési név):

(anyja neve):

(születési helye és ideje):

(lakóhelye):

személyre tekintettel a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II. 27.) Korm. rendelet 88/B. § (1) bekezdésében foglaltak alapján szociálisan rászoruló felhasználónak minősül.

A felhasználó / a vele közös háztartásban élő személy

a) a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 32/B. §-a szerinti időskorúak járadékában részesül,

b) a Szoctv. 33. §-a szerinti aktív korúak ellátására jogosult,

c) a Szoctv. 38. §-a szerinti lakásfenntartási támogatásban részesül,

d) a Szoctv. 40–44. §-a szerinti ápolási díjban részesül,

e) a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 19. §-a szerinti rendszeres gyermekvédelmi kedvezményre jogosult,

f) a Gyvt. 25. §-a szerinti otthonteremtési támogatásban részesült, a támogatás megállapításától számított 3 éven keresztül, vagy

g)[\*](https://net.jogtar.hu/jogszabaly?docid=a1300058.kor" \l "lbj456idb5c0" \o ") a Gyvt. 54. §-a szerinti nevelőszülő, aki saját háztartásában neveli a gondozásába helyezett nevelésbe vett gyermeket.

(A megfelelő rész aláhúzandó.)

A felhasználó szociális rászorultságának fennállását a(z) ............................... számú határozat alapján igazolom.

A felhasználó szociális rászorultságát a fentiek szerint megalapozó körülmény

a) határozatlan ideig,

b) határozott ideig: .......................................... -ig

áll fenn.

Ugyanazon felhasználónak egyidejűleg csak egy felhasználási hely tekintetében adható ki igazolás.

Ez az igazolás ....................................................... (cím) felhasználási helyen történő felhasználásra került kiadásra

Kelt:

P. H.

............................................................  
eljáró igazgatási szerv

KITÖLTÉSI ÚTMUTATÓ

Az űrlapot géppel vagy tollal, nyomtatott betűkkel kell kitölteni.

A víziközmű-szolgáltatásról szóló 2011. évi CCIX. törvény 58/A. § (1) bekezdése alapján a védendő felhasználók nyilvántartásába történő felvétel szociálisan rászoruló felhasználóként és/vagy fogyatékossággal élő felhasználóként kérelmezhető.

A víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II. 27.) Korm. rendelet 88/B. § (1) bekezdése értelmében szociálisan rászoruló felhasználónak azt a természetes személyt kell tekinteni, aki vagy akinek háztartásában élő személy:

a) a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 32/B. §-a szerinti időskorúak járadékában részesül,

b) a Szoctv. 33. §-a szerinti aktív korúak ellátására jogosult,

c) az a személy, akinek életét vagy egészségét közvetlenül veszélyezteti a vízszolgáltatás felfüggesztése megszüntetése.

d) a Szoctv. 40–44. §-a szerinti ápolási díjban részesül,

e) a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 19. §-a szerinti rendszeres gyermekvédelmi kedvezményben részesül,

f) a Gyvt. 25. §-a szerinti otthonteremtési támogatásban részesült, a támogatás megállapításától számított 3 éven keresztül, vagy

g)[\*](https://net.jogtar.hu/jogszabaly?docid=a1300058.kor" \l "lbj457idb5c0" \o ") a Gyvt. 54. §-a szerinti nevelőszülő, aki saját háztartásában neveli a gondozásába helyezett nevelésbe vett gyermeket.

A víziközmű-szolgáltatásról szóló 2011. évi CCIX. törvény 2. § 30. pontja szerint fogyatékossággal élő felhasználó:

a) a fogyatékos személyek jogairól és esélyegyenlőségük biztosításáról szóló törvény szerinti fogyatékossági támogatásban részesülő személy,

b) a vakok személyi járadékában részesülő személy, továbbá

c) az a személy, akinek életét vagy egészségét a víziközmű-szolgáltatás felfüggesztése vagy annak korlátozása közvetlenül veszélyezteti.

Az az igénylő, aki egyidejűleg mind szociálisan rászoruló felhasználónak, mind fogyatékossággal élő felhasználónak minősül, mindkét jogcímen történő nyilvántartásba vételét kezdeményezheti, és egyaránt jogosulttá válhat a szociálisan rászoruló felhasználóknak nyújtott kedvezményekre, valamint a fogyatékossággal élőket megillető különleges bánásmódra. Ebben az esetben külön-külön igazolni kell, hogy a felhasználó szociálisan rászoruló felhasználónak, illetve fogyatékossággal élő felhasználónak minősül. A fogyatékossággal élő felhasználóként történő nyilvántartásba vétel iránti kérelemhez a 10. melléklet szerinti adatlapot kell benyújtani.

Az A) részben szereplő adatokat a felhasználó tölti ki és az adatok valódiságát aláírásával igazolja.

A B) részben szereplő adatokat az a szerv tölti ki, amelyik a szociális rászorultságot megalapozó jogosultságot, ellátást, tényt megállapította.

Tekintettel arra, hogy a védendő felhasználó a védettséggel járó jogait csak egy felhasználási helyen gyakorolhatja, ugyanazon igénylőnek, felhasználónak egyidejűleg csak egy felhasználási hely tekintetében adható ki igazolás.

Az igazolást a lakossági felhasználónak kell benyújtania a víziközmű-szolgáltatóhoz az igazolás kiállításától számított 30 napon belül, a nyilvántartásba történő felvétel iránti igény bejelentésekor. A 30 nap elteltét követően az igénylőnek új igazolást kell kérnie.

A nyilvántartásba történő felvételt követő évtől a szociálisan rászoruló felhasználó minden év március 31-ig köteles igazolni, hogy védettsége továbbra is fennáll.

1. **számú melléklet**

**Kérelem fogyatékossággal** **élő személyként a védendő felhasználók nyilvántartásába történő felvétel / nyilvántartás meghosszabbítása iránt**

A) A FELHASZNÁLÓ TÖLTI KI

A víziközmű-szolgáltató által kiállított számlán megjelölt felhasználási hely

a) egyértelmű meghatározására alkalmas, a víziközmű-szolgáltatónál nyilvántartott azonosító:

b) címe (irányítószám, település, utca/út/tér, házszám, lépcsőház, emelet, ajtó):

A víziközmű-szolgáltató által kiállított számlán felhasználóként megjelölt személy

a) családi és utóneve:

b) születési neve:

c) anyja neve:

d) születési helye és ideje:

e) lakóhelye (irányítószám, település, utca/út/tér, házszám, lépcsőház, emelet, ajtó):

............................................................................................................

f) víziközmű-szolgáltatás átmeneti üzemzavara (szolgáltatási szünet) esetén értesítendő személy családi és utóneve, értesítési címe (irányítószám, település, utca/út/tér, házszám, lépcsőház, emelet, ajtó), telefonszáma:

............................................................................................................

Ha a víziközmű-szolgáltató által kiállított számlán megjelölt személy nem saját jogán, hanem a vele egy háztartásban élő személyre tekintettel kéri védendő felhasználóként történő nyilvántartásba vételét (nyilvántartásba vételének meghosszabbítását), e személy

a) családi és utóneve:

b) születési neve:

c) anyja neve:

d) születési helye és ideje:

e) lakóhelye (irányítószám, település, utca/út/tér, házszám, lépcsőház, emelet, ajtó):

Az alábbi igazolások alapján kérem a víziközmű-szolgáltató

a) nyilvántartásába fogyatékossággal élő (védendő) felhasználóként történő felvételem,

b) nyilvántartásában fogyatékossággal élő (védendő) felhasználóként történő nyilvántartásom meghosszabbítását.

Nyilatkozom, hogy a fogyatékossággal élő felhasználóként megjelölt személy háztartásában

a) van

b) nincs

olyan személy, aki nem minősül fogyatékossággal élőnek.

Az alábbi típusú különleges bánásmód (bánásmódok) alkalmazását kérem a víziközmű-szolgáltatótól:

a) havi (időközi) mérőleolvasás a felhasználási helyen,

b) készpénzben történő számlakiegyenlítés a felhasználási helyen,

c) az általánostól eltérő, de a műszaki-biztonsági előírásoknak megfelelő mérőhely-kialakítás,

d) a számla értelmezéséhez a víziközmű-szolgáltató üzletszabályzata szerint nyújtott egyedi segítség, helyszíni számla magyarázat, számlafordíttatás,

e) egyéb szolgáltatás, éspedig:

Kelt:

....................................................................  
felhasználó/ eltartó aláírása

B) AZ IGAZGATÁSI SZERV TÖLTI KI

Eljáró igazgatási szerv megnevezése:

Székhelye:

A(z) .................................. számú határozat alapján igazolom, hogy

a) (név):

(születési név):

(anyja neve):

(születési helye és ideje):

(lakóhelye):

felhasználó

b) a fenti felhasználóval egy háztartásban lakó

(név):

(születési név):

(anyja neve):

(születési helye és ideje):

(lakóhelye):

személy

1. a fogyatékos személyek jogairól és esélyegyenlőségük biztosításáról szóló törvény szerinti fogyatékossági támogatásban részesül,

2. a vakok személyi járadékában részesül.

Ugyanazon felhasználónak egyidejűleg csak egy felhasználási hely tekintetében adható ki igazolás.

Ez az igazolás ....................................................... (cím) felhasználási helyen történő felhasználásra került kiadásra

Kelt:

P. H.

............................................................  
eljáró igazgatási szerv

C)[\*](https://net.jogtar.hu/jogszabaly?docid=a1300058.kor" \l "lbj459idb5c0" \o ") A KEZELŐORVOS – ENNEK HIÁNYÁBAN A HÁZIORVOS – TÖLTI KI

Orvos neve (egészségügyi szolgáltató megnevezése):

Orvos címe (egészségügyi szolgáltató székhelye):

Orvos pecsétszáma (egészségügyi szolgáltató működési engedélyének száma):

Igazolom, hogy a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II. 27.) Korm. rendelet (a továbbiakban: Rendelet) 88/D. § (3) bekezdésében foglaltak alapján az igénylő vagy a vele közös háztartásban élő személy adatai és fogyatékosságának jellege a következő:

|  |  |  |  |
| --- | --- | --- | --- |
| Név (születési név) | Születési hely és idő | Lakóhely | Korlátozottság jellege\* |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

\* Annak megjelölése, hogy a fogyatékossággal élő felhasználó fogyatékossági támogatásban részesül-e, vagy a víziközmű-szolgáltatás felfüggesztése, korlátozása a lakossági felhasználó vagy a vele közös háztartásban élő személy életét vagy egészségét közvetlenül veszélyezteti-e.

A táblázatban fel kell tüntetni az igénylőt, akit a fogyatékossága okán különleges bánásmódban kell részesíteni a vízfelhasználás során.

Álláspontom szerint a fogyasztó tekintetében az alábbi típusú különleges bánásmód (bánásmódok) alkalmazása lehet indokolt:

a) havi (időközi) mérőleolvasás a felhasználási helyen,

b) készpénzben történő számlakiegyenlítés a felhasználási helyen,

c) a számla értelmezéséhez a víziközmű-szolgáltató üzletszabályzata szerint nyújtott egyedi segítség, különösen nagyobb betűmérettel nyomtatott számla, helyszíni számla magyarázat, számlafordíttatás,

d) egyéb szolgáltatás, éspedig:

.........................................................................................................................................

A fogyatékossággal élő személy vonatkozásában a vízszolgáltatás felfüggesztésének, szünetelésének esetén értesítendő személy vagy szervezet neve, telefonszáma:

..........................................................................................................................................

Alulírott .................................................., mint a fent megjelölt személy orvosi ellátását végző orvos, kijelentem, hogy a fent megjelölt fogyatékossági állapotra vonatkozó adatok a valóságnak megfelelnek.

Kelt:

P. H.

.....................................  
orvos aláírása

KITÖLTÉSI ÚTMUTATÓ

Az űrlapot géppel vagy tollal, nyomtatott betűkkel kell kitölteni.

A víziközmű-szolgáltatásról szóló 2011. évi CCIX. törvény 58/A. § (1) bekezdése és 61/A. § (1) bekezdése alapján a védendő felhasználók nyilvántartásába történő felvétel fogyatékossággal élő felhasználóként és/vagy szociálisan rászoruló fogyasztóként kérelmezhető.

A víziközmű-szolgáltatásról szóló 2011. évi CCIX. törvény 2. § 30. pontja szerint fogyatékkal élő fogyasztó:

a) a fogyatékos személyek jogairól és esélyegyenlőségük biztosításáról szóló törvény szerinti fogyatékossági támogatásban részesülő személy,

b) a vakok személyi járadékában részesülő személy, továbbá

c) az a személy, akinek életét vagy egészségét a víziközmű-szolgáltatás felfüggesztése vagy annak korlátozása közvetlenül veszélyezteti.

A víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II. 27.) Korm. rendelet (a továbbiakban: Rendelet) 88/B. § (1) bekezdése alapján szociálisan rászoruló fogyasztónak azt a természetes személyt kell tekinteni, aki, vagy akinek háztartásában élő személy:

a) a szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 32/B. §-a szerinti időskorúak járadékában részesül,

b) a Szoctv. 33. §-a szerinti aktív korúak ellátására jogosult,

c) a Szoctv. 45. § (1) bekezdés a) pontja szerinti települési támogatásban részesül,

d) a Szoctv. 40–44. §-a szerinti ápolási díjban részesül,

e) a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 19. §-a szerinti rendszeres gyermekvédelmi kedvezményben részesül,

f) a Gyvt. 25. §-a szerinti otthonteremtési támogatásban részesült, a támogatás megállapításától számított 3 éven keresztül, vagy

g)[\*](https://net.jogtar.hu/jogszabaly?docid=a1300058.kor" \l "lbj460idb5c0" \o ") a Gyvt. 54. §-a szerinti nevelőszülő, aki saját háztartásában neveli a gondozásába helyezett nevelésbe vett gyermeket.

Az az igénylő, aki egyidejűleg mind fogyatékossággal élő felhasználónak, mind szociálisan rászoruló felhasználónak minősül, mindkét jogcímen történő nyilvántartásba vételét kezdeményezheti, és egyaránt jogosulttá válhat a fogyatékossággal élőket megillető különleges bánásmódra, valamint a szociálisan rászoruló felhasználóknak nyújtott kedvezményekre. Ebben az esetben külön-külön igazolni kell, hogy a felhasználó fogyatékossággal élő felhasználónak, illetve szociálisan rászoruló felhasználónak minősül. A szociálisan rászoruló felhasználóként történő nyilvántartásba vétel iránti kérelemhez a 9. melléklet szerinti adatlapot kell benyújtani.

Tekintettel arra, hogy a védendő felhasználó a védettséggel járó jogait csak egy felhasználási helyen gyakorolhatja, ugyanazon felhasználónak egyidejűleg csak egy felhasználási hely tekintetében adható ki igazolás.

Az A) részben szereplő adatokat az igénylő vagy eltartója tölti ki, és az adatok valódiságát aláírásával igazolja.

A B) részben szereplő adatokat a fogyatékossággal élő személyt megillető fenti támogatásokat megállapító vagy folyósító szerv tölti ki.

A C) részt a fogyatékossággal élő személyt kezelő orvos – ennek hiányában a háziorvos – tölti ki a következők szerint:

a) a Rendelet 88/D. § (1) bekezdés b) pont bb) alpontját kell megjelölni, ha a fogyatékossággal élő személy fogyatékossági támogatásban részesül,

b) a Rendelet 88/D. § (1) bekezdése b) pont bc) alpontját kell megjelölni, ha a vízszolgáltatás felfüggesztése vagy korlátozása a lakossági felhasználó vagy a vele közös háztartásban élő személy életét vagy egészségét közvetlenül veszélyezteti.

Az orvos által a fogyatékosság jellege alapján javasolt különleges bánásmódot a víziközmű-szolgáltató az üzletszabályzatában meghatározottakkal összhangban biztosítja.

Az értesítendő személy vagy szervezet neve, telefonszáma mezőbe annak a személynek a nevét, telefonszámát kell beírni, aki a szolgáltatás felfüggesztése, korlátozása vagy megszüntetése esetén érdemben tud egyeztetni az érintett víziközmű-szolgáltatóval a szükséges intézkedések megtételéről.

Az egészségi állapotra vonatkozó besorolás valódiságát az orvos aláírásával igazolja.

A fogyatékosság jellegét igazoló orvos részére be kell mutatni a fogyatékossággal élő személy fogyatékossága tekintetében a rehabilitációs szakértői szerv által kiállított szakvéleményt, szakhatósági állásfoglalást, határozatot, amennyiben ilyen készült.

Az igazolást az igénylőnek kell benyújtania a víziközmű-szolgáltatóhoz az igazolás kiállításától számított 30 napon belül, a nyilvántartásba történő felvétel iránti igény bejelentésekor. A 30 nap elteltét követően az igénylőnek új igazolást kell kérnie.

A nyilvántartásba történő felvételt követő évtől a védendő felhasználó minden év március 31-ig köteles igazolni, hogy védettsége továbbra is fennáll. Nem kell évenkénti igazolást benyújtania a fogyatékossággal élő felhasználók nyilvántartásában szereplő személynek, ha az állapotában, illetve a háztartásában lakó fogyatékkal élő személy állapotában – orvosi szakvéleménnyel igazolhatóan – nem várható jelentős javulás.